SunOnline: Rangalhu Qaanoonuasaasyakaai Rangalhu Hukoomatheh Hoadhun\nއަޙުމަދު މާޖިދު 22 Jun 2022, 14:38\nޑިމެގޯގުންގެ ފަހަތުގައި ތިބޭ ރައްޔިތަކަށް ޤައުމެއް ބިނައެއްނުކުރެވޭނެއެވެ.\nބައެއް މީހުންގެ ނަޒަރުގައި، ރަނގަޅު ދުސްތޫރީ ނިޒާމާއި ރަނގަޅު ޙުކޫމަތަކީ އިންސާނުންނަށް "ހެދޭނެ" ނުވަތަ "އުފެއްދޭނެ" އެއްޗެއް ނޫނެވެ. އެއީ ޤައުމެއްގެ ޙާލަތަށް އަންނަ ބަދަލުތަކާއި، ހެޔޮ ނަޞީބާއި، އިއްތިފާޤުތަކުގެ ތެރެއިން، ބައެއް ފަހަރުފަހަރު ޤައުމުތަކަށް ލިބޭ އެއްޗެކެވެ. މިސާލަކަށް، ޤައުމަކަށް ބުއްދިވެރި، ޢިލްމުވެރި، ރައްޔިތުންނާއި ޤައުމު ދެކެ ލޯބި ވާ ވެރިޔަކު ލިބި، އެ ވެރިޔަކާ އެކުގައި ޤައުމަށް ޚިދުމަތް ކުރާނޭ ހަރުދަނާ މީހުންތަކެއް ވެސް ރަނގަޅު ވަގުތުގައި ފައިދާ ވެއްޖެ ނަމަ، އެ ޤައުމަކަށް ރަނގަޅު ޙުކޫމަތެއް ލިބިދެއެވެ. މި ކަންކަމަކީ އެއްވެސް ޙާލެއްގައި އޭގެ މައްޗަށް ޤައުމުގެ މީސްތަކުންގެ ބާރު ފޯރާ ނުވަތަ އެމީހުންގެ އިޚްތިޔާރުގެ ދަށުގައި އޮންނަ ކަމެއް ނޫނެވެ. އެހެންކަމުން، ރަނގަޅު ޙުކޫމަތެއް އުފެއްދުމަށް ޓަކައި، ދުސްތޫރީ ނިޒާމު ހަރުދަނާކޮށް ފަރުމާ ކުރިޔަސް، އަދި ރަނގަޅު ޤާނޫނުއަސާސީއެއް ލިޔުނަސް، ފާހަގަ ކުރެވޭ ވަރުގެ ތަފާތެއް ނާންނާނެއެވެ. ކިތަންމެ ރަނގަޅަށް ދުސްތޫރީ ނިޒާމު ފަރުމާ ކުރިޔަސް، އިންސާނުންގެ ޠަބީޢަތް ހުންނަ ގޮތުންނާއި، އަދި ޙުކޫމަތެއް ރަނގަޅު ވުމާއި ނުވުން އެމައްޗަށް ބިނާ ވެގެންވާ ޢަވާމިލުތައް ނުވަތަ ބަހާތައް ގިނަކަމުން، އަދި އެއީ ދުސްތޫރީ ނިޒާމު ނަޒަރިއްޔާތީ ގޮތުން ރަނގަޅު ވުމުގެ މައްޗަށް އެކަނި ބިނާ ވެފައިވާ ކަމަކަށް ނުވާތީ، ރަނގަޅު ޙުކޫމަތަކީ ވަރަށް ނާދިރު އެއްޗެކެވެ.\nމި ޒަމާނުގެ ތާރީޚުން މިސާލަކަށް ބަލައިލަމާ ހިންގަވާށެވެ!\nޔުނައިޓެޑް ސްޓޭޓްސް އޮފް އެމެރިކާ އުފެއްދުނު ދަނޑިވަޅަކީ، އިންސާނުންނަށް ރަނގަޅު ދުސްތޫރީ ނިޒާމަކާއި ރަނގަޅު ޙުކޫމަތެއް ފަރުމާ ކޮށް އުފެއްދިދާނޭތޯ މި ސުވާލާ މެދު ޔޫރަޕާއި އެމެރިކާގެ ސިޔާސީ އަދި ޤާނޫނީ ފިކުރުގެ މަޖިލިސްތަކުގައި ބަޙުޘްތައް ކުރެވެމުން ދިޔަ ދަނޑިވަޅެކެވެ. ޔުނައިޓެޑް ސްޓޭޓްސް އުފެއްދުމުގެ މަސައްކަތުގައި އެންމެ އިސްކޮށް އުޅުއްވި އެއް ލީޑަރު ކަމުގައި ވާ އެލެގްޒޭންޑަރ ހެމިލްޓަން "ފެޑްރަލިސްޓް މަޒުމޫނު" ނަންބަރު 78 ގައި މި ނުކުތާގެ މައްޗަށް ވިދާޅުވެފައި އޮވެއެވެ. "މަޖިލިހެއްގައި އިށީނދެގެން ތިބެ ވިސްނައި ފިކުރު ކޮށްގެން އަދި މަޝްވަރާ ކޮށްގެން، ވަކި ކަހަލަ ނަތީޖާތަކެއް ނެރެވޭނެ ގޮތަށް ބައްޓަން ކޮށްގެން، ވަކި ކަހަލަ ގޮތްތަކަކާއި އުޞޫލުތަކަކާއި ނަޒަރިއްޔާތަކެއްގެ މަތީގައި، ރަނގަޅު ޙުކޫމަތެއް ފަރުމާ ކުރުމުގެ ޤާބިލިއްޔަތު އިންސާނީ މުޖުތަމަޢުތަކަށް ލިބިގެން ވޭ ހެއްޔޭ، އަދި އެއީ އިންސާނީ މުޖުތަމަޢެއްގައި ރަނގަޅު ދުސްތޫރީ ނިޒާމެއް ޤާއިމު ކުރެވިދާނެ ގޮތެއް ހެއްޔޭ، މިއީ ޢާއްމުކޮށް ކުރެވޭ ސުވާލެކެވެ."\nއެހެން ގޮތަކަށް ޢިބާރާތް ކުރާ ނަމަ، މުޖުތަމަޢަކަށް ސިޔާސީ ގޮތުން ރަނގަޅު ޤިޔާދަތަކާއި ވެރިކަމެއްގެ ބާއްޖަވެރިކަން ލިބެނީ، އެ މުޖުތަމަޢުގެ ފަރުދުންގެ އެއްވެސް ބާރެއް ނުވަތަ އިޚްތިޔާރެއް ނެތި، ނަޞީބުގައި ހުންނަ ގޮތަކުން، ނުވަތަ އިއްތިފާޤުތަކެއްގެ ސަބަބުން، ރަނގަޅު ވަގުތު ރަނގަޅު ލީޑަރަކު ލިބުން، އަދި އެ ލީޑަރާ އެކު ހެޔޮ ނިޔަތުގައި އަދި އިޚްލާޞްތެރިކަމާ އެކު މަސައްކަތް ކުރާނެ އެހީތެރީންތަކެއް ވެސް ރަނގަޅު ދަނޑިވަޅުގައި ލިބުން، ނުވަތަ ޤާބިލު ލީޑަރަކު ބާރުގެ ބޭނުން ކޮށްގެން މުޅި ނިޒާމު އޭނާގެ ތަޞައްވުރާ އެއްގޮތަށް އަދި ހަރުދަނާ ގޮތެއްގައި ބިނާ ކުރާކުރުން ފަދަ ގޮތްގޮތުން ނޫން ބާވައެވެ! އެންމެ ޖުމުލަޔަކުން ދަންނަވަންޏާ، ރަނގަޅު ޙުކޫމަތަކީ ނާދިރު ޙާލަތުތަކުގައި، ނަޞީބަކުން، ލިބޭ އެއްޗެއް ނޫން ބާވައެވެ!\nހެމިލްޓަންގެ މަޒުމޫނުގައި ފާހަގަ ކުރެއްވި ގޮތުގައި، އަލަށް އިޢުލާން ކުރެވުނު ޔުނައިޓެޑް ސްޓޭޓްސްގެ ދައުލަތަކީ މި ސުވާލަށް އެކަށޭނަ ޖަވާބެއް ހޯދުމަށް ޓަކައި އިންސާނީ ތާރީޚުގައި ލިބުނު މުނާސަބު އަދި މުވާފިޤު ދަނޑިވަޅެއް ކަމަށް ގިނަ ބަޔަކު ދިޔައީ ބުނަމުންނެވެ. ޔުނައިޓެޑް ސްޓޭޓްސްގެ ޤާނޫނުއަސާސީ ލިޔުމުގެ މަސްއޫލިއްޔަތު ކޮނޑުއަޅައިގެން ތިބި މީހުންގެ އިޚްލާޞްތެރި އަދި ހަރުދަނާ މަސައްކަތްތަކުގެ ތެރެއިން ރަނގަޅު ޤާނޫނުއަސާސީއެއް ފަރުމާ ކުރެވި، އެ ޤާނޫނުއަސާސީގެ ވަސީލަތުން ރަނގަޅު ދުސްތޫރީ އަދި ސިޔާސީ ނިޒާމެއް ޤާއިމު ކުރެވިއްޖެ ނަމަ، ހެޔޮ ޙުކޫމަތަކީ އިއްތިފާޤަކުން ނުވަތަ ނަޞީބަކުން ނޫނަސް، ލިބޭނޭ އެއްޗެއްކަން، އެއީ އެފަދަ ޙުކޫމަތެއް ހޯދުމަށް ޓަކައި އިންސާނީ މުޖުތަމަޢެއް އެކަތިގަނޑަކަށް ވެގެން ހެޔޮ މަގުން ހިނގައިފި ނަމަ، އަދި ހެޔޮ މަގުތަކާއި ގޮތްތައް އިޚްތިޔާރު ކޮށްފި ނަމަ، ހޯދިދާނެ އެއްޗެއްކަން ސާބިތު ކުރެވުނީއެވެ. ދެން ހެމިލްޓަން ވިދާޅުވަނީ، އައު ޤާނޫނުއަސާސީގެ ކަންކަމުގައި ޔުނައިޓެޑް ސްޓޭޓްސްގެ ރައްޔިތުން ޤައުމުގެ ޙަޤީޤީ މަޞްލަޙަތުތަކަށް ބުރަވެ، ޢާއްމު ހެވަތާ ގުޅުމެއް ނެތް އެކިއެކި ތަޢައްޞުބުތަކާއި އަމިއްލަ އެދުންތަކުން ދުރުހެލި ވެ، އިންޞާފާއި ޢަދުލުވެރިކަމުގެ އަސާސުގެ މަތީގައި ޢަމަލު ކޮށްފިއްޔާ، އެ ޤައުމަށާއި ރައްޔިތުންނަށް އުފާވެރިކަމާއި ބާއްޖަވެރިކަން ލިބިގެން ދާނެ ކަމުގައެވެ. އެހެންކަމުން، ހެމިލްޓަންގެ ޖަވާބު ސާފެވެ. އޭނާގެ ނަޒަރުގައި، ރަނގަޅު ޤާނޫނުއަސާސީއެއްގެ ވަސީލަތުން ރަނގަޅު ދުސްތޫރީ ނިޒާމެއް ފަރުމާ ކޮށްގެން، ރަނގަޅު ޙުކޫމަތެއް އުފެއްދިދާނެއެވެ.\nޝައްކެއް ނެތް ގޮތުގައި، މި ސުވާލަކީ ވަރަށް ފުންކޮށް އެ ސުވާލަކާ މެދުގައި އަޅުގަނޑުމެން ވިސްނާން ޖެހޭ ސުވާލެކެވެ.\nތެދުފުޅެކެވެ! އިންސާނުންނަކަށް ދުނިޔޭގެ އެއްވެސް ކަމެއްގައި ފުރިހަމަ ބާރުވެރިކަމެއް ނޯވެއެވެ. ދުނިޔެ ހިނގަމުން ދަނީ އިންސާނާގެ ތަދުބީރުތަކާއި ރޭވުންތަކުގެ މައްޗަކަށް ނޫނެވެ. ހުރިހައި ކަމެއްގައި މެ، ބާރުވެރިވަންތަ އަދި ޙުކުމްވެރި ﷲ ސުބުޙާނަހޫ ވަ ތަޢާލާގެ ޠަބަޢީ ޤާނޫނުތަކާއި (Natural Laws)، އެކަލާނގެ އިރާދަފުޅާއި މިންވަރުފުޅަކީ (Divine Will and Determination) ކޮންމެ އިންސާނެއްގެ، އަދި ކޮންމެ އިންސާނީ މުޖުތަމަޢެއްގެ ކަންކަން ހިނގަމުން ދާގޮތް ކަނޑައަޅާ އެންމެ މުހިއްމު އަދި އެންމެ ވަރުގަދަ ޢަވާމިލު ނުވަތަ ބަހާއެވެ. އިންސާނެއްގެ އަމިއްލަ ފަރުދީ ދިރިއުޅުމުގެ ކަންކަމަށް ބެލިޔަސް، އަދި އިންސާނީ މުޖުތަމަޢެއްގެ އިޖުތިމާޢީ، ސިޔާސީ، އިޤްތިޞާދީ ކަންތައްތަކަށް ބެލިޔަސް، ހަމަ އެއްވެސް ކަމެއް މި އުޞޫލުން އިސްތިސްނާއެއް ނުވެއެވެ.\nތާރީޚުގެ ޞަފުޙާތަކަށް ބަލައިލުމުން، އަޅުގަނޑުމެންނަށް ފެންނަ މަންޒަރަކީ، ދާދި ކުޑަކުޑަ، އެއިގެ ޒާތުގައި އެއްވެސް އަހައްމިއްޔަތެއް ނުހުންނަ، މީހަކަށް އޮޅިގެން ނުވަތަ އޮޅުމެއްގެ ތެރޭގައި ކުރެވޭ ކަންކަމުން ވެސް، މުޅި އިންސާނިއްޔަތަށް އޭގެ އަސަރު ކުރާ ފަދަ ނަތީޖާތައް ނުކުތުމަށް ﷲ މިންވަރު ކުރައްވާކަމެވެ. މިސާލަކަށް ބަލަމާ ހިންގަވާށެވެ! 1914 ވަނަ އަހަރުގެ ޖޫން މަހުގެ 28 ވަނަ ދުވަހު، އޮސްޓްރޯ-ހަންގޭރިޔަން އަންބަރާޠޫރިއްޔާގެ ވަލީޢަހުދު އާރކްޑިޔުކް ފްރާންޒް ފާރޑިނާންޑް، ސަރަޔޭވޯގެ މަގަކުން ދަތުރު ކުރައްވަނިކޮށް، އޭނާ އަވަހާރަ ކޮށްލެވުނެވެ. އޭނާ ދަތުރުފުޅު ކުރެއްވި ޖުލޫސުގެ އެންމެ ކުރީގައި އޮތް ކާރުގެ ޑްރައިވަރަށް، ދަތުރު ކުރާން ވީ މަގުތަކާ ބެހޭގޮތުން ދެވިފައި އޮތް އިރުޝާދުތައް އޮޅި، އެ މަގަކުން ދަތުރު ނުކުރުމަށް އެންގިފައި އޮތް މަގަކަށް ވަދެވުނީއެވެ. ފްރާންޒް ފާރޑިނާންޑް އަވަހާރަ ކޮށްލުމަށް ތައްޔާރު ވެ ހަތިޔާރު އަޅައިގެން ހުރި ގެވްރީލޯ ޕްރިންސިޕް ފިލައިހުރީ ޑްރައިވަރަށް އޮޅިގެން ވަދެވުނު މަގުގައި ހުރި ފިހާރައެއްގެ ތެރޭގައެވެ. ޖުލޫސުގައި އިސް އޮފިޝަލެއްގެ ގޮތުގައި އިންނެވި ބޮސްނިޔާގެ ގަވަރުނަރު ޖެނެރަލް އޮސްކަރ ޕޮޓިއޮރެކް ބާރު އަޑުފުޅުން ޑްރައިވަރަށް ގޮވައިލައްވައި، މިއީ ނުބައި މަގެކޭ، އަވަހަށް އަނބުރައިލާށޭ ވިދާޅުވިއެވެ. ޑްރައިވަރަށް ޕޮޓިއޮރެކްގެ އަޑުފުޅު އިވުނެވެ. ނަމަވެސް ވިދާޅުވި އެއްޗެއް ސާފެއް ނުވިއެވެ. އެހެންކަމުން، އޭނާ ވަގުތުން ކާރު ހުއްޓައިލީއެވެ. އިއްތިފާޤުން، އޭނާޔަށް ކާރު ހުއްޓައިލެވުނީ ގެވްރީލޯ ޕްރިންސިޕް އެ ފިހާރައެއްގެ ތެރޭގައި ފިލައިހުރި ފިހާރައިގެ ހަމަ ދިމާ ކުރިމައްޗަށެވެ. ގެވްރީލޯއަށް ދާދި ގާތުން، "ޕޮއިންޓް-ބްލޭންކް ރޭންޖުން" ފްރާންޒް ފާރޑިނާންޑްގެ މެއިފުޅަށާއި އިސްތަށިފުޅަށް ބަޑީގެ ޙަމަލާ އަމާޒު ކުރެވޭހައި ގާތުގައެވެ. ގެވްރީލޯ ބަލާކަށް ނުހުރެ، ފްރާންޒް ފާރޑިނާންޑްގެ ގައިކޮޅަށް، ދެ މަރުވަޅަކަށް ދެ ވަޒަން ޖަހައި އޭނާ އަވަހާރަ ކޮށްލީއެވެ. އާދެ، އޮސްޓްރޯ-ހަންގޭރިޔަން އަންބަރާޠޫރިއްޔާގެ ވަލީޢަހުދުގެ ޑްރައިވަރަށް އެރި އޮޅުންތަކެއްގެ ނަތީޖާ އަކީ، ވަލީޢަހުދުގެ ފުރާނަފުޅު ގެއްލި، އެއިގެ ނަތީޖާއެއްގެ ގޮތުގައި ދުނިޔޭގެ ފުރަތަމަ ބޮޑު ހަނގުރާމަ ފެށުމެވެ.\nނަމަވެސް އަޅުގަނޑުމެން ހަނދާން ނައްތައިލައިގެން ނުވާނެކަމަކީ، ﷲ ސުބުޙާނަހޫ ވަ ތަޢާލާގެ ސުންނަތަކީ، އިންސާނަކު ނުވަތަ އިންސާނުންތަކެއް އެބައިމީހުންގެ ޙާލަތު ރަނގަޅު ކުރުމަށް މަސައްކަތް ކުރާ ނަމަ، އެ މަސައްކަތުގައި ބަރަކާތް ލައްވަވައި، އެ މަސައްކަތަށް ފަހި ގޮތްގޮތަށް އިރާދަފުޅާއި މިންވަރުފުޅު ހިންގެވުންކަމެވެ. އެހެންކަމުން، ދަންނަވާން ޖެހެނީ ހަރުދަނާ ދުސްތޫރީ ނިޒާމާއި، ރަނގަޅު ޙުކޫމަތުތައް ފަރުމާ ކޮށް ޤާއިމު ކުރުމަކީ ﷲ ގެ ތައުފީޤާ އެކު އިންސާނުންނަށް ކުރެވިދާނެ ކަމެއް ކަމުގައެވެ. ރަނގަޅު ޙުކޫމަތަކީ އިއްތިފާޤަކުން، ނަޞީބަކުން، ނުވަތަ އެ ނޫނަސް އިންސާނުންގެ އެއްވެސް ބާރެއް އެއްވެސް މިންވަރަކަށް ނުފޯރާ ކަންތައްތަކެއްގެ ސަބަބުން ދޭތެރެޔަކުން އަންނަ އެއްޗެއް ކަމުގައެއް ނުބުނެވޭނެއެވެ.\nއިންޑިއާގެ ދުސްތޫރުގެ ބައްޕަ ކަމުގައި ބެލެވޭ ޑރ. ބީމާރާއޯ ރާމްޖީ އަމްބެދްކަރް ވެސް ވިދާޅުވި ފަދައިން، ހަމައެކަނި ރަނގަޅު ޤާނޫނުއަސާސީއެއް ލިޔެ، ރަނގަޅު ދުސްތޫރީ ނިޒާމެއްގެ ބަހަވީ ނުވަތަ ލުޣަވީ ތަޞްވީރެއް ކުރަހައިލުމަކުން، އެކަމެއް ނުވާނެއެވެ. ދުސްތޫރީ ނިޒާމު އެއިގެ މައްޗަށް ބިނާ ވެގެން ދާނޭ ހަރުދަނާ އުޞޫލުތަކަކާއި ޤަވާޢިދުތަކަކާއި ހަމަތަކެއް، ޤާނޫނުއަސާސީއެއްގެ ބާބުތަކާއި މާއްދާތަކުގެ ސިފައިގައި، ލަފުޒުތަކަކަކުން، ކަރުދާހުގައި ލިޔެލުމަކުންނެއް ނުފުދޭނެއެވެ. އެއިގެ އިތުރަށް ވެސް ބައެއް ކަންކަން ބޭނުން ވެއެވެ. އެގޮތުން، ރަނގަޅު ޙުކޫމަތެއް އުފެއްދުމަށް ޓަކައި ބޭނުންވާ އެންމެ އަސާސީ ތިން ކަންތައްތައް ކަމަށް އަޅުގަނޑަށް ފެންނަ ކަންތައްތައް ތިރީގައި މި ދަންނަވައިލަނީއެވެ.\nފުރަތަމަ ކަމަކީ، ޤައުމުގައި ޢިލްމާއި، ޙިކުމަތާއި، ރިވެތި އަޚްލާޤުގެ މައްޗަށް ބިނާ ވެފައި ވާ މުޖުތަމަޢެއް އޮތުމާއި، ދުސްތޫރީ ނިޒާމާއި ސިޔާސީ ކަންކަމާއި އިޖުތިމާޢީ ނިޒާމު ބިނާ ވެފައި ވަނީ މި ތިން އަސާސާއި، އަދި ތާރީޚުން ލިއްބައިދޭ ޢިބުރަތުގެ ފިލާވަޅުތައް ދައްކާ މަގުގެ މައްޗަށް ކަމުގައި ވުމެވެ. މިއީ މުސްލިމުންގެ މަޝްހޫރު ޢިލްމުވެރިޔާ އަދި މުފައްކިރު އިބްނު ޚަލްދޫންގެ މުޤައްދިމާ ގައި ހުށައެޅުއްވި އެންމެ އަސާސީ އެއް ނަޒަރިއްޔާއެވެ. ކީރިތި ޤުރްއާނުގެ ސޫރަތުލް އަންފާލުގެ 53 ވަނަ އާޔަތާއި، ސޫރަތުއް ރަޢްދުގެ 11 ވަނަ އާޔަތުގެ ބަރަކާތްތެރި ބަސްފުޅުތަކުން ވެސް އިޝާރާތް ކުރެވެނީ މި ނުކުތާއަށެވެ. އާދެ، ބަޔެއްގެ ނަފްސުތައް ހެޔޮ މަގަށް ބަދަލު ވެއްޖައުމަށް ދާންދެން – އެ ބަޔެއްގެ ނަފްސުތަކުގައި ހެޔޮ ޢިލްމާއި، ރިވެތި އަދި މާތް އަޚްލާޤާއި، ހެޔޮ ޙިކުމަތުގެ ނޫރު ދިއްލިއްޖައުމަށް ދާންދެން – އެ ބަޔަކުގެ ޤައުމީ އަދި އިޖުތިމާޢީ ޙަޔާތް އިޞްލާޙު ވެ ހެޔޮ މަގަށް ސަމާލު ވެގެންނެއް ނުދެއެވެ.\nދެވަނަ ކަމަކީ، ޤައުމުގެ ކަންކަމާ މެދު ރައްޔިތުން ބަސް ބުނާބުނުމުގައި ޤައުމަށް ތެދުވެރި ވުމެވެ. ޙުކޫމަތުގެ ޤަދަރާއި ޝަރަފާއި ބާރުވެރިކަން ހިފެހެއްޓުމާ އެކު، ހެޔޮ ގޮތުގައި ޙުކޫމަތު ޖަވާބުދާރީ ކުރުވުމެވެ. ދައުލަތުގެ އިސް މަޤާމުތަކަށް ރައްޔިތުން ހޮވައި އިންތިޚާބު ކުރާ މީހުން ހޮވުމާއި އިންތިޚާބު ކުރުމުގައި، ޤައުމިއްޔަތުގެ ރުކުންތަކާއި ޤައުމުގެ މަޞްލަޙަތުތަކަށް ތެދުވެރި، ޤައުމަށް ވަފާތެރި، ޤައުމު ދެކެ ލޯބިވާ، އަޚްލާޤު ރަނގަޅު، ޢިލްމީ ގޮތުންނާއި ފަންނީ ގޮތުން ޤާބިލު މީހުން ހޮވައި އިންތިޚާބު ކުރުމެވެ. ޤައުމުގެ ލީޑަރުން – އެއީ ރައީސާއި ވަޒީރުން ކަމުގައި ވިޔަސް އަދި ޤާނޫނު ހެދުމުގެ ނުވަތަ ޝޫރާގެ މަޖިލިހުގެ މެންބަރުން ކަމުގައި ވިޔަސް ނުވަތަ ރަށްރަށުގެ ކަތީބުން ކައުންސެލަރުން ކަމުގައި ވިޔަސް – އިންތިޚާބު ކުރުމަށް ޓަކައި ވޯޓު ދިނުމުގައި، ރައްޔިތުން ތިމާމެންގެ އަމިއްލަ ފަރުދީ އަދި ޒާތީ މަޞްލަޙަތުތަކަށާއި އަމިއްލަ އެދުންތަކަށް ޓަކައި ޤައުމުގެ މަޞްލަޙަތާއި މުސްތަޤްބަލު ޤުރުބާން ނުކުރުމެވެ. ވޯޓު ވިއްކުމާއި، "ޑިމެގޯގުން" ނާއި އެމީހުން "ސިޔާސީ ޕާޓީ" އޭ ކިޔައި ހަދައިގެން އުޅޭ ބައިގަނޑުތަކަށް ވާގިވެރި ވުމާއި، ތިމާ ލީޑަރެއް ކަމަށް ބަލާ މީހާގެ ދުލުން ދީނާއި ޤައުމާއި ހަމަ ބުއްދި އާއި ޟަމީރާއި ޢިލްމީ ހަމަތަކާ ޚިލާފު ކޮންމެ ފަދަ އެއްޗެތިތަކެއް ކިޔަސް އެއަށް ބޯ ލަނބައި، އަތް ޖަހައި، "ތިޔައީ ހަމަ ތެދޭ" ބުނުން ފަދަ އިންސާނީ ޝަރަފާއި ކަރާމާތާ ޚިލާފު ޢަމަލުތަކުން މުޅީން ދުރުހެލި ވުމެވެ. އާދޭހެވެ! ރައްޔިތުން ނުވި ރަނގަޅެއް ވެރީން ނުވާނެއެވެ.\nތިންވަނަ ކަމަކީ، އިސް ވެދިޔަ ދެ ކަންތައް ފުރިހަމަ ވުމާ އެކު، ދައުލަތުގައި އެކުލަވައިލެވޭ ހަރުދަނާ ދުސްތޫރީ ނިޒާމަކީ ފުރިހަމަ އަދި ހަރުދަނާ ދުސްތޫރީ ނިޒާމަކަށް ވުމެވެ. ހަރުދަނާ އަދި ރަނގަޅު ޤާނޫނުއަސާސީއެއް އެކަށައެޅިފައި ނުވަތަ ލިޔެފައި އޮތުމެވެ. ހަރުދަނާ އަދި ރަނގަޅު ޤާނޫނުއަސާސީއެއްގައި ވިއްޔާ، ޤައުމުގެ ޤައުމިއްޔަތުގެ އަސާސުތައް ފުރިހަމަޔަށް ރައްކައުތެރި ކުރެވިފައި އޮންނާން ވާނެއެވެ. މަބްދައުއް ދުސްތޫރިއްޔަތުގެ މައިގަނޑު އުޞޫލުތައް ނަގަހައްޓައިދީފައި އޮންނާން ވާނެއެވެ. އިޖުތިމާޢީ، އިޤްތިޞާދީ، ސިޔާސީ، އަދި ޤަޟާއީ ޢަދާލަތުގެ ހުރިހައި ބުންޔާދުތަކެއް ޤާއިމު ކޮށްދީފައި އޮންނާން ވާނެއެވެ. އެފަދަ ޤާނޫނުއަސާސީއެއްގެ ވަސީލަތުން މެނުވީ ދައުލަތުގައި ހަރުދަނާ ޙުކޫމަތެއް ނުއުފެއްދޭނެއެވެ.\nމި ދެންނެވި ތިން ނުކުތާއާ ގުޅިގެން އަޅުގަނޑުމެން ވަރަށް ރަނގަޅަށް ދަންނާން ޖެހޭ ޙަޤީޤަތަކީ، ކޮންމެ މުޖުތަމަޢެއްގައި ވެސް، ނުބައި މީހުންނާއި، ނުބައިކަމަށް ގޮވައިލައި އަދި ނުބައި މަގަށް މުޖުތަމަޢުގެ މެންބަރުން އެނބުރުމަށް މަސައްކަތް ކުރާ މީހުންނާއި، މުންކަރާތްތައް ފަތުރާން އުޅޭ މީހުންނާއި، ޢިލްމެއް، ޙިކުމަތެއް އަދި އަޚްލާޤެއް ނެތް މީހުންނާއި، މުނާފިޤުންނާއި، ޣައްދާރުން އުޅޭނޭކަމެވެ. އެފަދަ މީހުންގެ ކިބައިން އެއްވެސް މުޖުތަމަޢެއް މުޅީން "ހުސް" ނުވާނޭކަމެވެ. އެހެންކަމުން، ތިންވަނަ ނުކުތާގައި ދެންނެވި ފަދަ ހަރުދަނާ ދުސްތޫރީ ނިޒާމެއް ކަމުގައި ބެލެވޭނީ، ރައްޔިތުންގެ ވޯޓަކުން ވިޔަސް އަދި އެހެން ގޮތަކުން ވިޔަސް، މި ބާވަތުގެ މީހުންނަށް ޤައުމުގެ ވެރިކަމާއި ސިޔާސީ ކަންކަމާއި ޤިޔާދަތުގެ މަޤާމުތަކާ ހަމަޔަށް ނައުދެވޭނެ ގޮތަށް ބައްޓަން ކުރެވިފައި އޮންނަ ނިޒާމެކެވެ. މުޖުތަމަޢުގައި ތިބޭ ހެޔޮކަމުގެ އަހުލުވެރީން ކުރެ ޢިލްމުވެރި، ޙިކުމަތްތެރި، އަޚްލާޤު ރަނގަޅު، ޤައުމާއި ރައްޔިތުން ދެކެ ޙަޤީޤަތުގައި ވެސް ލޯބިވާ، އަދި ދުނިޔެ އާއި ޤައުމީ ޙަޔާތުގެ ކަންކަމުގެ އާޖުފާޖު ދަންނަ އަދި ތަޖުރިބާކާރު މީހުންނަށް ދައުލަތުގެ ޙުކޫމަތަށާއި ޤިޔާދަތަށް އައުދެވޭ ގޮތަށް އަދި ތިބެވޭ ގޮތަށް ބައްޓަން ކުރެވިފައި ވާ ނިޒާމެކެވެ. ހަމައެހެންމެ، ދެވަނަ ނުކުތާގައި ބަޔާން ކުރި ފަދައިން، ރައްޔިތުންގެ އެންމެ ބޮޑު ވާޖިބަކީ ވެސް ނުބައިކަމުގެ އަހުލުވެރީންނާއި، މުންކަރާތްތެރީންނާއި، ޢިލްމެއް އަޚްލާޤެއް ނެތް މީހުންނާއި، މުނާފިޤުންނާއި ޣައްދާރުން ޤައުމުގެ ވެރިކަމުގެ ގޮނޑިތަކާ ކައިރި ވިޔަނުދިނުމެވެ.\nމި ދެންނެވި ވާހަކައާ ގުޅުން ހުރި ޙަދީޘްފުޅެއް އިމާމް ބުޚާރީ ރަޙިމަހުﷲ ގެ ފޮތުގައި ރިކޯޑު ކުރެވިފައި ވެއެވެ އެ ޙަދީޘްފުޅުގައި އޮންނަ ގޮތުން، ކީރިތި މާތް ނަބިއްޔާގެ އަރިޔަހުގައި ސުވާލު ދެންނެވުނެވެ. "ޤިޔާމަތް ވާނީ ކޮން އިރަކުތޯއެވެ؟" ޖަވާބުގައި އެކަލޭގެފާނު ވިދާޅުވިއެވެ. – فَإِذَا ضُيِّعَتِ الأَمَانَةُ فَانْتَظِرِ السَّاعَةَ – މާނަ އަކީ، "އަމާނާތްތެރިކަމާއި ތެދުވެރިކަން ނެތިދިޔުމުން، ޤިޔާމަތަށް އިންތިޒާރު ކުރާށެވެ" މިއެވެ. ދެން، އަމާނާތްތެރިކަމާއި ތެދުވެރިކަން ނެތިދާނީ ކިހިނަކުންތޯ ސުވާލު ދެންނެވުނެވެ. އިތުރު އެކަލޭގެފާނު ވިދާޅުވިއެވެ. – إِذَا وُسِّدَ الأَمْرُ إِلَى غَيْرِ أَهْلِهِ فَانْتَظِرِ السَّاعَةَ – މާނަޔަކީ، "(ޤައުމުގެ) ބާރުވެރިކަމާއި އަމުރުވެރިކަން އެކަމަށް ޤާބިލު ނޫން، އެކަމަށް ކުފޫ ހަމަ ނުވާ މީހުންގެ އަތްމައްޗަށް ދިޔުމުން، ޤިޔާމަތަށް އިންތިޒާރު ކުރާށެވެ" މިއެވެ.\nކޮންމެއަކަސް، އެ ތިން ކަމެއްގެ ވާހަކަ މި ދެންނެވި ތިން ކަންތައް ފުރިހަމަ ވެފައި އޮންނަ މުޖުތަމަޢެއްގައި، އޮންނާނީ ރަނގަޅު ޙުކޫމަތެކެވެ. ނުވަތަ، އެންމެ ކުޑަ މިނުން، ގޯސް ނޫން ޙުކޫމަތެކެވެ. އެފަދަ މުޖުތަމަޢެއްގައި ނުބައި ޙުކޫމަތެއް އަންނާނީ އިސްތިސްނާ ޙާލަތުތަކުގައެވެ. ނާދިރު ކަމެއްގެ ގޮތުގައެވެ. އަދި އެފަދަ މުޖުތަމަޢެއްގައި ނުބައި ޙުކޫމަތަކަށް ދެމިއެއް ނުއޮވެވޭނެއެވެ. އެހެނީ އެ މުޖުތަމަޢެއްގެ އަހުލުވެރީން އެ ޙުކޫމަތެއް ހެޔޮ އިންޤިލާބަކުން ބަދަލު ކޮށްލާނެއެވެ. އޮޅުމެއް ނެތް ގޮތުގައި، އެއީ ރައްޔިތުންނަށް ލިބިގެން ވާ އެންމެ އަސާސީ އެއް ޙައްޤެވެ. އާދެ، ނުބައި ޙުކޫމަތުތަކާއި ނުބައި ސަރުކާރުތަކާއި، ނުބައި ވެރީންގެ ނުބައިކަމުން ޤައުމުގެ އަދާއި މާދަމަ އާއި އިއްޔެ ސަލާމަތް ކޮށް، ރައްކައުތެރި ކޮށް، ޙިމާޔަތް ކުރުމުގެ ޙައްޤެވެ. މި ޒަމާނުގެ "ޑިމެގޯގުން" ނާއި "ކެޕިޓަލިސްޓުން" ނާއި "ޣައްދާރުން" ލިޔާ ޤާނޫނުއަސާސީތަކުގައި ރައްޔިތުންގެ މި ޙައްޤު އަސާސީ ޙައްޤެއްގެ ގޮތުގައި ބަޔާން ކޮށްފައި ނެތަސްވެހެވެ. ކީރިތި މާތް ނަބިއްޔާ މުޙައްމަދު ޞައްލަﷲ ޢަލައިހި ވަ ސައްލަމަގެ ލޮބުވެތި މާފަދަރިކަލުން ޙުސައިން ބިން ފާޠިމާ ރަޟިޔަﷲ ޢަންހު އަނިޔާވެރި އުމަވީ ރަސްކަމާއި، ޡުލްމުވެރި މުސްތަބިއްދު ޔަޒީދު ބިން މުޢާވިޔާ އާ ދެކޮޅަށް ތެދު ވެވަޑައިގަތީ ވެސް މި ދަންނަވާ ޙައްޤުގެ ބޭނުން ކުރެއްވުމަށް ޓަކައެވެ.


ތިމާއަށް އެންމެ ބާއްޖެވެރި ދުވަސް އެކަކަށް ނުއެނގޭނެ- އޮތީ ކޮންމެ ދުވަހަކުވެސް އިޚްލާޞްތެރިވުން: ޝައިޚް ނަޝީދު\nމާތްﷲ ބަރަކާތްތެރި ކުރައްވަވާފައިވާ ދުވަސްތަކާއި މައްސަރުތަކާއި ބަޔާންވެގެންވާ ކަމަށާއި ނަމަވެސް ތިމާއަށް އެންމެ ބާއްޖަވެރި ދުވަހަކީ ކޮން ދުވަހެއްކަން އެކަކަށްވެސް ނުއެނގޭނެ ކަމަށް އައްޝައިޚް މުޙައްމަދު ނަޝީދު އާދަމް ވިދާޅުވެއްޖެއެވެ.\nއިސްލާމީ މަރުކަޒުގައި ދަރުސް ދެއްވަމުން އާދީއްތަ ދުވަހު ޝައިޚް މުޙައްމަދު ނަޝީދު އާދަމް ވިދާޅުވީ މީހެއްގެ އަމަލުތަކާއިމެދު މާތްﷲ ރުއްސަވައިވޮޑިގަންނަވާނީ އަދި އެމީހާގެ ފާފަތައް ފުއްސަވާނީ ކޮން ދުވަހަކުކަން ހަމަ އެކަކަށްވެސް ނުއެނގޭނެ ކަމަށެވެ.\nޝައިޚް މުޙައްމަދު ނަޝީދު އާދަމް ވިދާޅުވީ އެންމެ މާތް ދުވަހަކީ ޢަރަފާތު ދުވަސް ކަމަށާއި، އެންމެ މާތް މައްސަރަކީ ރަމަޟާން މަސް ކަމަށެވެ. އަދި ހަފްތާގެ އެންމެ މާތް ދުވަހަކީ ހުކުރު ދުވަސް ކަމަށެވެ. ނަމަވެސް މީހެއްގެ ފާފަތައް މާތްﷲ ފުއްސަވާނީ ކޮން ދުވަހަކުކަން ހަމަ އެކަކަކަށްވެސް ނުއެނގޭއިރު އަޅުގަނޑުމެންނަށް އޮތީ ކޮންމެ ދުވަހަކުވެސް އިޚްލާޞްތެރިވުމާއި ތަޤްވާވެރިކަންމަތީގައި ދެމިހުރުން ކަމަށެވެ.\n"އެމީހެއްގެ ހަޔާތުގަ އެންމެ ބާއްޖަވެރި ދުވަހަކީ އެމީހެއްގެ އަމަލުތައް މާތްﷲ ޤަބޫލުފުޅު ކުރައްވަވާ ދުވަސް. އަޅުގނޑުމެންގެ އަމަލުތައް އިޞްލާޙްކޮށް ޞާލިޙް އަމަލުތައް ކުރާނަމަ ހަމަ ކޮންމެ ދުވަހަކީވެސް އެދުވަސް ކަމުގައި ވެދާނެ."\nރަމަޟާން މަސް ފަދަ މާތްވެގެންވާ މައްސަރުތަކުގައި މާތްﷲގެ ހަޟްރަތުން ފާފަފުއްސެވުން އެދި ގަދައަޅައި މަސައްކަތްކުރަންޖެހޭނެ ކަމަށްވިދާޅުވެ ޝައިޚް މުޙައްމަދު ނަޝީދު އާދަމް ވަނީ ރަމަޟާން މަހުގެ ބަރަކާތް އެންމެ ފުރިހަަމގޮތުގައި ލިބިގަތުމަށް ގަދައަޅައި މަސައްކަތްކުރުމަށް ބާރު އަޅުއްވައިފައެވެ.\n"އެއް ނަމާދުން އަނެއް ނަމާދަކީ ކުރެވޭ ކުދި ކުށްތަކަށް އޮތް ކައްފާރާއެއް. އެއް ހުކުރުން އަނެއް ހުކުރަކީ ކުދި ކުށްތަކަށް އޮތް ކައްފާރާއެއް. އެއް ރަމަފާން މަހުން އަނެއް ރަމަފާން މަހަކީ ކުދި ކުށްތަކަށް އޮތް ކައްފާރާއެއް. ނަމަވެސް އެ ނަޞީބު ލިބޭނީ އެކަމަށް އެދި މަސައްކަތްކުރާމީހާއަށް ރަމަޟާން މަހުގެ ހައްޤުތައް ފުރިހަމައަށް އަދާކުރާމީހާއަށް." ޝައިޚް މުޙައްމަދު ނަޝީދު އާދަމް ވިދާޅުވިއެވެ.\nމިފެންނަނީ މިއަދުގެ ހާލު!- ޙަދީޘްފުޅަށް ފުރައްސާރަ ކުރެވޭއިރުވެސް ނޭނގޭ! ނުވަތަ ފުރައްސާރަ ކުރޭ!\nސީދާވެގެންވާ ތެދުމަގު ހޯދަން ދުޢާ ކުރި ނަމަވެސް ނުފެންނަނީ ކީއްވެ؟\nއިސްލާމްދީނަށް ފުރައްސާރަކޮށް ސޯޝަލް މީޑިއާގައި ލިޔުން އާންމުކުރާ މައްސަލައެއް ބަލަނީ\nތިމާ ކުރާ ފާހިޝް އަމަލުތަކުގެ ވާހަކަ އާއި ނުކޮށް ކުރިކަމަށް ބުނެ ދޮގު ވާހަކަ ދެއްކުމަކީ ފަސާދަކުރުން - އޮތީ މަރުގެ ޢުޤޫބާތް!\nމީހުންގެ ކިބައިން ސަލާން ޖަހަން ފެށުމުގެ ކުރިން ދަމުނަމާދުކޮށް ސަޖިދައިގައި ﷲ ތަޢަލާއަށް ދަންނަވައިބަލާށެވެ!\nކީރިތި ޤްރްއާން ޖަހާނަމަ މާނައާއިއެކު ޖެހުމުގެ ފައިދާ މާބޮޑު!


Faisaa Dhekki 700,000 Dose Vaccine Libynee July Mahu: Minister - Vaguthu\nފައިސާ ދެއްކި 700،000 ޑޯޒް ވެކްސިން ލިބޭނީ ޖުލައި މަހު: މިނިސްޓަރު\nރާއްޖެ ގެނައުމަށްޓަކައި ފައިސާ ދެއްކި ކޮވިޝީލްޑް ވެކްސިންގެ 700،000 ޑޯޒް އަންނަ ޖުލައި މަހުގެ ތެރޭގައި ލިބޭނެ ކަމަށް ހެލްތު މިނިސްޓަރު އަހުމަދު ނަސީމް ރޭ ވިދާޅުވެއްޖެއެވެ.\nޕީއެެސްއެމް ނިއުސްގެ "ރާއްޖެ މިއަދު" ޕްރޮގްރާމްގައި ނަސީމް ވިދާޅުވީ، ރާއްޖެއަށް ވެކްސިން ހުސްވުމުގެ ބިރެއް ނެތް ކަމަށާއި، ސަރުކާރުން ފައިސާ ދައްކާފައިވާ 700،000 ޑޯޒް ވެކްސިންވެސް އަންނަ ޖުލައި މަހުގެ ތެރޭގައި ލިބޭނެ ކަމަށެވެ.\nމިނިސްޓަރު ވިދާޅުވީ ދަތިކަމެއް ނެތި ވެކްސިން ދެވޭ ވަރަށް ރާއްޖޭގައި ވެެކްސިން ހުރި ކަމަށެވެެ. އަދި ސިންގަޕޫރުގެ އެސްޓްރާޒެނެކާ ކުންފުނިން ގަނެފައިވާ ވެކްސިން އަންނަ މަހު ލިބި އެެ ވެކްސިންތައް އާންމުންނަށް ދިނުމުގެެ މަސައްކަތްވެސް އަންނަ މަހު ފަށާނެ ކަމަށް އޭނާ ވިދާޅުވިއެވެ.\n"ޖޫން މަހު ކޮން އިރެއްގައި ކަމެއް އަދި ނޭނގެ. އެކަމަކު ލިބުނީމާ ތަންކޮޅެއް ހިތްހަމަޖެހިގެން މިކަމާ އުޅެވޭނެ،" ނަސީމް ވިދާޅުވިއެވެ.\nރާއްޖެއިން ވަނީ މީގެ ކުރިން ކޮވިޝީލްޑް ވެކްސިނުގެ 300،000 ވެކްސިން ގަތުމަށް އިންޑިއާ އަށް ފައިސާ ދައްކާފައެވެ. އެގައުމުން އަދި ލިބިފައި ވަނީ 100،000 ޑޯޒް ވެކްސިނެވެ. މިނިސްޓަރު ވިދާޅުވީ 16-18 ދެމެދުގެ ކުދިންނަށް ހާއްސަކޮށް ފައިޒާ ވެކްސިން ވެސް ގަތުމަށް ނިންމާފައިވާކަމަަށާއި، އެ އުމުރުފުރައިގެ 12،000 ކުދިން އެބަތިބި ކަމަށެވެ.\nރާއްޖޭގެ ޖުމްލަ އާބާދީގެ 52 އިންސައްތަ އަށް މިހާރު ވަނީ ވެކްސިންދީފައެެވެ. އެޗްއީއޯސީން ހާމަކޮށްފައިވާ ގޮތުގައި އަމާޒަކީ ކުރިއަށް އޮތް މަހެއްހާ ދުވަހުގެ ތެރޭގައި މި އަދަދު 70 އިންސައްތައަށް އިތުރުކުރުމެވެ.\nމެއި 2, 2021 14:22\nތިޔަ އައްނާނެބާ ، ނޫނީ އެކައުންޓް ނެންގި ފައިސާ ގެއްލޭ ސަރުކާރު މިޢި\nމެއި 2, 2021 22:44\nކޮން އަހަރެއްގެ ޖުލައި ބާ؟؟؟\nނަސީމް ކިއު އަށް ގޮސް މާލަސް ވެއްޖެ އޭ ދެން ކިއު ބަންދު ކުރާށޭ ބުނެފަ އެބަ ހުއްޓެވެ. މީނަ ބޭނުންވަނީމިކަ ލަސް ކުރާށެވެ. އޮޅުންފިލުވަ ބަލާށެވެ.\nމެއި 2, 2021 14:37\nދެން އެ ބުނާ 8 ހަފުތާ ހަމަވެ 12 ހަފުތާ ހަމަނުވަނީސް ތިޔަ އެއްޗެއް އަތުޖެހޭނެބާ؟ މިހާރު ވެސް ފުރަތަމަ ޑޯޒް ޖެހިތާ 8 ހަފުތާވެފަ2ވަނަ ޑޯޒް ނުލިބިފަ އެތައްހާސް ބަޔަކު އެބަތިބި. އެކްސްޕަޔަރ ވާން ކަިރިވެފަ ތިބޭ ދެބަދިހާރުންނާ ކަންކަން ހަވާލުކުރީމަ ވާނީ މިހެން.\nމެއި 2, 2021 15:43\nލިބޭނެ ބާ !\nހިލޭވެކްސިން ދިނީޔޭކިޔާ ހެދީދޮގު\nމެއި 2, 2021 17:39\nކަންނެލި ދޯންޏެއްގަ2ފިސްޓަން އިންޖީނެއް އެޅުމުން ވާގޮތް މިވަނީ\nތި ހިސާބަށް އަންނައިރު ތީގެ ބޭނުމެއް ނޯންނާނެ! އާ ވެކްސިނެއް ހޯ ދަންޖެހިފަ އޮންނާނީ!\nމެއި 2, 2021 18:16\nޢަގު ހާމަ ކުރޭ..\nމިހާރު ރައްޔިތުންގެ އެދުމަ ކީ ހަތް ލައް ކަ ޑޯސްގެ ބަދަލުގައި މިހާރު ނުޖެހި ހުރި 100000 ޖެހޭނެ ގޮތެއް ހޯދުން\nމެއި 2, 2021 20:30\nތި އަންނާނެބާ؟ މި ހެޑިން ސުކުރީން ޝޮޓްނަގައިގެން ތިބޭ.ޖުލައި މަހުގަ އިވޭނީ ތި ގަންނަށް ފައިސާދިން ކުންފުނި ވެކްސިން ހެދުން ހުއްޓާލާފައި އިމާރާތްވެސް ތަޅާލައިފިއޭ.އެމީހުންގެ ލަކުންވެސް ނެތި އެޑުވާްންސް އަށް ދިން ބިލިޔަން އަށް ވޯގޮތެއް ނޭގޭ ކިޔާ ގޮވާ އަޑު.ވަގުން ވައްކަން ކުރަނީ.\nކެނެރީ ބުއްދާ ބުނު އެލެކްސް\nއަބަދުވެސް ފައިސާ ދައްކާފަ ލިބޭނެ ލިބޭނެ. 2023 އަންނައިރު ލިބޭވަރު ވާނެބާ. ވެންޓިލޭޓަރުވެސް ލިބޭނެ. ފުލެޓްވެސް ލިބޭނެ. އިންޓަނެޓް އަގު ވެސް ހެޔޮވާނެ. މާލެ ގުޅިފަޅު ބުރިޖް އެޅޭނެ. ނުވީމަ ކުރީ ސަރުކާރު ކުރީ ސަރުކާރު. މޮޔަވެދާނެ.


HRCM ge member kamah Zahid ayyan kuran faaskohffi\nއެޗްއާރްސީއެމްގެ މެންބަރު ކަމަށް ޒާހިދު އައްޔަން ކުރަން ފާސްކޮށްފި\nހިއުމަން ރައިޓްސް ކޮމިޝަން އޮފް މޯލްޑިވްސް، (އެޗްއާރުސީއެމް) ގެ މެންބަރު ކަމަށް މުހައްމަދު ޒާހިދު އައްޔަން ކުރަން ރައްޔިތުން މަޖިލީހުން ފާސްކޮށްފި އެވެ.\nއެޗްއާރްސީއެމްގެ މެންބަރު ކަމަށް ޒާހިދު އައްޔަން ކުރަން ފެންނަ ކަމަށް ވޯޓު ދެއްވީ ވޯޓުގައި ބައިވެރިވެޑައިގަތް 67 މެންބަރުންގެ ތެރެއިން 57 މެންބަރުންނެވެ. ފަސް މެންބަރުން ނުފެންނަ ކަމަށް ވޯޓު ދެއްވިިއިރު ފަސް މެންބަރުން ވަކިކޮޅަކަށް ވޯޓު ދެއްވާފައެއް ނުވެއެވެ.\nޒާހިދު މިހާރު ހުންނަވަނީ ޖެންޑާ މިނިސްޓްރީގެ ޑެޕިއުޓީ މިނިސްޓަރުގެ މަގާމުގަ އެވެ. އޭނާ އެޗްއާރްސީއެމްގެ މެންބަރު ކަމަށް އައްޔަން މަޖިލީހުން ފާސްކުރި އިރު ޒާހިދަކީ އެޗްއާރްސީއެމްގެ ފުރަތަމަ ދައުރުގައި ވެސް އެ ކޮމިޝަންގެ ނައިބު ރައީސްގެ މަގާމުގައި ހުންނެވި ބޭފުޅެކެވެ.\nއެޗްއާރްްސީއެމްގެ މެންބަރު ކަމަށް ޒާހިދު އައްޔަން ކުރުމަށް ރައިސުލްޖުމްހޫރިއްޔާ އަބްދުﷲ ޔާމީން މަޖިލީހަށް ސިޓީ ފޮނުވީ އެ ކޮމިޝަންގެ ނައިބު ރައީސް ކަމުގައި ހުންނެވި ޝިިފާގު މުފީދު (ހިސްޓޯ) މިދިޔަ މަހު އެ މަގާމުން އިސްތިއުފާ ދެއްވުމާ ގުޅިގެން އެވެ.\nޝިފާގްއަކީ މިހާރު ހޯމް މިނިސްޓްރީގެ ސްޓޭޓް މިނިސްޓަރެކެވެ.


ފުރަތަމަ ލެގުގައި ރެއާލާއި ޗެލްސީ އެއްވަރު\nރެއާލާއި ޗެލްސީ އެއްވަރުވީ 1-1 ގެ ނަތީޖާއަކުން\nދެވަނަ ލެގުގެ މެޗު ކުޅޭނީ އަންނަ ހަފުތާގެ ބުދަ ދުވަހުގެރޭ\n28 އޭޕްރިލް 2021 | ބުދަ 03:07\nރެއާލާއި ޗެލްސީ ބައްދަލުކުރި މެޗުގެ ތެރެއިން: މި މެޗު އެއްވަރުވީ 1-1 ން\nޔުއެފާ ޗެމްޕިއަންސް ލީގުގެ ސެމީ ފައިނަލުގެ ފުރަތަމަ ލެގުގައި ރެއާލް މެޑްރިޑާއި ޗެލްސީ ބައްދަލުކުރި މެޗު އެއްވަރުވެއްޖެއެވެ.\nރެއާލުގެ ދަނޑުގައި ކުޅުނު މެޗު އެއްވަރުވީ 1-1 ގެ ނަތީޖާއަކުންނެވެ. މި މެޗު އެއްވަރުވިއިރު، މި ސީޒަނުގެ ޗެމްޕިއަންސް ލީގުގައި އަދި މިހާތަނަށް މެޗަކުން ޗެލްސީ ބަލިވެފައެއް ނުވެއެވެ.\nއަންގާރަ ދުވަހުގެރޭ ކުޅުނު މެޗު ފަށައިގެން ޗެލްސީން މޮޅު ކުޅުމެއް ދެއްކިއިރު، މެޗުގެ ވަރަށް ކުރީކޮޅު އެ ޓީމަށް ވަނީ ލީޑު ނަގަން ރަނގަޅު ފުރުސަތެއް ލިބިފައެވެ. އެގޮތުން މެޗުގެ 10 ވަނަ މިނެޓުގައި ކްރިސްޓިއަން ޕުލިސިޗް ބޮލުން ދިން ބޯޅައަކުން ޓިމޯ ވާނާއަށް މުޅިން ހުސް ފުރުސަތެއް ލިބުނު ނަމަވެސް، ހުހަށްހުރެ ވާނާ ފޮނުވާލި ބޯޅަ ރެއާލުގެ ގޯލްކީޕަރު ތިބައޫ ކޯޓުއާ ވަނީ މަތަކޮށްފައެވެ. އެކަމަކު އޭގެ ހަތަރު މިނެޓު ފަހުން ޗެލްސީން ވަނީ ލީޑު ނަގާފައެވެ. ރެއާލުގެ ގޯލްކީޕަރު ކޯޓުއާ ކައިރިން ނައްޓާލުމަށްފަހު މި ލަނޑު އެ ޓީމަށް ކާމިޔާބުކޮށްދިނީ ޕުލިސިޗެވެ.\nއޭގެ ފަހުން ރެއާލުން ކުޅުން ރަނގަޅުކުރިއިރު، މެޗުގެ 23 ވަނަ މިނެޓުގައި އެ ޓީމުގެ ތަޖުރިބާކާރު ފޯވާޑް ކަރިމް ބެންޒެމާ އޭރިއާ ބޭރުން ފޮނުވާލި ބާރު ހަމަލާއެއް ވަނީ ގޯލުގެ އަރިމަތީ ދަނޑިއަށް އަމާޒުވެފައެވެ. ނަމަވެސް މެޗުގެ 29 ވަނަ މިނެޓުގައި އޭރިއާ ތެރެއިން ފޮނުވާލި ހަމަލާއަކުން ބެންޒެމާ ވަނީ ލަނޑު ޖަހައި، ރެއާލަށް ނަތީޖާ އެއްވަރުކޮށްދީފައެވެ.\nއެއަށްފަހު މި މެޗުގައި ދެ ޓީމަށްވެސް މާ ނުރައްކާތެރި ހަމަލާއެއް އުފެއްދިފައި ނުވި ނަމަވެސް، މި މެޗުގައި ޗެލްސީގެ މެދުތެރެ ބެލެހެއްޓި އެންގޯލޯ ކާންޓޭ ވަނީ ތަފާތު މޮޅު ކުޅުމެއް ދައްކާފައެވެ. އަދި މި މެޗުގެ ދެވަނަ ހާފުގައި ބެލްޖިއަމުގެ ތަރި އެޑެން ހަޒާޑް ކުޅެން އެރިއިރު، މިއީ 2019 ވަނަ އަހަރު ޗެލްސީ ދޫކޮށް ރެއާލަ ގުޅުނު ފަހުން، ހަޒާޑް ޗެލްސީއާ ދެކޮޅަށް ކުޅުނު ފުރަތަމަ މެޗެވެ.\nޗެމްޕިއަންސް ލީގުގައި ފުރަތަމަ ލެގުގައި ރެއާލާއި ޗެލްސީ އެއްވަރުވިއިރު، މި ދެ ޓީމު ބައްދަލުކުރާ ދެވަނަ ލެގުގެ މެޗު ކުޅޭނީ އަންނަ ހަފުތާގެ ބުދަ ދުވަހުގެރޭ ޗެލްސީގެ ދަނޑުގައެވެ. ފުރަތަމަ ލެގުގައި ރެއާލާއި ޗެލްސީ އެއްވަރުވުމާއެކު، ދެވަނަ ލެގުން މޮޅުވާ ޓީމަކަށް ފައިނަލުން ފުރުސަތު ލިބޭނެއެވެ.\nޗެމްޕިއަންސް ލީގު ރެއާލް މެޑްރިޑް ޗެލްސީ\n16 އަހަރަށްފަހު ރާމޯސް ރެއާލް ދޫކޮށްލަނީ\nއަންޗެލޮޓީ އަލުން އަނބުރާ ރެއާލަށް\nރެއާލް ދޫކޮށްލަން ނިންމީ އިތުބާރު ގެއްލުމުން: ޒިދާން


Committee ge report akee insaafuveri report akah vaane: Aslam\nކޮމެޓީގެ ރިޕޯޓަކީ އިންސާފުވެރި ރިޕޯޓަކަށް ވާނެ: އަސްލަމް\nރައްޔިތުންގެ މަޖިލީހުގެ ރައީސް، ރައީސް މުހައްމަދު ނަޝީދަށް އަމާޒުކޮށް މިދިޔަ މަހުގެ ތެރޭގައި ދެވުނު ޓެރަރިސްޓް ހަމަލާއާ ގުޅިގެން ރައްޔިތުންގެ މަޖިލީހުގެ ސަލާމަތީ ޚިދުމަތްތަކާބެހޭ ކޮމެޓީން އެކުލަވާލާ އިންކުއަރީ ރިޕޯޓަކީ އިންސާފުވެރި ރިޕޯޓަކަށް ވާނެކަމަށް އެ ކޮމެޓީގެ މުގައްރިރު އަދި ހިތަދޫ އުތުރު ދާއިރާގެ މެންބަރު މުހައްމަދު އަސްލަމް ވިދާޅުވެއްޖެއެވެ.\nއެބޭފުޅާ މިހެން ވިދާޅުވީ މަޖިލީހުގެ އިންކުއަރީގައި ކުރަމުންދާ މަސައްކަތްތަކުގެ އެންމެ ފަހުގެ ތަފްސީލްތައް ހާމަކުރުމަށް މިއަދު ބޭއްވި ނޫސްވެރިންގެ ބައްދަލުވުމެއްގައި ވާހަކަ ދައްކަވަމުންނެވެ.\nއަސްލަމް ވިދާޅުވީ، މިއީ ވަކި ފަރާތަކަށް އަދަބުދޭން އެކުލަވާލާ ރިޕޯޓެއް ނޫންކަމަށާއި، ކޮމެޓީއަށް ލިބިފައިވާ މައުލޫމާތުތަކުގެ އަލީގައި ރިޕޯޓް ނިންމުމަށް މަަސައްކަތްކުރަމުންދާ ކަމަށެވެ. އަސްލަމް ވަނީ ފުރަތަމަ އެކުލަވާލާ ރިޕޯޓްގައިވެސް ހުރިހާ މައުލޫމާތުތަކެއް ހިމެނޭނެ ކަމަށާއި، އާންމު ނުކުރެވޭފަދަ ކަމެއްވާނަމަ ދެން އަމަލުކުރާނެގޮތް ބަލަމުންދާކަމަށެވެ. އެބޭފުޅާ ވަނީ އިންކުއަރީއަށް ބޭނުންވާ ގިނަ މައުލޫމާތުތަކެއް މިހާތަނަށްވެސް ލިބިފައިވާކަމަށް ވިދާޅުވެފައެވެ.\nއަދި އެ އިންކުއަރީގެ މަސައްކަތްތައް ޖޫން 23ގައި ނިންމައި، ހަފްތާއެއްގެ ތެރޭގައި އެ ރިޕޯޓް އާންމުކުރާނެކަމަށްވެސް މެންބަރު އަސްލަމް ވަނީ ފާހަގަކުރައްވާފައެވެ. މީގެ އިތުރުން، އަސްލަމް ވަނީ އެ ރިޕޯޓަކީ އިންސާފުވެރި އެއްޗަކަށް ވާނެކަމުގެ ޔަގީންކަންވެސް ދެއްވާފައެވެ.\nޕާކްކޮށްގައި ހުރި ސައިކަލެއްގައި ހަރުކޮށްފައިހުރި އައިއީޑީއެއް ގޮއްވާލައިގެން މިދިޔަ މަހުގެ 6ވަނަ ދުވަހުގައި ރައީސް ނަޝީދަށް ދިން ހަމަލާއާ ގުޅިގެން މިހާތަނަށް4މީހަކު ވަނީ ހައްޔަރުކޮށްފައެވެ. މި ހަމަލާގައި ލިބިވަޑައިގެންނެވި ޒަޚަމްތަކަށް އެމަނިކުފާނު ވަނީ ރާއްޖެއާއި ޖަރުމަނުވިލާތުން ބޭސްފަރުވާ ހޯއްދަވާފައެވެ.\nގިނަ އަދަދެއްގެ ތެޔޮ އަރުވައިގެން ދަތުރު ކުރަމުންދަނިކޮށް އެފްއެސްއެމްގެ ބާޖެއް އުރިއްޖެ035 minutes ago\nވެކްސިނަކީ އާއްމު ދިރިއުޅުމެއްގެ ހާލަތަށް ދެވެން އޮތް މަގު: ރައީސް ޞާލިހު059 minutes ago


VB Hassan ge Candidacy form balai nugai massalla madu jahssaalumah amuru koffi VB Hassan ge Candidacy form balai nugai massalla madu jahssaalumah amuru koffi\nވީބީ ޙަސަންގެ ކެންޑިޑެސީ ފޯމް ބަލައިނުގަތް މައްސަލަ މަޑު ޖައްސާލުމަށް އަމުރުކޮށްފި\nވީބީ ބްރަދަރސްގެ މެނޭޖިންގ ޑިރެކްޓަރ ޙަސަން ޝިޔާމް (ވީބީ ހަސަން)ގެ ކެންޑިޑެސީ ފޯމް އީސީ ރައީސް އަޙްމަދު ޝަރީފަށް އަރުވަނީ: ފޮޓޯ / ސޯޝަލް މީޑިއާ\nމިއަހަރު އޮންނަ ރައްޔިތުން މަޖިލިސް އިންތިޚާބުގައި ވާދަކުރުމަށް ނިންމާފައިވާ ވީބީ ބްރަދަރސްގެ މެނޭޖިންގ ޑިރެކްޓަރ ޙަސަން ޝިޔާމް (ވީބީ ހަސަން)ގެ ކެންޑިޑެސީ ބަލައިނުގަތުމަށް އިލެކްޝަންސް ކޮމިޝަނުން ނިންމި ނިންމުން މަޑުޖައްސާލުމަށް ސުޕްރީމް ކޯޓުން މިއަދު އަމުރުކޮށްފިއެވެ.\nސުޕްރީމް ކޯޓުން އިލެކްޝަންސްގެ ކޮމިޝަނުގެ މައްޗަށް މިގޮތަށް އަމުރުކޮށްފައި މިވަނީ ޙަސަން ޝިޔާމްގެ ފަރާތުން އެ ކޯޓަށް މައްސަލައެއް ހުށަހަޅާފައިވާތީއެވެ. ސުޕްރީމް ކޯޓުން އިލެކްޝަންސް ކޮމިޝަނަށް ފޮނުވާފައިވާ ސިޓީއެއްގައި ބުނެފައިވަނީ ޙަސަން ޝިޔާމްގެ ފަރާތުން ސުޕްރީމް ކޯޓަށް ހުށަހަޅާފައިވާ މައްސަލަ ބަލައި ނިމެންދެން އޭނާގެ ކެންޑިޑެސީ ފޯމް ބަލައިނުގަތުމަށް އީސީން ނިންމި ނިންމުމަށް ޢަމަލު ނުކުރުމަށް އަމުރު ކުރާ ކަމަށެވެ.\nމިނިވަން ކެންޑިޑޭޓެއްގެ ގޮތުގައި ރައްޔިތުން މަޖިލީހަށް ވާދަކުރުމަށް ނިންމާފައިވާ ޙަސަން ޝިޔާމްގެ ކެންޑިޑެސީ ފޯމް ބަލައިނުގަތުމަށް އިލެކްޝަންސް ކޮމިޝަނުން ނިންމީ އޭނާގެ ސާބިތު ދަރަންޏެއް އޮވެމެ، ޙުކުމާއި އެއްގޮތަށް އެ ފައިސާ ނުދައްކާ ކަމަށްބުނެއެވެ.


Super League Aai Dhekolhu Kan Klopp Anekkaves Haama Koffi - Vaguthu\n5 މަސް ކުރިން ( އޭޕްރީލް 20, 2021 )\nލިވަޕޫލްގެ ކޯޗު ކްލޮޕް\nސުޕަ ލީގެއް އުފައްދަން އުޅޭކަމުގެ އަޑުތަކެއް ފެތުރުމާއި ގުޅިގެން 2019 ވަނަ އަހަރު ނޫސްވެރިއަކު ކުރި ސުވާލަކަށް ޖަވާބުދެމުން ދެއްކި ވާހަކަ އަދިވެސް ތަކުރާރުކުރާ ކަމަށާއި ސުޕަ ލީގުގައި ލިވަޕޫލުން ބައިވެރިވީ ކުޅުންތެރިންނާއި އޮފިޝަލުންނަށް ނޭނގި ކަމަށް އެ ކުލަބުގެ ކޯޗު ޔާގެން ކްލޮޕް ބުނެފިއެވެ.\nޔޫރަޕިއަން ސުޕަ ލީގުގެ ނަމުގައި ނުފޫޒުގަދަ ބޮޑެތި މަހުޖަނުންތަކަކާއި ބޮޑެތި ކުލަބުތަކުގެ އިސްވެރިން ގުޅިގެން މި މުބާރާތް ބާއްވާނެކަން އިއުލާނުކޮށްފައިވަނީ 12 ކުލަބަކާއެކު އެވެ.\nމި ކުލަބުތަކުގެ ތެރޭގައި ދުނިޔޭގެ އެންމެ މުއްސަނދި އެއް ލީގު ކަމަށްވާ އިނގިރޭސި ޕްރިމިއަރ ލީގުގެ ހަ ކުލަބެއް ހިމެނެއެވެ. މި ހަ ކުލަބުގެ ތެރޭގައި ލިވަޕޫލްވެސް ހިމެނެއެވެ.\nމިކަމާއި ގުޅިގެން ކްލޮޕް ބުނީ ލިވަޕޫލުން އެވަރުގެ ބޮޑު ނިންމުމެއް ނިންމީ އެއްވެސް ކުޅުންތެރިއަކާއި ނުވަތަ އޭނައާއި އެއްވެސް ވަރަކަށް މަޝްވަރާކުރުމެއް ނެތި ކަމަށާއި މި ލީގުގެ ވާހަކަތައް ފެނުނީ ނޫސްތަކުން ކަމަށެވެ.\n"އަހަރެން މި ތައްޔާރުވަނީ އަންނަ ހޯމަދުވަހު ލީޑްސް އާއި ދެކޮޅަށް އުނދަގޫ މެޗަކަށް، އެނގޭ މިއީ ސަޕޯޓަރުން އުފާވާނެ ކަމެއް ނޫންކަން މިވަރުގެ ނިންމުމެއް ނިންމީމަ، އެކަމަކު އެބަޖެހޭ ކޮންމެފަދަ ހާލަތެއްގައި ކުލަބް އޮތްނަމަވެސް ޓީމާއެކު ތިބެން، މިއީ އުނދަގޫ މަރުހަލާއެއްކަން އިނގޭ" އުމުރުން 53 އަހަރުގެ ކޯޗު ބުންޏެވެ.\nކްލޮޕް ބުނީ މި ނިންމުމުގައި ކުލަބުގެ އެއްވެސް ކުޅުންތެރިއެއްގެ ބައިވެރިވުމެއް ނެތް ކަމަށާއި އެ ކުޅުންތެރިންނަށް އެއްވެސް ބަދުބަހެއް ނުބުނުމަށް އެދޭކަމަށެވެ. އަދި މިއީ ހުރިހާ ސަޕޯޓަރުން އެކަތިގަނޑަކަށް ވާންޖެހޭ ދަނޑިވަޅު ކަމަށްވެސް ކްލޮޕް ބުންޏެވެ.\n"އަހަންނަށް ޗެމްޕިއަންސް ލީގަކީ ސުޕަ ލީގު، އެ މުބާރާތް ބާއްވައިގެން މާލީ މަންފާތަކެއް ލިބިދާނެ، އެކަމަކު ކާކު ބަލަން ބޭނުންވާނީ މިސާލަކަށް ލިވަޕޫލާއި ރެއާލް ޖެހިޖެހިގެން 10 އަހަރު ކޮންމެ އަހަރަކު ކުޅޭތަން؟ ކޮބާ ބޭނުމަކީ؟" ކްލޮޕް ބުންޏެވެ.\nސުޕަ ލީގުގައި ބައިވެރިވާނެ ކަން އިއުލާނުކޮށްފައިވާ 12 ކުލަބުގެ ތެރޭގައި އިނގިރޭސި ހަ ކުލަބެއް ހިމެނެއެވެ. އެއީ މެންޗެސްޓަރ ސިޓީއާއި މެންޗެސްޓަރ ޔުނައިޓެޑުގެ އިތުރުން ޗެލްސީއާއި އާސެނަލް އާއި ލިވަޕޫލް އަދި ޓޮޓެންހަމް އެވެ.\nލިވަޕޫލުގައި ޖެރާޑް ހެދި ރެކޯޑަކާއި ސަލާހް އަރާ ހަމަކޮށްފި


SunOnline: ADVETORIAL: MTCC ge kurimagu - Kunfuneege dhivehi muvazzafun\nއެޑްވަޓޯރިއަލް: އެމްޓީސީސީގެ ކުރިމަގު - ކުންފުނީގެ ދިވެހި މުވައްޒަފުން\nއަހުމަދު މިޒްޔާލް 22 Feb 2021, 13:18\nއެމްޓީސީސީއޭ ބުނުމުން ޕްރޮޖެކްޓް ސައިޓެއްގައި ކޮންސްޓްރަކްޝަން މަސައްކަތްކުރަން ތިބޭ ބިދޭސީ މުވައްޒަފުންތަކެއް ކަމަށް ބައެއް މީހުންގެ ހިތަށް ސިފަވުމީ ފަހަރުގައި އެކަށީގެންވާ ކަމެކެވެ. ނަމަވެސް ކަންއޮތީ މުޅިއަކުން އެހެންނެއް ނޫނެވެ.\n1980 ވަނަ އަހަރު އުފެދުނު މޯލްޑިވްސް ޓްރާންސްޕޯޓް އެންޑް ކޮންޓްރެކްޓިން ކޮމްޕެނީއަކީ، ކުންފުނީގެ ތަރައްގީގެ ދަތުރުގައި ދިވެހި މުވައްޒަފުންގެ ހިއްސާ ބޮޑު ކުންފުންޏެކެވެ. ކުންފުނީގެ ބޯޑާއި މެނޭޖްމަންޓުން ފެށިގެން އެންމެ އާދައިގެ މުވައްޒަފުންނާ ހަމައަށް ފެންނަ މޫނުތަކުގެ ތެރޭގައި ގިނައީ ދިވެހި މުވައްޒަފުންނެވެ. ތަފާސް ހިސާބުތަކަށް ބަލާލާއިރު ކުންފުނީގައި މިހާރު ވަޒީފާ އަދާކުރާ 1800 މުވައްޒަފުންގެ ތެރެއިން ގިނަ މުވައްޒަފުންނަކީ ދިވެހި މުވައްޒަފުންނެވެ.\nއެމްޓީސީސީގެ އަމާޒަކީ އެ ކުންފުންނީގެ މަސައްކަތްތަކުގައި ދިވެހި މުވައްޒަފުންގެ ބައިވެރިވުން އެއް އަހަރުން އަނެއް އަހަރަށް އިތުރުކުރުމެވެ. އެމްޓީސީސީގެ ޓީމު މަސައްކަތް ކުރަން ޖެހިފައިވަނީ ބަދަލުވަމުންދާ މާހައުލެއްގައި ކަމަށްވުމާއެކު އެއީ ގާބިލް، ބާރުވެރި ކުރުވިފައިވާ އަދި އެކުގައި މަސައްކަތްކުރުމުގެ ރޫހާއި ކުންފުނީގެ އެކި ދާއިރާތައް ގުޅިގެން މަސައްކަތްކުރުމުގެ ރޫހު އޮތް ޓީމަކަށް ވާންޖެހެ އެވެ.\nމުވައްޒަފުން ހޯދުމާއި ތަމްރީނުކުރުން އަދި ދެވޭ އުޖޫރަ ކަނޑައެޅުމުގައި އެމްޓީސީސީ ގެންގުޅޭ ސިޔާސަތަކީ ރޭވުންތެރިކަމާއެކު ވިޔަފާރި ހިންގުމަށް މަގުފަހިކޮށްދޭ، އިންސާނީ ވަސީލަތްތައް ތަރައްގީކުރުމަށް ފުރުސަތު ލިބޭ، ލީޑަޝިޕް ވަރުގަދަކޮށްދޭ، މުވައްޒަފުންގެ ބައިވެރިވުން ހޯދައި، ކުރާ މަސައްކަތުގެ ފެންވަރު ރަނގަޅުކުރުމަށް ފުރުސަތު ލިބޭ ސިޔާސަތެކެވެ.\nމަހާ ޖައްރާފުގައި މަސައްކަތްކުރާ އެމްޓީސީސީގެ ދިވެހި މުވައްޒަފުންތަކެއް-- ފޮޓޯ/އެމްޓީސީސީ\nކުންފުނީގެ މުވައްޒަފުންނަކީ ހުނަރުވެރި ގާބިލު ބަޔަކަށް ހެދުމަށްޓަކައި، މުވައްޒަފުން ތަމްރީން ކުރުމާއި ތަރައްގީ ކުރުމަކީ ކުންފުނިން އަގުވަޒަންކުރާ ކަންތައްތަކުގެ ތެރޭގައި ހިމެނޭ ކަމެކެވެ. ތަފާތު ވިޔަފާރިތަކުގައި ކުންފުނިން އަދާކުރަމުންދާ އިސް ދައުރު އަދާކުރަމުން ގެންދިއުމަށް ބޭނުންވާ ހުނަރާއި ފަންނުވެރިކަން ކަށަވަރުކުރުމަށް، ނަތީޖާ ނެރެވޭ ސިޔާސަތުތަކެއްގެ ދަށުން ތަމްރީނު ޕްރޮގްރާމްތައް ހިންގަމުން ގެންދެ އެވެ. އަދި ކުންފުންޏަށް ބޭނުންވާ މުހިއްމު ދާއިރާތަކުން ރާއްޖެއާއި ރާއްޖޭން ބޭރުން ފުރަތަމަ ޑިގްރީ އާއި ޕްރޮފެޝަނަލް ކޯސްތަކުގައި ބައިވެރިވުމުގެ ފުރުސަތު މުވައްޒަފުންނަށް ހޯދައިދެ އެވެ.\nއެމްޓީސީސީން ހުނަވަރު އެޕްރެންޓިސްޝިޕް ޕްރޮގްރާމްގެ ނަމުގައި 2018 ވަނަ އަހަރު ކުރިއަށް ގެންދިޔަ ތަމްރީން ޕްރޮގްރާމް މިއަހަރު އަލުން ފަށަން ނިންމި ނިންމުމަކީ ކުންފުނީގެ ޓީމުގައި ދިވެހި ޒުވާނުންގެ ބައިވެރިވުން އިތުރުކުރުމަށް ކުންފުނިން ދޭ މުހިއްމުކަން ރަމްޒުކޮށްދޭ ކަމެކެވެ. ހުނަވަރު ޕްރޮގްރާމްގެ މަޤްސަދަކީ ތަމްރީނާއި ތަޖުރިބާ ލިބިފައިވާ މަސައްކަތްތެރި މުވައްޒަފުން އެމްޓީސީސީގެ އެކި ވަޒީފާތަކަށް ހޯދުމެވެ.\nއެމްޓީސީސީއިން ކުރިއަށްގެންދިޔަ ހުނަވަރު އެޕްރެންޓިސްޝިޕް ޕްރޮގްރާމް 2018އާ ގުޅޭގޮތުން މައުލޫމާތު ދިނުމަށް ބޭއްވި ސެޝަންއެއް-- ފޮޓޯ/އެމްޓީސީސީ\nއެ ޕްރޮގްރާމްގެ ތެރެއިން ހެވީ ވެހިކަލް އޮޕްރޭޓް ކުރުމާއި ކަނޑުގައި ދުއްވާ އުޅަނދުފަހަރު އޮޕަރޭޓް ކުރުމާއި އިންޖިނިއަރިން، ވެލްޑިންގް، ޑްރެޖިން އަދި އެންވަޔަރަމެންޓަލް ސާވޭއިންގެ ދާއިރާއިން ގިނަ ބައިވެރިންތަކެއް ތަމްރީން ކުރާނެ އެވެ.\nހުނަވަރު ޕްރޮގްރާމްގެ ފުރަތަމަ ފިޔަވަހީގެ ދަށުން މިއަހަރުގެ ޖެނުއަރީ މަހުގެތެރޭ އައްޑޫ އާއި ފުއައްމުލަކުގައި އެމްޓީސީސީން ކުރިއަށް ގެންދިޔަ "އޯޕަން ޑޭ" މެދުވެރިކޮށް، ގިނަ ބައިވެރިންތަކަކަށް އެ ޕްރޮގްރާމްގައި ބައިވެރިވުމުގެ ފުރުސަތު ވަނީ ފަހިކޮށްދީފަ އެވެ. އެ ޕްރޮގްރާމުގެ ބައިވެރިންނަށް އެމްޓީސީސީގެ ސައިޓްތަކުގައި 5000 ރުފިޔާގެ އެލަވަންސަކާއެކު ތިން މަސް ދުވަހުގެ ތަމްރީން ކުރިއަށްގެންދާނެ އެވެ. އަދި ތަމްރީން ފުރިހަމަކުރާ ފަރާތްތަކަށް އެއް އަހަރު ދުވަހުގެ ބޮންޑަކާއެކު އެމްޓީސީސީގައި ވަޒީފާ އަދާކުރުމުގެ ފުރުސަތު ލިބޭނެ އެވެ. އެ ވަޒީފާތަކުގެ މުސާރަ އުޅެނީ މަހަކު 12،000 އާއި 20،000 އާއި ދެމެދުގަ އެވެ.\nއެމްޓީސީސީން ގަބޫލުކުރާ ގޮތުގައި ދިވެހި މުވައްޒަފުންނަކީ ހުނަރުވެރި، ކަމަށް ގާބިލު އަދި ވަޒީފާއަށް ކަމޭހިތާ، އިހުލާސްތެރި ބައެކެވެ. ކުންފުނީގެ އަމާޒަކީ އަބަދުވެސް ދިވެހިންނަށް އިސްކަން ދީގެން ދިވެހިންނަށް ފުރުސަތުތައް ހޯދައިދީގެން، ދިވެހިންގެ ބައިވެރިވުމާއެކު ކުންފުނި ކުރިއެރުވުމެވެ. އެގޮތުން 2020، އޮކްޓޫބަރު ހަތްވަނަ ދުވަހު އެމްޓީސީސީގެ ބޮޑު ޑްރެޖަރު މަހާ ޖައްރާފުގެ ހުރިހާ ފަޅުވެރިން ދިވެހިންނަށް ބަދަލުކުރުމަކީވެސް ކުންފުނިން ނިންމި ތާރީހީ ނިންމުމެކެވެ. އެމްޓީސީސީގެ އެ ނިންމުމުގެ ސަބަބުން ބިދޭސީ ފަޅުވެރިންގެ މުސާރައަށް ރާއްޖޭއިން ބޭރުވާ ފައިސާ ރާއްޖޭގައި ހިފެހެއްޓި، ދިވެހިންނަށް އިތުރު ވަޒީފާގެ ފުރުސަތުތަކެއް ފަހިވެ، އެކަމުގެ ހެޔޮ އަސަރު ރާއްޖޭގެ އިގްތިސާދަށް ކުރާނެ އެވެ.\nއެމްޓީސީސީގެ އަމާޒަކީ ކުންފުނީގެ މުވައްޒަފުންނަކީ ގިނަ ދުވަހު ވަޒީފާގައި ދެމިތިބޭ، ކުންފުންޏަށް އެ މުވައްޒަފުންގެ ފަރާތުން ދިގު ރާސްތާގައި ފައިދާތަކެއް ލިބޭ ބަޔަކަށް ހެދުމެވެ. ނަތީޖާ ނެރެދޭ ވަކިވަކި މުވައްޒަފުންނާއި ޓީމުތައް ފާހަގަކޮށް އެ ފަރާތްތަކަށް ހިތްވަރުދީ އެ ފަރާތްތަކުގެ އަގު ކުންފުނިން އަބަދުވެސް ވަޒަންކުރެ އެވެ.\nއެގޮތުން "އެމްޕްލޯއީ ޕަފޯމަންސް އިވެލުއޭޝަން އެންޑް ރިވާޑިންގް ޕޮލިސީ"ގެ ދަށުން މުވައްޒަފުންނަށް އަންނަނީ ވަޒީފާގެ ކުރިއެރުންތައް ފަހިކޮށްދެމުންނެވެ. އެ އިވެލުއޭޝަންއަކީ އަހަރަކު ދެ ފަހަރު ހަދާ އިވެލުއޭޝަނެކެވެ. އަދި ރަނގަޅަށް މަސައްކަތްކުރާ މުވައްޒަފުންނަށް "އިންކްރިމެންޓް އެލަވަންސް"އެއް ދެވެ އެވެ. އެންމެ ރަނގަޅަށް މަސައްކަތް ކުރާ މުވައްޒަފުންނާއި ކުންފުންޏަށް ދިގު މުއްދަތަކަށް ހިދުމަތްކޮށްފައިވާ މުވައްޒަފުން ފާހަގަކޮށް، އެ މުވައްޒަފުންނަށް "އެކްސެލެންސް އެވޯޑު" ކޮންމެ އަހަރަކުވެސް ދަނީ ދެމުންނެވެ.\nއަހަރީ ޕްރޮގްރާމެއްގެ ދަށުން ހައްޖު އަދި އުމްރާގެ އަޅުކަން ގާއިމުކުރަން މުވައްޒަފުންނަށް ފުރުސަތު ފަހިކޮށްދެ އެވެ. އަދި "ހެލްތު އިންޝުއަރެންސް"ގެ ހިދުމަތް ހުރިހާ މުވައްޒަފުންނަށް ވެސް ފޯރުކޮށްދެ އެވެ. އެމްޓީސީސީގެ ސީއީއޯ އާދަމް އާޒިމް އެތައް ފަހަރަކު ވިދާޅުވެފައިވާ ފަދައިން ކުންފުނީގެ ކާމިޔާބީގެ ސިއްރަކީ ކުންފުނީގެ މުވައްޒަފުންނެވެ. އެހެންކަމުން ކުންފުނީގެ މުވައްޒަފުންނަށް ހިތްހަމަޖެހޭފަދަ މަސައްކަތުގެ މާހައުލެއް ތަނަވަސްކޮށްދީ އެ މުވައްޒަފުންނާ ދޭތެރޭ ރަނގަޅަށް އަމަލު ކުރުމަކީ ކުންފުނި އިތުރަށް ކުރިއަރާނެ ކަމެކެވެ.\nއެމްޓީސީސީގެ މަގްސަދަކީ ތަފާތުތައް އެކުލެވޭ މުވައްޒަފުން ބައިވެރިކޮށްގެން ޓީމު ބިނާކޮށް، އެންމެންގެ ބައިވެރިވުން ލިބޭ، އެކަކު އަނެކަކަށް އިހުތިރާމް ކުރާ މަސައްކަތުގެ މާހައުލެއް ގާއިމުކޮށް، ވިޔަފާރިއަށް ކުރިއެރުން ހޯދުމެވެ. އެމްޓީސީސީ ގާބޫލުކުރާ ގޮތުގައި ޓީމުތަކުގެ ތެރޭގައި ހިމެނޭ ތަފާތުކަމުގެ ސަބަބުން މަސައްކަތުގައި މުވައްޒަފުންގެ ފަރާތުން ލިބޭ ބައިވެރިވުން އިތުރުވެ އެވެ. އަދި މީގެ ސަބަބުން ވިޔަފާރީގެ ކުރިއެރުމަށް މަގުފަހިކޮށްދީ، މުވައްޒަފުން، ކަސްޓަމަރުން، ވިޔަފާރީގެ ބައިވެރިން އަދި ނަފާވެރިންގެ ބޭނުންތައް ދެނެގަތުމަށް އެހީތެރިވެދެ އެވެ. އަދި ޓީމުގައި އެކުލެވޭ ހުނަރު އިތުރުވެ ފުޅާވެގެންދެ އެވެ.\nއެހެންކަމުން އެއްވެސް މީހަކަށް ތަފާތުކުރުމެއް ނެތި ޓީމުގެ ތެރޭގައި ހާއްސަ އެހީއަށް ބޭނުންވާ މީހުންވެސް ހިމެނޭ ގޮތަށް، ވަޒީފާގެ ފުރުސަތު ދިނުމާއި ވަޒީފާގެ ކުރިއެރުން ހޯދައިދިނުން އަދި ތަމްރީނު ކުރުމާއި މުވައްޒަފުންގެ އަގު ވަޒަންކުރުމަކީ އެ ކުންފުނިން މުހިންމުކަންދޭ ކަމެކެވެ. ހާއްސަ އެހީއަށް ބޭނުންވާ މީހުންނަށް ވަޒީފާ ދިނުމުގައި ވަޒީފާގެ މަސްއޫލިއްޔަތަށް ބަދަލުގެނެވޭ މިންވަރަކުން ވަޒީފާގެ ޑިޒައިން ބަދަލުކޮށް، ކަމާގުޅޭ ތަމްރީނު ވެސް އެމްޓީސީސީއިން އެ މުވައްޒަފުންނަށް ފޯރުކޮށްދެ އެވެ.\nއެމްޓީސީސީއަކީ ދިވެހި ރައްޔިތުންގެ ކުންފުންޏެވެ. ކުންފުނި ކުރިއަރުވާ ހިންގަން ކުންފުންޏަށް ބޭނުންވަނީ ދިވެހި މުވައްޒަފުންގެ ހިދުމަތެވެ. މެދުކެނޑުމެއް ނެތި އެންމެ ގިނައިން ވަޒީފާގެ ފުރުސަތުތައް ދިވެހިންނަށް ފަހިކޮށްދޭ ކުންފުންޏަކަށް ހަމަ ގައިމުވެސް އެމްޓީސީސީ ވާނެ އެވެ. ވެލްޑަރުންނާއި ކާޕެންޓަރުންނާއި މޭސަނުންނާއި ޑްރައިވަރުންނެވެ. ލޯޑް އޮޕްރޭޓަރުންނާއި ކްރޭން އޮޕަރޭޓަރުންނާއި އެކްސްކަވޭޓާ އޮޕްރޭޓަރުންނެވެ. އެޑްމިން އޮފިސަރުންނާއި ސަޕޯޓް ސްޓާފުންނެވެ. މެނޭޖީރިއަލް އަދި އެގްޒެކެޓިވް ލެވެލްގެ އެކި މަގާމުތަކެވެ.\nއެމްޓީސީސީގެ މުވައްޒަފުން-- ފޮޓޯ/އެމްޓީސީސީ\nމިއަދު ކުންފުންޏަށް ލިބިފައިވާ ކާމިޔާބީއަކީ ރާއްޖޭގެ އެކިކަންކޮޅުތަކުގައި ރައްޔިތުންގެ ހިދުމަތުގައި ކުންފުނީގެ މުވައްޒަފުން ކުރަމުންގެންދާ އިހުލާސްތެރި ބުރަ މަސައްކަތުގެ ނަތީޖާ އެވެ. އެމްޓީސީސީގެ ރައުސްމާލަކީ އެ ކުންފުނީގެ މުވައްޒަފުންނެވެ. ފަންނުވެރި، ގާބިލު އެމްޓީސީސީގެ ޓީމަށް ދިވެހި މުވައްޒަފުން މުސްތަގްބަލުގައިވެސް އިތުރުވެގެން ދިއުމަކީ ކުންފުނީގެ އުއްމީދެވެ. އެމްޓީސީސީގެ ކުރިމަގު އޮތީ ދިވެހި މުވައްޒަފުންގެ އަތްމަތީގަ އެވެ.\nއެމްޓީސީސީ އިން ދިވެހިންނަށް ހާއްސަ 250 ވަޒީފާގެ ފުރުސަތު\nހިންމަފުށީ ބަނދަރުގެ ދެވަނަ ފިޔަވަހީގެ މަސައްކަތް ފަށައިފި\nއެމްޓީސީސީގެ ކުރިމަގު - ކުންފުނީގެ ދިވެހި މުވައްޒަފުން


إِنَّ الْعُلَمَاءَ وَرَثَةُ الأَنْبِيَاءِ (ހަމަކަށަވަރުން ޢިލްމުވެރިންނަކީ ނަބީބޭކަލުންގެ ވާރުތަވެރިންނެވެ.)2– DhiSalafiyyah\nإِنَّ الْعُلَمَاءَ وَرَثَةُ الأَنْبِيَاءِ (ހަމަކަށަވަރުން ޢިލްމުވެރިންނަކީ ނަބީބޭކަލުންގެ ވާރުތަވެރިންނެވެ.) 2\n27/10/2015 އަޚްލާޤްއަލްއަޚް އަބޫ ފުޟައިލު މުއުތަމިން އަޙްމަދު\nޢިލްމުވެރިޔާ އާއި ޢިލްމު އުނގެނޭ ކުއްޖާގެ މަތިވެރިކަމާއި މާތްކަން އަންގައިދޭ ބައެއް ދަލީލުތައް\nيَرْفَعِ اللَّـهُ الَّذِينَ آمَنُوا مِنكُمْ وَالَّذِينَ أُوتُوا الْعِلْمَ دَرَجَاتٍ وَاللَّـهُ بِمَا تَعْمَلُونَ خَبِيرٌ ﴿المجادلة: ١١﴾\nމާނައީ: ” ތިޔަބައިމީހުންގެ ތެރެއިން އީމާންވި މީހުންނާއި، ޢިލްމުގެ އަހުލުވެރިން ﷲ ދަރަޖަތަކަކަށް އުފުއްލަވާނެތެވެ.”\nއަބޫހުރައިރާ ރަޟިޔަﷲ ޢަންހުގެ އަރިހުން ރިވާވެގެންވެއެވެ. އެކަލޭގެފާނު ވިދާޅުވިއެވެ. رَسُولُ اللهِ صَلَّى اللهُ عَلَيْهِ وَسَلَّمَ ޙަދީޘްކުރައްވަނިކޮށް ތިމަންކަލޭގެފާނު އަޑުއެއްސެވީމެވެ. އެކަލޭގެފާނު ޙަދީޘް ކުރެއްވިއެވެ.\n“الدُنياَ مَلْعُونَةٌ مَلْعُونٌ مَا فِيهَا إِلَّا ذَكَرَ الله وَ مَا وَالَاهُ ، أَو عَالِمًا أَو مُتَعَلِّماً”\nމާނައީ: “ދުނިޔެއަކީ ލަޢުނަތް ލެއްވިގެންވާ ތަނެކެވެ. އަދި އެދުނިޔޭގައިވާހާ އެއްޗަކީ ލަޢުނަތް ލެއްވިގެންވާ އެއްޗެއްސެވެ. ﷲ ހަނދުމަކުރެވޭ ހަނދުމަކުރުމެއް މެނުވީއެވެ. އަދި އެއިލާހަށް ކިޔަމަންގަނެވޭ ކިޔަމަންކަތުމެއް މެނުވީއެވެ. އަދި ޢިލްމުވެރިއާއި ކިޔަވާކުއްޖާއާ މެނުވީއެވެ.”\nއަބޫހުރައިރާ ރަޟިޔަﷲ ޢަންހުގެ އަރިހުން ރިވާވެގެންވެއެވެ. އެކަލޭގެފާނު ވިދާޅުވިއެވެ. رَسُولُ اللهِ صَلَّى اللهُ عَلَيْهِ وَسَلَّمَ ޙަދީޘްކުރެއްވިއެވެ.\n” مَنْ سَلَكَ طَرِيقًا يَطْلُبُ فِيهِ عِلْمًا ، سَهَّلَ الِلَّهِ لَهُ بِهِ طَرِيقًا مِنْ طُرُقِ الْجَنَّةِ ، وَمَنْ أَبْطَأَ بِهِ عَمَلُهُ لَمْ يُسْرِعْ بِهِ نَسَبُهُ”\nމާނައީ: “ޢިލްމު (އެބަހީ ޝަރުޢީ ޢިލްމު) ޙަޞިލްކުރުމުގެ މަގެއް ހޯދައިފިމީހާ ދަންނާށެވެ. އޭނާއަށް ﷲ ޞުބުޙާނަހޫވަތަޢާލާ، ސުވަރުގެދިޔުމުގެ މަގުން މަގެއް ތަނަވަސްކޮށްދެއްވާނެއެވެ. އަދި އެމީހެއްގެ ޢަމަލު، އެމީހަކު ފަހަށް ޖައްސައިފި މީހާ ދަންނާށެވެ. އޭނާގެ ނަޞަބު އޭނާ އިސްކޮށްނުދޭނެއެވެ.”\nއަނަސް ރަޟިޔަﷲ ޢަންހުގެ އަރިހުން ރިވާވެގެންވެއެވެ. އެކަލޭގެފާނު ވިދާޅުވިއެވެ.” رَسُولُ اللهِ صَلَّى اللهُ عَلَيْهِ وَسَلَّمَ ޙަދީޘްކުރެއްވިއެވެ.\n” مَنْ خَرَجَ فِي طَلَبِ الْعِلْمِ فَهُوَ فِي سَبِيلِ اللَّهِ حَتَّى يَرْجِعَ “\nމާނައީ: “ޢިލްމު ޙާޞިލްކުރުމަށްޓަކައި ނުކުންނަމީހާ، އޭނާ އެނބުރި އޭނާގެ ގެއަށް ދާންދެން ވާހުށީ ﷲގެ މަގުގައެވެ.”\nكثير بن قيس ވިދާޅުވިއެވެ.\n“ތިމަންކަލޭގެފާނު އަބުއްދަރުދާ އާއިއެކު مسجد دمشق ގައި އިށީނދެވަޑައިގެންއިނީމެވެ. އެހިނދު މީހަކު އައެވެ. އަދި ދެންނެވިއެވެ. ހަމަކަށަވަރުން ތިމަންކަލޭގެފާނު މި ވަޑައިގަތީ رَسُولُ اللهِ صَلَّى اللهُ عَلَيْهِ وَسَلَّمَ ގެ ރަށުން، ކަލޭގެފާނުގެ އަރިހަށް ޙަދީޘް އުނގެނުމައްޓަކައެވެ. رَسُولُ اللهِ صَلَّى اللهُ عَلَيْهِ وَسَلَّمَ ގެ އަރިހުން ކަލޭގެފާނަށް ލިބިވަޑައިގެންފައިވާ ޙަދީޘް، ތިމަންކަލޭގެފާނަށް ބަޔާންކޮށްދެއްވާށެވެ. ތިމަންކަލޭގެފާނު މިއައީ އެހެން ބޭނުމަކަށް ނޫނެވެ. އެހިނދު އަބުއްދަރުދާ ރަޞިޔަﷲ ޢަންހު ވިދާޅުވިއެވެ. ހަމަކަށަވަރުން رَسُولُ اللهِ صَلَّى اللهُ عَلَيْهِ وَسَلَّمَ ޙާދީޘްކުރައްވަކިކޮށް ތިމަންކަލޭގެފާނު އަޑުއެހީމެވެ. “\nمَنْ سَلَكَ طَرِيقًا يَطْلُبُ فِيهِ عِلْمًا سَلَكَ اللَّهُ بِهِ طَرِيقًا مِنْ طُرُقِ الْجَنَّةِ وَإِنَّ الْمَلاَئِكَةَ لَتَضَعُ أَجْنِحَتَهَا رِضًا لِطَالِبِ الْعِلْمِ وَإِنَّ الْعَالِمَ لَيَسْتَغْفِرُ لَهُ مَنْ فِى السَّمَوَاتِ وَمَنْ فِى الأَرْضِ وَالْحِيتَانُ فِى جَوْفِ الْمَاءِ وَإِنَّ فَضْلَ الْعَالِمِ عَلَى الْعَابِدِ كَفَضْلِ الْقَمَرِ لَيْلَةَ الْبَدْرِ عَلَى سَائِرِ الْكَوَاكِبِ وَإِنَّ الْعُلَمَاءَ وَرَثَةُ الأَنْبِيَاءِ وَإِنَّ الأَنْبِيَاءَ لَمْ يُوَرِّثُوا دِينَارًا وَلاَ دِرْهَمًا وَرَّثُوا الْعِلْمَ فَمَنْ أَخَذَهُ أَخَذَ بِحَظٍّ وَافِرٍ ” \nމާނައީ: ” ޢިލްމު (އެބަހީ ޝަރުޢީ ޢިލްމު) ޙާޞިލްކުރުމުގެ މަގެއް ހޯދައިފިމީހާ ދަންނާށެވެ. އޭނާއަށް ﷲ ޞުބުޙާނަހޫވަތަޢާލާ، ސުވަރުގެދިޔުމުގެ މަގުން މަގެއް ތަނަވަސްކޮށްދެއްވާނެއެވެ. އަދި ހަމަކަށަވަރުން ކިޔަވާކުއްޖާގެ ކަންތައްތަކަށް ރުއްސަވާހާލު މަލާއިކަތްބޭކަލުން، އެބޭކަލުންގެ ފިޔަފުޅުތައް ކިޔަވާކުއްޖާއަށްޓަކައި ފަތުރުއްވާލައްވައެވެ. އަދި ހަމަކަށަވަރުން އުޑުތަކާއި ބިމުގައިވާހާ ބަޔަކާއި، ކަނޑުގައިވާ މަސްމަހާމެއްސަށްދާންދެން ޢިލްމުވެރިޔާގެ ފާފަ ފުއްސަވާދެއްވުމަށް އެދި ދަންނަވައެވެ. އަދި ހަމަކަށަވަރުން ތަރިތަކުގެ މައްޗަށް، ފުރިހަމަވެފައިވާ ހަނދު މަތިވެރިވެ ފާޅުވެގެންދާފަދައިން ޢިލްމުވެރިޔާ، އަޅުވެރިޔާގެމައްޗަށް މަތިވެރިވެގެންވެއެވެ. އަދި ހަމަކަށަވަރުން ޢިލްމުވެރިންނަކީ ނަބީބޭކަލުންގެ ވާރުތަވެރިންނެވެ. ހަމަކަށަވަރުން ނަބީބޭކަލުން ވާރުތަ މުދަލެއްގެ ގޮތުން، ދީނާރެއް ދިރުހަމެއް ދޫނުކުރައްވައެވެ. އެބޭކަލުން ވާރުތަ މުދަލެއްގެ ގޮތުން ދޫކުރައްވާފައިވަނީ ޢިލްމެވެ. ފަހެ އެ ޢިލްމު ލިބިގެންފިމީހާ ބޮޑުވެގެންވާ ނަޞީބަކުން ނަޞީބު ލިބިގެންފިއެވެ.”\nعَنْ أَبِي هُرَيْرَةَ، أَنَّهُ مَرَّ بِسُوقِ الْمَدِينَةِ، فَوَقَفَ عَلَيْهَا، فَقَالَ: “يَا أَهْلَ السُّوقِ، مَا أَعْجَزَكُمْ “!\nقَالُوا: وَمَا ذَاكَ يَا أَبَا هُرَيْرَةَ؟\nقَالَ:”ذَاكَ مِيرَاثُ رَسُولِ اللَّهِ صَلَّى اللَّهُ عَلَيْهِ وَسَلَّمَ يُقْسَمُ، وَأَنْتُمْ هَاهُنَا لا تَذْهَبُونَ فَتَأَخُذُونَ نَصِيبَكُمْ مِنْهُ !”\nقَالُوا: وَأَيْنَ هُوَ؟\nفَخَرَجُوا سِرَاعًا إِلَى الْمَسْجِدِ، وَوَقَفَ أَبُو هُرَيْرَةَ لَهُمْ حَتَّى رَجَعُوا، فَقَالَ لَهُمْ:”مَا لَكُمْ؟”\nقَالُوا: يَا أَبَا هُرَيْرَةَ فَقَدْ أَتَيْنَا الْمَسْجِدَ، فَدَخَلْنَا، فَلَمْ نَرَ فِيهِ شَيْئًا يُقْسَمُ،\nفَقَالَ لَهُمْ أَبُو هُرَيْرَةَ:”أَمَا رَأَيْتُمْ فِي الْمَسْجِدِ أَحَدًا؟\n“قَالُوا: بَلَى، رَأَيْنَا قَوْمًا يُصَلُّونَ، وَقَوْمًا يَقْرَءُونَ الْقُرْآنَ، وَقَوْمًا يَتَذَاكَرُونَ الْحَلالَ وَالْحَرَامَ،\nفَقَالَ لَهُمْ أَبُو هُرَيْرَةَ:”وَيْحَكُمْ، فَذَاكَ مِيرَاثُ مُحَمَّدٍ صَلَّى اللَّهُ عَلَيْهِ وَسَلَّمَ”\nއަބޫހުރައިރާ رضي الله عنه ގެ އަރިހުން ރިވާވެގެންވެއެވެ. އެކަލޭގެފާނު މަދީނާގެ ބާޒާރެއްގެ ތެރެއިން ހުރަސްކޮށްފައި ވަޑައިގަންނަމުން އެތަނުގައި ހުއްޓިވަޑައިގަތެވެ. އަދި ގޮވާލެއްވިއެވެ.\n“އޭ ބާޒާރުގެ އަހުލުވެރިންނޭވެ! ތިޔަބައިމީހުންނަށް ވުރެ ނުކުޅެދުންތެރިކަންބޮޑު ބަޔަކުވޭ ހެއްޔެވެ!”\nއެމީހުން ދެންނެވިއެވެ. “އޭ އަބޫހުރައިރާއެވެ! ކަލޭގެފާނު ތިވިދާޅުވަނީ ކޮންކަމެއްގެ ވާހަކަ ހެއްޔެވެ؟”\nއެކަލޭގެފާނު ވިދާޅުވިއެވެ. “އެއީ ރަސޫލުﷲ صَلَّى اللهُ عَلَيْهِ وَسَلَّمَ ގެ ވާރުތަމުދާ ބެހުމުގެ ވާހަކައެވެ؟ ހަމަކަށަވަރުން ތިޔަބައިމީހުން މިތަނުގައި ތިޔަތިބީ އޭގެން ބައެއް ލިބިގަތުމަށް އެތަނަށް ނުދާން ހެއްޔެއެވެ؟”\nއެމީހުން ދެންނެވިއެވެ. “އެބަހަނީ ކޮންތާކު ހެއްޔެވެ؟”\nއެކަލޭގެފާނު ވިދާޅުވިއެވެ. “މިސްކިތުގައެވެ.”\nދެންފަހެ، އެބައިމީހުން އަވަސް އަވަހަށް މިސްކިތާ ދިމާލަށް ދުއްވައިގަތެވެ. އަދި އެމީހުން މިސްކިތަށް ގޮސް، އެނބުރި އަންނަންދެން އަބޫހުރައިރާ رضي الله عنه އެތަނުގައި މަޑުކުރެއްވިއެވެ. (އެބައިމީހުން މިސްކިތަށް ގޮސް، އެނބުރި އައުމުން) އެކަލޭގެފާނު ވިދާޅުވިއެވެ. ” ކިހިނެއްވީ ހެއްޔެވެ؟”\nއެބައިމީހުން ދެންނެވިއެވެ. “އޭ އަބޫހުރައިރާއެވެ! އަހަރުމެން މިއައީ މިސްކިތުންނެވެ. ފަހެ، އަހަރުމެން އެތަނަށް ވަނީމެވެ. އެހެނެއްކަމަކު އެއްޗެއް ބަހާތަނެއް އަހަރުމެންނަށް އެތަނަކުން ނުފެނުނެވެ.”\nއެހިނދު އަބޫހުރައިރާ رضي الله عنه އެބައިމީހުންނަށް ވިދާޅުވިއެވެ. “މިސްކިތުގައި އެއްވެސް މީހަކު އުޅެނިކޮށް ތިޔަބައިމީހުން ނުދެކެން ހެއްޔެއެވެ؟”\nދެން އެމީހުން ދެންނެވިއެވެ. “ނޫނެކެވެ. އެއްބަޔަކު ނަމާދުކުރަނިކޮށް، އަނެއްބަޔަކު ޤުރްއާން ކިޔަވަނިކޮށް އަދި އަނެއްބަޔަކު ޙަރާމް ޙަލާލް ކަންތައްތަކާއި މެދުގައި ވާހަކަ ދައްކަން ތިއްބައި އަހަރެމެން ދުށީމުއެވެ.”\nދެން އަބޫހުރައިރާ رضي الله عنه އެމީހުންނަށް ވިދާޅުވިއެވެ. “ތިޔަބައިމީހުންނާމެދު އަޖައިބުވެއްޖައީމެވެ! މުޙައްމަދު صَلَّى اللهُ عَلَيْهِ وَسَلَّمَ ގެ ވާރުތަ މުދަލަކީ އެއީއެވެ.”\nމަޞްދަރު: كتاب العلم لابن عثيمين\n أخرجه الترمذي قال الشيخ الألباني :صحيح\n قال الشيخ الألباني :صحيح – ((تخريج علم أبي خيثمة)) (113/17) ، ((صحيح أبي داود)) (1308)\n رواه الترمذي މި ޙަދީޘަކީ الشيخ الألباني އެކަލޭގެ ފާނުގެ السلسلة الضعيفة ( 2037) ގައި ضعيف ކަމަށް ވިދާޅުވުމަށްފަހު، ފަހުން صحيح لترغيب والترهيب (88 ) ގައި حسن ދަރަޖައިގެ ޙަދީޘެއްކަމަށް ވިދާޅުވެފައިވާ ޙަދީޘެކެވެ.\n شعب الإيمان للبيهقي و مسند أحمد بن حنبل و سنن الدارمي قال الشيخ الألباني : ( صحيح ) انظر حديث رقم : 6297 في صحيح الجامع


SunOnline: COLUMN: Quruaanugai vahee noon basfulhu ekulevey kamah kuraa thuhumathuthakuge therein\nޤުރުއާނުގައި ވަޙީ ނޫން ބަސްފުޅު އެކުލެވޭ ކަމަށް ކުރާ ތުހުމަތުތަކުގެ ތެރެއިން\nއަލްއުސްތާޛު އަޙްމަދު ޝާޒް 27 May 2022, 10:11\nމާލޭގެ މިސްކިތެއްގައި މީހަކު ގުރުއާން ކިޔަވަނީ -- ސަން ފައިލް ފޮޓޯ/ ފަޔާޒު މޫސާ\nކީރިތި ޤުރުއާނަކީ ﷲ ގެ ވަޙީ ބަސްފުޅުނޫންކަމަށް ބުނެ ވަރަށް ގިނަ ތުހުމަތުތައް އުފައްދާފައިވެއެވެ. މީގެތެރޭގައި، ޤުރުއާނަކީ ރަސޫލުﷲ ޞައްލަﷲ ޢަލައިހި ވަސައްލަމަ އަމިއްލަފުޅަށް ހައްދަވާފައިވާ އެއްޗެއްކަމަށް ބުނެ އުފައްދާ ތުހުމަތު ހިމެނެއެވެ. އިތުރު އެކަލޭގެފާނު އަމިއްލަފުޅަށް ޤުރުއާން އެކުލަވައިލެއްވުމުގައި ތަފާތު މަޞްދަރުތައް ބޭނުންކުރެއްވި ކަމަށް ތުހުމަތު ކޮށްފައިވެއެވެ.\nޤުރުއާނާމެދު އުފައްދާފައިވާ ޝައްކުތަކުގެތެރޭގައި، ޤުރުއާނުގެ ބައެއް އާޔަތްތަކަކީ ރަސޫލުﷲ ޞައްލަﷲ ޢަލައިހި ވަސައްލަމަ ގެ އަޞްޙާބުންގެ ބަސްފުޅުތައް ކަމުގައި ބުނުން ހިމެނެއެވެ. އެގޮތުން؛ وَمَا مُحَمَّدٌ إِلَّا رَسُولٌۭ قَدْ خَلَتْ مِن قَبْلِهِ ٱلرُّسُلُ (އާލުޢިމްރާން: 144) "ރަސޫލަކުކަމުގައި މެނުވީ މުޙައްމަދުގެފާނުން ވެވަޑައިގެންނުވެއެވެ. ހަމަކަށަވަރުން، އެކަލޭގެފާނުންގެ ކުރީންވެސް ރަސޫލުން އިސްވެގޮސްފައި ވެއެވެ." މިއީ އަބޫބަކުރު - ރަޟިޔަﷲ ޢަންހު - ގެ ބަސްފުޅެކެވެ. އަދި وَاتَّخِذُوا مِنْ مَقَامِ إِبْرَاهِيمَ مُصَلًّى (ބަޤަރާ: 125) "އަދި އިބުރާހީމުގެފާނު ހުންނެވި ތަން (އެބަހީ: ނަމާދު ކުރެއްވުމަށް ނުވަތަ ގެފުޅު ބިނާކުރެއްވުމަށް ހުންނެވިތަން) އެއީ ތިޔަބައިމީހުން ނަމާދުކުރާ ތަނެއްކަމުގައި ބަލައި، ބޭނުންހިފާށެވެ!" މިއީ ޢުމަރު - ރަޟިޔަﷲ ޢަންހު - ގެ ބަސްފުޅެކެވެ.\nއިސްވެ ބަޔާންކުރެވިފައިވާ، އާލުޢިމްރާނު ސޫރަތުގެ 144 ވަނަ އާޔަތަކީ އެއްވެސް ޙާލެއްގައި އަބޫބަކުރުގެފާނުގެ ބަސްފުޅެއްނޫނެވެ. އެ އާޔަތް އެކަލޭގެފާނު ވިދާޅުވެދެއްވީ ރަސޫލުﷲ ޞައްލަﷲ ޢަލައިހި ވަސައްލަމަ ސުވަރުގެވަޑައިގެންނެވުމާ ގުޅިގެންނެވެ. އެއީ އިތުރު އެކަލޭގެފާނަކީވެސް ރަސޫލެއްކަމާއި އަދި އެކަލޭގެފާނުވެސް އަވަހާރަވާނެކަން މީސްތަކުންނަށް ހަނދާންކޮށްދެއްވުމަށްޓަކައެވެ. އެ އާޔަތް ބާވައިލެއްވުނީ އުޙުދު ހަނގުރާމައަށްފަހުގައި، އިތުރު އެކަލޭގެފާނު ސުވަރުގެވަޑައިގަތުމުގެ އަހަރުތަކެއް ކުރިންނެވެ. އުޙުދު ހަނގުރާމައި އިތުރު އެކަލޭގެފާނު ޤަތުލުވެއްޖެކަމުގެ ދޮގު ޚަބަރު ކާފިރުން ފެތުރި ހިނދު އެކަމުން މުސްލިމުންނަށް ވަރަށް ބޮޑަށް އަސަރުކޮށް އެކަމުގެ ހިތާމައިގައި ތިއްބައި އެ އާޔަތް ބާވައިލެއްވިއެވެ.\nބުނެވި ދިޔަ އާޔަތް އެއްކޮށް ބަލައިފިނަމަ، ކަން ހިނގާފައިވާގޮތް ސާފުކޮށް އެނގޭނެއެވެ. ﷲ ވަޙީކުރައްވާފައިވެއެވެ. وَمَا مُحَمَّدٌ إِلَّا رَسُولٌۭ قَدْ خَلَتْ مِن قَبْلِهِ ٱلرُّسُلُ ۚ أَفَإِيْن مَّاتَ أَوْ قُتِلَ ٱنقَلَبْتُمْ عَلَىٰٓ أَعْقَٰبِكُمْ ۚ وَمَن يَنقَلِبْ عَلَىٰ عَقِبَيْهِ فَلَن يَضُرَّ ٱللَّهَ شَيْـًۭٔا ۗ وَسَيَجْزِى ٱللَّهُ ٱلشَّٰكِرِينَ (އާލުޢިމްރާން: 144) މާނައީ: "ރަސޫލަކުކަމުގައި މެނުވީ މުޙައްމަދުގެފާނުން ވެވަޑައިގެންނުވެއެވެ. ހަމަކަށަވަރުން، އެކަލޭގެފާނުންގެ ކުރީންވެސް ރަސޫލުން އިސްވެގޮސްފައި ވެއެވެ. ފަހެ، އެކަލޭގެފާނު އަވަހާރަވެއްޖެނަމަ، ނުވަތަ ޤަތުލުވެއްޖެނަމަ، ތިޔަބައިމީހުން (ކާފިރުވުމަށް) ފަހަތަށް އެނބުރިގަންނަންވީހެއްޔެވެ؟ އަދި، ފަހަތަށް އެނބުރިގަންނަމީހާ (ދަންނާށެވެ!) ފަހެ، އެމީހަކަށް އެއްވެސް ކަމަކުން الله އަށް ގެއްލުމެއްނުދެވޭނެތެވެ. ޝުކުރުކުރާ މީހުންނަށް الله ޖަޒާ ދެއްވާނެތެވެ."\nރަސޫލުﷲ ޞައްލަﷲ ޢަލައިހި ވަސައްލަމަ ސުވަރުގެވަޑައިގަތް ދުވަހު އަޞްޙާބުން އެކަމާ ވަރަށް ބޮޑަށް ހިތާމަފުޅުކުރެއްވިއެވެ. އަދި އެކަލޭގެފާނު އަވަހާރަވެއްޖެކަމުގެ ޚަބަރު ޤަބޫލުފުޅުކުރެއްވުމަށް ބައެއް ބޭފުޅުންނަށް ދަތިވިއެވެ. އެބޭފުޅުންނަށް ލިބިވަޑައިގެންނެވި ބޮޑު ހިތާމައާއި މޮޅިވެރިކަމުގެ ސަބަބުން، އިސްވެ ބުނެވުނު (އާލުޢިމްރާނު ސޫރަތުގެ 144 ވަނަ) އާޔަތުގެ މަތީން އެބޭފުޅުން ހަނދުމަފުޅު ނެތިފައިވާ ފަދައެވެ. އެހިނދުގައި އެބޭފުޅުންނަށް ހިތްވަރުދެއްވައި، އެކަމާމެދު الله ގެ ވަޙީ ބަސްފުޅު ހަނދާންކޮށްދެއްވުމަށްޓަކައި އަބޫބަކުރުގެފާނު އެ އާޔަތް ވިދާޅުވެދެއްވިއެވެ. އެއީ އެއްވެސް ހާލެއްގައި އެވަގުތު އެކަލޭގެފާނު އަމިއްލަފުޅަށް ހައްދަވައިގެން ވިދާޅުވި އެކަލޭގެފާނުގެ އަމިއްލަ ބަސްފުޅެއްނޫނެވެ.\nއަބޫބަކުރުގެފާނު، ﷲ ގެ ވަޙީބަސްފުޅެއް ވިދާޅުވުމުން އެއީ އެކަލޭގެފާނުގެ އަމިއްލަ ބަސްފުޅެއްކަމަށް ބުނާނަމަ، ކޮންމެ މީހަކުނަމަވެސް ޤުރުއާނުން އާޔަތެއް ކިޔަވައިފިނަމަ އެވާނީ އެ އާޔަތެއް ކިޔެވި މީހެއްގެ ބަސްކަމުގައެވެ. އެހެންކަމަށްވާނަމަ ޤުރުއާނަކީ މީސްތަކުންގެ ދޫތަކުން ތަކުރާރުކޮށް ތިލާވަތުކުރެވޭ އެއްޗަކަށްވާތީ، އެއީ އެތަށް މީހުންނަކަށް ނިސްބަތްވެގެންވާ، އެތައް އެތައް ބައެއްގެ ބަސްކަމުގައި ނުބުނަނީ ކީއްވެގެންހެއްޔެވެ؟\nދެވަނައަށް ބަޔާންކުރެވިފައިވާ، ބަޤަރާ ސޫރަތުގެ 125 ވަނަ އާޔަތަކީ ޢުމަރުގެފާނުގެ ބަސްފުޅެއްކަމުގައި އުފައްދާފައިވާ ޝުބުހާއަކީވެސް އެއްވެސް ޙަޤީޤަތެއްނެތް ވާހަކަ އެކެވެ. އެހެނީ އެ އާޔަތަކީ ޢުމަރުގެފާނުގެ އުއްމީދުފުޅަކާ އެއްގޮތްވާގޮތުގެ މަތީން ﷲ ބާވައިލެއްވި އެކަލާނގެ ވަޙީބަސްފުޅެކެވެ. ޢުމަރުގެފާނު އުއްމީދު ކުރެއްވީ މުސްލިމުންގެ ޤިބުލައެއްކަމުގައި (ކަޢުބަތުالله ގައިވާ) މަޤާމު އިބްރާހީމު ހަމަޖެހުމަށެވެ. އެހިނދުގައި އެކަލޭގެފާނުގެ އުއްމީދާ އެއްގޮތަށް ﷲ އެއާޔަތް ބާވައިލެއްވިއެވެ.\nބައެއްފަހަރަށް ކަމަކާމެދު ﷲ ގެ ވަޙީބަސްފުޅު އައުމުގެކުރީން އެކަމަކާމެދު ޢުމަރުގެފާނު އުއްމީދުކުރައްވާފައިވާގޮތާ ތަބަޢަވާނޭހެން، ވަޙީ ބަސްފުޅު އައިސްފައިވާކަމީ ސާބިތުކަމެކެވެ. އެއީ އެކަލޭގެފާނަށް ﷲ ދެއްވަވާފައިވާ ޚާއްޞިއްޔަތުގެ ތެރެއިން ހިމެނޭ ކަމެއްވެސްމެއެވެ. އެހެންނަމަވެސް އެއީ ޤުރުއާނުގައި ޢުމަރުގެފާނުގެ ބަސްފުޅު ހިމެނި ޤުރުއާނަށް ޢުމަރުގެފާނުގެ ބަސްފުޅު ވަދެ މަސްހުނިވެފައި ވަނީކަމަކަށް ނުބުނެވޭނެއެވެ. އެހެންކަމަށްވާނަމަ، ކީރިތި ޤުރުއާނުގައި މުޝްރިކުންނާއި ކާފިރުންގެ ބަސްތައްވެސް ހަމަ އެމީހުން ބުނެފައިވާފަދައިން ޒިކުރު ކުރައްވާފައިވުމުން، އެފަދަ ބަސްތައް ހިމެނޭ އާޔަތްތައް އެއީ އެބަހެއް ނިސްބަތްވާ މީހާ ހަދާފައިވާ އާޔަތެއްކަމުގައި ނުބުނަކީ ކީއްވެހެއްޔެވެ؟\nމިސާލަކަށް: حَتَّىٰ إِذَا أَدْرَكَهُ الْغَرَقُ قَالَ آمَنتُ أَنَّهُ لَا إِلَٰهَ إِلَّا الَّذِي آمَنَتْ بِهِ بَنُو إِسْرَائِيلَ وَأَنَا مِنَ الْمُسْلِمِينَ (ޔޫނުސް: 90) "(ދެން) އެކަލޭގެ (އެބަހީ: ފިރުޢައުނު) ޣަރަޤުވީހިނދު އެކަލޭގެ ބުންޏެވެ. އިސްރާއީލުގެ ދަރީން އީމާންވީ ކަލާނގެ މެނުވީ، އެހެންކަލަކު ނެތްކަމަށް އަހުރެން އީމާންވެއްޖައީމުއެވެ. އަދި އަހުރެންވަނީ މުސްލިމުންގެ ތެރެއިންނެވެ." މިއާޔަތް ފިރުޢައުނަށް ނިސްބަތް ނުކުރަނީ ކީއްވެހެއްޔެވެ؟\nﷲ ގެ ކުޅަދުންވަންތަކަމާމެދު ޗެލެންޖްކުރުމަށްޓަކައި الوليد بن المغيرة ، ފީވެ ވީރާނާވެފައިވާ (މިނި) ކަށިތަކެއް ވައިގެތެރެއަށް ބުރުވައިލުމަށްފަހު ބުނި ބަސް ޤުރުއާނުގައިވެއެވެ. قَالَ مَنْ يُحْيِي الْعِظَامَ وَهِيَ رَمِيمٌ (ޔާސީން: 78) "އޭނާ ބުންޏެވެ. ކަށިތައް ފީވެ، ހަލާކުވެފައިވަނިކޮށް އެތަކެތި ދިރުއްވާނީ ކާކުހެއްޔެވެ؟" މިއާޔަތުގައި الوليد بن المغيرة ގެ ބަސް (ހަމަ އޭނާ ބުނިގޮތަށް) އޮތުމުން މިއީ އޭނާގެ އާޔަތެކޭ ނުބުނަކީ ކީއްވެހެއްޔެވެ؟\nއެހެންކަމުން، ކީރިތި ޤުރުއާނަކީ ޞަޙާބީންގެ ބަސްފުޅުތައްވެސް ހިމަނައިގެން، ރަސޫލުﷲ ޞައްލަﷲ ޢަލައިހި ވަސައްލަމަ އަމިއްލަފުޅަށް ހައްދަވާފައިވާ ފޮތެއް ކަމަށް ބުނެ އުފައްދާފައިވާ ޝުބުހަތައް ތެދުކޮށްދޭނެ އެއްވެސް ޙުއްޖަތެއް ނެތެވެ. ސާފުކޮށް އެނގޭގޮތުގައި އެއީ އިސްލާމްދީނުގެ އަދާވާތްތެރީން ވަޙީއާމެދު އުފައްދާފައިވާ އެއްވެސް ޙަޤީޤަތެއްނެތް ދޮގު ވާހަކަތަކެކެވެ. އެހެންނަމަވެސް އެބައިމީހުންގެ އެ ދޮގުތައް ބާތިލު ކޮށްދޭނެ އެތައް އެތައް ދަލީލުތަކެއް އެބަހުއްޓެވެ.


ދިވެހިރާއްޖޭގެ ޤައުމީ ޔުނިވަރސިޓީ އަދި ދިވެހިރާއްޖޭގެ އިސްލާމީ ޔުނިވަރސިޓީގެ ޗާންސެލަރުކަމުގެ މަޤާމަށް ބޭފުޅުން އައްޔަން ކުރައްވައިފި - The President's Office\n20 އޮގަސްޓް 2019، ރިފަރެންސް: 2019-612\nރައީސުލްޖުމްހޫރިއްޔާ އިބްރާހިމް މުޙައްމަދު ޞާލިޙް، ދިވެހިރާއްޖޭގެ ޤައުމީ ޔުނިވަރސިޓީގެ ޗާންސެލަރ ކަމަށް ޑރ. ޙަސަން ޙަމީދު އަދި ދިވެހިރާއްޖޭގެ އިސްލާމީ ޔުނިވަރސިޓީގެ ޗާންސެލަރކަމަށް ޑރ. މުޙައްމަދު ޒާހިރު ޙުސައިން އައްޔަން ކުރައްވައި، އެބޭފުޅުންނަށް މަޤާމުގެ ފަތްކޮޅު އަރުވައިފިއެވެ. މި ދެ ބޭފުޅުންނަށް ފަތްކޮޅު އެރުވުމުގެ ރަސްމިއްޔާތު ބޭއްވެވީ މިއަދު މެންދުރުފަހު ރައީސުލްޖުމްހޫރިއްޔާގެ އޮފީހުގައެވެ.\nއިސްލާމީ ޔުނިވަރސިޓީގެ ޗާންސެލަރކަމަށް މިއަދު އައްޔަނު ކުރެއްވި ޑރ. މުޙައްމަދު ޒާހިރު ޙުސައިނަކީ މީގެ ކުރިންވެސް ދިވެހިރާއްޖޭގެ އިސްލާމީ ޔުނިވަރސިޓީގެ ޗާންސެލަރ ކަމާއި ދިވެހިރާއްޖޭގެ ޤައުމީ ޔުނިވަރސިޓީގެ ޗާންސެލަރ ކަމުގެ މަޤާމުވެސް ފުރުއްވާފައިވާ ބޭފުޅެކެވެ. ޒާހިރު ޙުސައިނަކީ އެކިއެކި ވުޒާރާތަކުގެ ވަޒީރުކަމާއި ރައީސުލްޖުމްހޫރިއްޔާގެ އޮފީހުގެ ވަޒީރުކަމުގެ އިތުރުން ދައުލަތުގެ އެކިއެކި އިސް މަޤާމުތައް ފުރުއްވާފައިވާ ބޭފުޅެކެވެ. ޑރ. ޒާހިރު ޙުސައިން އެންމެފަހުން އަދާކުރައްވާފައިވަނީ އެޑިއުކޭޝަން މިނިސްޓްރީގެ މުޝީރުކަމުގެ މަޤާމެވެ.\nޤައުމީ ޔުނިވަރސިޓީގެ ޗާންސެލަރ ކަމަށް މިއަދު އައްޔަން ކުރެއްވި ޑރ. ޙަސަން ޙަމީދު މީގެ ކުރިން އަދާކުރައްވާފައިވާ މަޤާމު ތަކުގެތެރޭގައި ޤައުމީ ޔުނިވަރސިޓީގެ ވައިސް ޗާންސެލަރކަމުގެ މަޤާމާއި މޯލްޑިވްސް ކޮލެޖް އޮފް ހަޔަރ އެޑިއުކޭޝަންގެ ރެކްޓަރގެ މަޤާމުގެ އިތުރުން ތަޢުލީމީ ދާއިރާގެ އެކިއެކި މަޤާމުތައް ފުރުއްވާފައިވެއެވެ.\nމީގެ އިތުރުން ރައީސުލްޖުމްހޫރިއްޔާ މިއަދު ވަނީ ދިވެހިރާއްޖޭގެ ޤައުމީ ޔުނިވަރސިޓީގެ ވައިސް ޗާންސެލަރ ކަމުގެ މަޤާމަށް ޑރ. މުޙައްމަދު ޝަރީފު އަދި ދިވެހި ރާއްޖޭގެ އިސްލާމީ ޔުނިވަރސިޓީގެ ވައިސް ޗާންސެލަރ ކަމުގެ މަޤާމަށް ޑރ. އިބްރާހީމް ޒަކަރިއްޔާ މޫސާ އައްޔަން ކުރައްވާފައެވެ.


ރައީސް މުޙައްމަދު ނަޝީދުގެ މައްސަލާގައި ކުރީގެ ނައިބު ރައީސް އަޙްމަދު އަދީބުގެ އަތްޕުޅުގައި ހުރި ހެކިތައް ހުށަހެޅުމުގެ ފުރުޞަތު ދެއްވަން ޖެހޭ – Maldivian Democratic Party\nރައީސް މުޙައްމަދު ނަޝީދުގެ މައްސަލާގައި ކުރީގެ ނައިބު ރައީސް އަޙްމަދު އަދީބުގެ އަތްޕުޅުގައި ހުރި ހެކިތައް ހުށަހެޅުމުގެ ފުރުޞަތު ދެއްވަން ޖެހޭ\nދިވެހިރާއްޖޭގެ ކުރީގެ ރައީސުލްޖުމްހޫރިއްޔާ އަދި ދިވެހިރައްޔިތުންގެ ޑިމޮކްރަޓިކް ޕާޓީގެ ރައީސް، މުޙައްމަދު ނަޝީދުގެ މައްޗަށް ބޭއިންސާފުން ޝަރީޢަތް ހިންގާ 13 އަހަރަށް ޖަލަށްލުމަށް ޙުކުމްކޮށްފައިވަނީ ސަރުކާރުން ރާވައިގެންކަމުގައި އެނގިވަޑައިގަންނަވާ ކަމަށާއި އަދި އެކަން ކުރި ގޮތާއި އެކަމުގެ ހެކިތައް އެދުވަސްވަރު ޓޫރިޒަމް މިނިސްޓަރުގެ މަޤާމުގައި ހުންނެވި އަޙްމަދު އަދީބަށް އެނގިވަޑާއިގަންނަވާ ކަމުގައި ބަޔާންކުރައްވައި އަޙްމަދު އަދީބު ސުޕްރީމް ކޯޓަށް ސިޓީ ފޮނުއްވާފައިވާތީވެ، އެ ހެކިތަކަކީ ކޮަބައިކަން ދެނެގަތުމަށް ސުޕްރީމް ކޯޓުން އަޙްމަދު އަދީބަށް ފުރުޞަތު ދެއްވުމަށް މި ޕާޓީން ގޮވާލަމެވެ.\nރައީސް މުޙައްމަދު ނަޝީދުގެ މައްޗަށް ހިންގުނު ޝަރީޢަތް ހިންގާފައިވަނީ މުޅި ޢަދުލު އިންސާފުގެ ދާއިރާއަށް ނުފޫޒު ފޯރުވައިގެން ކަމަށާއި އެކަން ސާބިތުވާނޭ ހެކިތައް އަޙްމަދު އަދީބު އަތުގައި ހުރިކަމުގައި ވިދާޅުވެފައިވާހިނދު، މިފަދަ ބޮޑު ޖަރީމާއެއް ހިންގައި ރާއްޖޭގެ ރައީސްކަންކުރައްވާފައިވާ އަދި ދިވެހިރާޢްޖޭގެ އެންމެ ބޮޑު ސިޔާސީ ޕާޓީގެ ލީޑަރު ނުޙައްޤުން އެންމެ ހިނދުކޮޅަކުވެސް ޖަލުގައި ބަންދުކޮށްފައި ހުރުމަކީ އެމަނިކުފާނަށާއި، މި ޕާޓީއަށް ދެވޭ ބޮޑު އަނިޔާއެެކެވެ. ރައީސް މުޙައްމަދު ނަޝީދުގެ ޝަރީޢަތަކީ މުޅި ދުނިޔޭގެ ނަޒަރު އެކަމަށް ހުއްޓި، އެކަމާ ގުޅިގެން އދ. ގެ ވާކިން ގްރޫޕް އޮން އާބިޓްރަރީ ޑިޓޭންޝަން އާއި، އދ. ގެ ހިއުމަން ރައިޓްސް ކޮމިޝަނާ އާއި، އިންޓަނޭޝަނަލް ކޮމިޝަން ފޯ ޖޫރިސްޓްސް އާއި، އެމެރިކާ ސަރުކާރާއި، އިނގިރޭސި ވިލާތާއި، ޔޫރަޕިއަން ޔޫނިއަން އާއި، ޔޫރަޕިއަން ޕާލިމަންޓުގެ ފާޑުކިޔުން ރާއްޖެއަށް އަމާޒުވެ، އެމަނިކުފާނު މިނިވަން ކުރުމަށް ވަނީ ގޮވާލާފައެވެ.\nރައީސް މުޙަމަދު ނަޝީދުގެ މައްޗަށް ހިންގުނު ޝަރީޢަތާ ގުޅިގެން ރާއްޖެއަށް އަމާޒުވި ފާޑުކިޔުންތަކަށް ބީރު ކަންފަތެއްދީ، ރާއްޖެއާ ގުޅުން ބަދަހި އެތައް ޤައުމުތަކާ އޮތް ރަޙްމަތްތެރިކަމަށް ބުރޫ އަރާ މިއަދު ދިވެހިރާއްޖެ ވަނީ ބައިނަލްއަޤްވާމީ މުޖުތަަމަޢުގައި އެކަނިވެރިވެ، ޚުދުމުހުތާރު ޤައުމުތަކުގެ ލިސްޓުގެ އެންމެ ކުރީގައެވެ. ރާއްޖޭގެ ކަންކަން އިންތިހާއަށް ގޯސްވެ، ރައްޔިތުންގެ އެތައް ޙައްޤުތަކަަށް އަރައިގަންނަމުންދާއިރު، ސިޔާސީ ލީޑަރުންނާއި، ބޭއިންސާފުން ޝަރީޢަތްކޮށް ޖަލަށްލާފައިވާ ހުރިހާ މީހުން މިނިވަންކުރާން މި ޕާޓީން ގޮވާލަމެވެ. މިއަދު އެނގި ހާމަވަމުންދާ ޙަޤީޤަތަކީ ސިޔާސީ ބޭނުމަށް އެތައް ބަޔަކު ޖަލަށްލުން އާންމުވެ، މުޅި ޝަރުޢީ ނިޒާމްވެސް ހައިޖެކް ކުރުމަށް ވަކި މީހަކު މަސައްކަތް ކުރަމުންދާކަމެވެ.\nރައީސް މުޙައްމަދު ނަޝީދުގެ މައްޗަށް ޝަރީޢަތް ހިންގުނު ގޮތުގެ ތަފްޞީލް އަޙްމަދު އަދީބަށް އެނގިވަޑައިގަންނަވާ ކަމުގައި ވިދާޅުވާ ހިނދު، ދިވެހިރާއްޖޭގެ ސުޕްރީމް ކޯޓުން އެ މައްސަލަ އަލުން ބައްލަވައި އަދީބަށް އެނގިވަޑައިގަންނަވާ މަޢުލޫމާތަކީ ކޮބައިކަން ދެނެގަތުމަކީ މުހިއްމު ކަމެއް ކަމުގައި މި ޕާޓީން ދެކެމެވެ.\nތާރީޚް: 17 ޖުލައި 2017


USD1 billion ah araa 56 investment genevijje: Raees | Mihaaru\nރައްޔިތުންގެ މަޖިލިހުގެ މި އަހަރުގެ ފުރަތަމަ ޖަލްސާ އަށް ރައީސް ޔާމީން ރިޔާސީ ބަޔާން މިއަދު އިއްވަވަނީ.---ފޮޓޯ: ރައީސް އޮފީސް\nއެއް ބިލިއަން ޑޮލަރަށް އަރާ 56 އިންވެސްޓްމަންޓް ގެނެވިއްޖެ: ރައީސް ޔާމީން\n06 ފެބުރުއަރީ 2017 - 12:31 55 comments\nޖުމްލަ އެއް ބިލިއަނަށް ވުރެ ގިނަ ޑޮލަރުން ފަށާ 56 އިންވެސްޓްމަންޓެއް މިހާތަނަށް ރާއްޖެ ގެނެސްފައިވާ ކަމަށް ރައީސް އަބްދުﷲ ޔާމީން މިއަދު ވިދާޅުވެއްޖެ އެވެ.\nރައްޔިތުންގެ މަޖިލީހުގެ މި އަހަރުގެ ފުރަތަމަ ޖަލްސާގައި އިއްވެވި ރިޔާސީ ބަޔާނުގައި، ރައީސް ޔާމީން ވިދާޅުވި ގޮތުގައި އެއީ ޓޫރިޒަމްގެ ސިނާއަތް ފިޔަވައި އެހެން ދާއިރާތަކުން ރަޖިސްޓަރީކޮށްފައިވާ އިންވެސްޓްމަންޓުތަކެެވެ. މި 56 އިންވެސްޓްމަންޓުން، ފަސް އަހަރުގެ ތެރޭގައި 1.483 ބިލިއަން ޑޮލަރު (22.7 ބިލިއަން ރުފިޔާ) ރާއްޖޭގައި ހަރަދު ކުރާނެ ކަމަށް އެ މަނިކުފާނު ވިދާޅުވި އެވެ.\n"މި ސަރުކާރުގެ އެންމެ އިސް އަމާޒަކީ ރާއްޖޭގެ ތަރައްގީ. ރައްޔިތުންނަށް ދުޅަހެޔޮ އަދި ފެންވަރު ރަނގަޅު ދިރިއުޅުމެއް ފަހިކޮށްދިނުން. ވުމާ އެކު، ރާއްޖެ އަކީ ހުރިހާ ގޮތަކުން ވެސް އިންވެސްޓަރުންނަށް ފަހި ތަނަކަށް ހެދުމަކީ މި ސަރުކާރުގެ އެންމެ މުހިއްމު އެއް މަސައްކަތް،" ދަރުބާރުގޭގައި ބޭއްވި ޖަލްސާގައި ރައީސް ވިދާޅުވި އެވެ.\nއައިހަވަންގެ މާސްޓަ ޕްލޭން ނިމުމާ ގާތަށް\nރާއްޖޭގެ އެންމެ އުތުރުން، އިހަވަންދިއްޕޮޅުގައި ތަަރައްގީ ކުރާ އައިހަވަން މަޝްރޫއުގެ ތަފްސީލީ ކުރެހުންތައް އަންނަ އޭޕްރީލް މަހުގެ ކުރިން ލިބޭނެ ކަމަށް ވެސް ރައީސް ޔާމީން ވިދާޅުވި އެވެ.\n"މިއާ އެކު، މަޝްރޫއުގެ އަމަލީ މަސައްކަތް ފެށުމަށް ބޭރުގެ އިންވެސްޓްމަންޓް ހޯދުމުގެ މަސައްކަތް ސަރުކާރުން ފައްޓާނެ،" އެ މަނިކުފާނު ވިދާޅުވި އެވެ.\nމި އަހަރުގެ ރިޔާސީ ބަޔާން ރައީސް ޔާމީން އިއްވެވުމަށްޓަކައި ދަރުބާރުގޭގައި މިއަދު ބޭއްވި މަޖިލިހުގެ ޖަލްސާގައި ބައެއް ވަޒީރުން: މިއީ މަޖިލިހުގެ މި އަހަރުގެ ފުރަތަމަ ޖަލްސާ.---ފޮޓޯ: ރައީސް އޮފީސް\nއައިހަވަންގެ މާސްޓަ ޕްލޭން ހެދުމުގެ މަސައްކަތް، ގާތްގަނޑަކަށް ހަތަރު މަސްދުވަހުގެ ތެރޭގައި ނިންމާ ގޮތަށް ސިންގަޕޫރުގެ ސުރުބަނާ ޖުރޮންގް ކުންފުންޏާ މިދިޔަ ނޮވެމްބަރު މަހު ވަނީ ހަވާލުކޮށްފަ އެވެ.\nމި މާސްޓަ ޕްލޭން ނިމުމުން، ހިއްކަން ޖެހޭ ބިމުގެ ބޮޑުމިން އެނގޭނެ ކަމަށް ސަރުކާރުން ވަނީ ކުރިން ބުނެފަ އެވެ. އަދި ބަނދަރާއި އެއާޕޯޓް އަޅާނެ ތަނާއި ޔޮޓުފަހަރު ބަނދަރު ކުރަން ކަނޑައަޅާނެ ތަނާއި އެ ތަންތަނުގެ ބޮޑުމިން އަދި އެ ނޫން ވެސް ފަންނީ މައުލޫމާތުތައް އެނގޭނެ ކަމަށް ވެސް ސަރުކާރުން ބުނެފައިވެ އެވެ.\nއައިހަވަންގެ ފީސިބިލިޓީ ދިރާސާ އެެމެރިކާގެ ބޮސްޓަން ކޮންސަލްޓެންސީ ގްރޫޕާ (ބީސީޖީ)އާ ހަވާލުކޮށްގެން ކުރިން ވަނީ ހަދައިފަ އެވެ. މާސްޓަ ޕްލޭން ހެދުމުގެ މަސައްކަތް ކުރިއަށް ގެންދަން ނިންމީ އެ ދިރާސާ އަށް ބަލައިފަ އެވެ.\nމިދިޔަ އަހަރު 4.79 ބިލިއަން ރުފިޔާގެ ލޯނު\nރާއްޖޭގެ އިގްތިސާދީ ކުރިއެރުން މިދިޔަ އަހަރު 3.9 ޕަސެންޓުގައި ހުއްޓަސް، ސަރުކާރުން ކުރިން ވެސް ހާމަކޮށްފައިވާ ގޮތަށް މި އަހަރު އެ މިންވަރު 4.7 ޕަސެންޓަށް އަރާނެ ކަމަށް އަންދާޒާ ކުރެވޭ ކަމަށް ރައީސް ޔާމީން މިއަދު ވިދާޅުވި އެވެ. އަދި މިދިޔަ އަހަރު ދައުލަތަށް އާމްދަނީގެ ގޮތުގައި 18.1 ބިލިއަން ރުފިޔާ ލިބުނުއިރު، 22.4 ބިލިއަން ރުފިޔާގައި ހަރަދުތައް ހުއްޓަސް، މި އަހަރު 21.9 ބިލިއަން ރުފިޔާ ލިބި އަދި 22.2 ބިލިއަން ރުފިޔާ ހަރަދު ކުރެވޭނެކަން އެ މަނިކުފާނު ފާހަގަކުރެއްވި އެވެ.\nއެހެންވެ، ބަޖެޓުގެ ޑެފިސިޓް މި އަހަރު ހުންނާނީ، ރައީސް ވިދާޅުވި ގޮތުގައި، 303 މިލިއަން ރުފިޔާގަ އެވެ. އެއީ ގައުމީ އުފެއްދުންތެރިކަމުގެ (ޖީޑީޕީ)ގެ ނިސްބަތުން 0.5 ޕަސެންޓަށް ކަމަށް ވާއިރު، މި އަހަރުގެ ބަޖެޓަށް އެކަނި ބަލާ ނަމަ 1.1 ބިލިއަން ރުފިޔާ އަރަނި ވާނެ ކަމަށް އެ މަނިކުފާނު ވިދާޅުވި އެވެ.\nސަރުކާރުން ހިންގާ އުމްރާނީ ތަރައްގީގެ މަޝްރޫއުތަކަށް ފައިސާ ހޯދަން މިދިޔަ އަހަރު ވަނީ، ރައީސް ޔާމީން ވިދާޅުވި ގޮތުގައި، 4.79 ބިލިއަން ރުފިޔާގެ ފަސް ލޯނެއްގައި ސޮއިކޮށްފަ އެވެ.\n"ދެ ހާސް ސަތާރަ ވަނަ އަހަރު ވެސް ތަރައްގީގެ ބިޔަ މަޝްރޫއުތަކަށް ފަންޑު ކުރުމަށް، ބޭރުގެ އެހީ ހޯދުމަށް މަސައްކަތް ކުރުމަށް ވަނީ ކަނޑައަޅާފައި،" އެ މަނިކުފާނު ވިދާޅުވި އެވެ.\nރައްޔިތުންގެ މަޖިލިހުގެ މި އަހަރުގެ ފުރަތަމަ ޖަލްސާ އަށް ރިޔާސީ ބަޔާން އިއްވެވުމަށްޓަކައި ރައީސް ޔާމީން މިއަދު ދަރުބާރުގެ އަށް ވަޑައިގަތުމުން ސިފައިން އެމަނިކުފާނަށް ގާޑްއޮފްއޮނާއެއް އަރުވަނީ---ފޮޓޯ: ރައީސް އޮފީސް\nމިދިޔަ އަހަރު ނެގި ލޯނުތަކުގެ ތަފްސީލު ރައީސް މިއަދު ނުދެއްވިޔަސް، ރާއްޖޭގެ މައި އެއާޕޯޓުގައި އަޅާ އާ ޓާމިނަލްގެ މަސައްކަތަށް ސައުދީ ފަންޑުން 100 މިލިއަން ޑޮލަރު (1.5 ބިލިއަން ރުފިޔާ) އަދި ކުވޭތު ފަންޑުން 50 މިލިއަން ޑޮލަރުގެ ލޯނު މިދިޔަ އަހަރު ވަނީ ދީފަ އެވެ. އަދި އެ މަޝްރޫއު އަށް އޯޕެކް ފަންޑް ފޯ އިންޓަނޭޝަނަލް ޑިވެލޮޕްމެންޓް (އޮފިޑް) އިން ދޭ 50 މިލިއަން ޑޮލަރު (768 މިލިއަން ރުފިޔާ)ގެ ލޯނުގެ އެއްބަސްވުމުގައި ވެސް މިދިޔަ ޑިސެމްބަރު މަހު ވަނީ ސޮއިކޮށްފަ އެވެ.\nމަޝްރޫއުތަކަށް ބޮޑެތި އަދަދުތަކުން ލޯނު ނަގަމުން ދާއިރު، ބައިނަލްއަގުވާމީ އެންމެ ބޮޑު އެއް މާލީ އިދާރާ ކަމަށްވާ ވޯލްޑް ބޭންކުން ވަނީ މިދިޔަ އަހަރާއި މި އަހަރު ވެސް ރާއްޖޭގެ ދަރަނި ބޮޑުވަމުން ދާ މައްސަލަ ފާހަގަކޮށް، އެކަމާ މެދު ކަންބޮޑުވުން ފާޅުކޮށްފަ އެވެ. އެ ގޮތުން، ދައުލަތުގެ ދަރަނި އަހަރުން އަހަރަށް މައްޗަށް ގޮސް، 2020 ވަނަ އަހަރު ޖީޑީޕީގެ ނިސްބަތުން ބޮލަކަށް ޖެހޭ ދަރަނި 120 ޕަސެންޓަށް އަރާނެ ކަމަށް އެ އިދާރާ އިން ވަނީ ލަފާކޮށްފަ އެވެ.\nރާއްޖޭގެ އެކި ސަރަހައްދުތަކުގައި ބޮޑެތި މަޝްރޫއުތަކަށް ހޭދަ ކުރަނީ ބޭރުގެ ފަރާތްތަކުން ލޯނު ނަގައިގެންނެވެ. އަދި މި އަހަރުގެ ބަޖެޓުގައި، އާއްމު ތަރައްގީގެ މަޝްރޫއުތަކަށް (ޕީއެސްއައިޕީ) އަށް ހަރަދުކުރަން ކަނޑައަޅާފައިވާ އަށް ބިލިއަން ރުފިޔާގެ ތެރޭން 2.9 ބިލިއަން ރުފިޔާ ހޯދަން ހަމަޖައްސާފައި ވަނީ ވެސް ބޭރުން ލޯނު ނަގައިގެންނެވެ. އެހެންވެ، ދައުލަތުގެ ދަރަނި އިތުރަށް ބޮޑުވާނެ އެވެ.\nއިތުރު ލިޔުންތައް ތަރައްގީގެ މަޝްރޫއުތައް އައި-ހެވަން ރައީސް އަބްދުﷲ ޔާމީން ރިޔާސީ ބަޔާން ރައްޔިތުންގެ މަޖިލިސް ދިވެހި ސަރުކާރު\nއައިހެވަން މަޝްރޫއުގެ މާސްޓަ ޕްލޭން ނިމިއްޖެ: ރައީސް\nމިއީ ދިވެހިންގެ ހިދުމަތުގައި އޮތް ސަރުކާރެއް: ރައީސް\nބަޔަކު އޮޑިން ފުންމާލުމުން ނިކަމެތިވި: ރައީސް


4 އޯގަސްޓް 2010 ވަނަ ދުވަހު ފަނޑިޔާރުން ހުވާކުރެއްވި ކުރެއްވުމާ ގުޅުވައި ރައީސުލްޖުމްހޫރިއްޔާއަށް ނިސްބަތް ކުރައްވައި ޙަޤީޤަތާ ޚިލާފު ވާހަކަ ނުދެއްކެވުމަށް އިލްތިމާސް ކުރައްވައި ނެރުއްވި ނޫސްބަޔާން - The President's Office\n4 އޯގަސްޓް 2010 ވަނަ ދުވަހު ފަނޑިޔާރުން ހުވާކުރެއްވި ކުރެއްވުމާ ގުޅުވައި ރައީސުލްޖުމްހޫރިއްޔާއަށް ނިސްބަތް ކުރައްވައި ޙަޤީޤަތާ ޚިލާފު ވާހަކަ ނުދެއްކެވުމަށް އިލްތިމާސް ކުރައްވައި ނެރުއްވި ނޫސްބަޔާން\n5 އޮގަސްޓް 2010، ރިފަރެންސް: 2010-11\nޖުޑީޝަލް ސަރވިސް ކޮމިޝަނުން ފަނޑިޔާރުން ދާއިމީ ކުރެއްވުމުގެ ގޮތުން 59 ފަނޑިޔާރަކު4އޯގަސްޓް 2010 ވަނަ ދުވަހު ހުވާކުރެއްވި ކުރެއްވުމާ ގުޅުވައި، ރައީސުލްޖުމްހޫރިއްޔާއަށް ނިސްބަތް ކުރައްވައި ޙަޤީޤަތާ ޚިލާފު ވާހަކަތައް އެއްވެސް ފަރާތަކުން ނުދެއްކެވުމަށް ރައީސުލްޖުމްހޫރިއްޔާ މުޙަންމަދު ނަޝީދު އިލްތިމާސް ކުރައްވައެވެ.\nފަނޑިޔާރުންގެ ޤާނޫނު ރައްޔިތުންގެ މަޖިލީހުން ފާސްކުރެއްވުމުގެ މަސައްކަތް ކުރިއަށް ގެންދަވަނިކޮށް، އެ މައުލޫމާތު ލިބި ތިއްބަވައި، ފަނޑިޔާރުން ހުވާކުރެއްވުމުގެ މަސައްކަތް ކުރިއަށް ގެންދަވާފައިވަނީ، ޖުޑީޝަލް ސަރވިސް ކޮމިޝަންގެ ބައެއް މެންބަރުން ސިޔާސީ މަޞްލަޙަތު އިސްކުރައްވައިގެންކަމަށް ފާހަގަކުރެވެއެވެ.\n2010 އޯގަސްޓް2ވަނަ ދުވަހު ރައީސުލްޖުމްހޫރިއްޔާ، ޖުޑީޝަލް ސަރވިސް ކޮމިޝަންގެ މެންބަރުންނާ ބައްދަލުކުރައްވައި ދެއްކެވި ވާހަކަފުޅުގައި، ފަނޑިޔާރުންގެ ފެންވަރާއި ސުލޫކީ މިންގަނޑުތައް ކަނޑައެޅުއްވުމާއި، ފަނޑިޔާރުން އަލުން މަގާމަށް ހަމަޖެއްސެވުމާ ގުޅޭގޮތުން ރައީސުލްޖުމްހޫރިއްޔާ ފާހަގަކުރެއްވީ، އެކަންކަން ކުރައްވަންވާނީ ހާމަކަންބޮޑު، އެތެރެ ފެންނަ، އެންމެހާ ފަރާތްތަކަށް ގަބޫލުކުރެއްވޭނެ އުޞޫލުތަކެއްގެ ދަށުން ކަމަށެވެ. ވީމާ، އެނޫން މާނައެއް ދޭހަވާ ގޮތްގޮތަށް އެއްވެސް ބޭފުޅަކު ވާހަކަ ދެއްކެވުންވާނީ، ޙަޤީޤަތާ ޚިލާފު ވާހަކަތަކެއް ދައްކަވަނީ ކަމަށެވެ.


ސްޓީވް ޖޮބްސް އެންޑްރޮއިޑާ ދެކޮޅަށް ހަނގުރާމަ އިއުލާން ކުރި | Landhooinfo\n9 މިނިޓް ކުރިން\nސްޓީވް ޖޮބްސް އެންޑްރޮއިޑާ ދެކޮޅަށް ހަނގުރާމަ އިއުލާން ކުރި\nއެޕަލްގެ އައިފޯނާ ވާދަކުރަމުންދާ ގޫގުލްގެ އެންޑްރޮއިޑް ފޯން އުފެއްދުން ހުއްޓުވުމަށް އެޕަލް ކުންފުނީގެ ހުރިހާ ފައިސާއެއް ހަރަދު ކުރާނެ ކަމަށާއި އެންމެ ފަހު ނޭވާއާ ހަމަ އަށް ވެސް އެންޑްރޮއިޑާ ދެކޮޅަށް ހަނގުރާމަ ކުރާނެ ކަމަށް އެޕަލްގެ ބާނީ ސްޓީވް ޖޮބްސް ވައުދުވެފައިވާ ކަން ހާމަ ވެއްޖެ އެވެ.\nޖޮބްސްގެ އޮތޮރައިޑް ބަޔޯގްރަފީގައިވާ ގޮތުން އެންޑްރޮއިޑް ފޯން އުފައްދާފައި ވަނީ އައިފޯންގެ ޓެކްނޮލޮޖީ ވަގަށް ނަގައިގެންނެވެ. އެހެންވެ އެންޑްރޮޑަށް އޭނާ ދީފައިވާ ނަމަކީ “ގްރޭންޑް ތެފްޓް އެންޑްރޮއިޑް” އެވެ. އަދި އެންޑްރޮއިޑާ ދެކޮޅަށް “ތާމޯ ނިއުކްލިއަރަ” ހަނގުރާމައެއް ކުރުމަށް ޖޮބްސް ވަނީ ވައުދުވެފަ އެވެ.\n“މިނުބައި ހަމައަކަށް އަޅުވަން ބޭންކްގައިވާ އެޕަލް ކުންފުނީގެ 40 ބިލިޔަން ޑޮލަރު ހަރަދު ކުރާނަން އަދި އަހަރެންގެ އެންމެ ފަހު ނޭވާއާ ހަމައަށް އެކަމަށް މަސައްކަތް ކުރާނަން” ޖޮބްސް ބުނި ކަމަށް އޭނާގެ ބަޔޮގްރަފީގައިވެ އެވެ. ޖޮބްސްއާ ގޫގުލްގެ ކުރީގެ ސީއީއޯ އެރިކް ޝްމިޑްޓްއާ ދެމެދުއާ ދެމެދު އޮތް ގުޅުން ވެސް ވަނީ ޖޮބްސްގެ ބަޔޮގްރަފީގައި ހާމަކޮށްފައިވެ އެވެ.\nއައިފޯންގައި ހިމެނޭ ގިނަ ސިފަތަކަކާ އެކު ގޫގުލް އިން 2010 ވަނަ އަހަރު އެންޑްރޮއޮޑް ފޯން ތައާރަފް ކުރުމުން ޖޮބްސް ވަރަށް ރުޅިއައި ކަމަށް އޭނާގެ ބަޔޯ ގްރަފީގައިވެ އެވެ.\nއަދި އެ މައްސަލާގައި ގޫގުލްއާ ދެކޮޅަށް އެޕަލްއިން ދައުވާކޮށްގެން އުޅުނު އިރު ޖޮބްސްއާއި ޝްމިޑްޓް ބޭއްވި ބައްދަލުވުމެއްގައި އެ މައްސަލަ ކޯޓުން ބޭރުގައި ހައްލުކުރަން ޝައުގުވެރިކަން ނެތްކަމަށް ޖޮބްސް ބުނެފައިވެ އެވެ.\n“އަހަރެން ކަލޭގެ ފައިސާއެއް ބޭނުމެއް ނޫން. ކަލޭ އަހަރެންނަށް ފަސް ބިލިޔަން ޑޮލަރު ދޭން ބުނި ކަމަށް ވިޔަސް އަހަރެން އެފައިސާ ބޭނުމެއް ނުވާނެ. އަހަރެން އަތުގައި ވަރަށް ގިނަ ފައިސާ އެބަހުރި. އަހަރެން ބޭނުންވާ ކަމަކީ އަހަރެމެންގެ އައިޑީއާ ބޭނުން ކުރުން ކަލޭމެން ހުއްޓާލުން. އަހަރެން ބޭނުންވާހާ ވެސް ކަމަކީ އެއީ،” ޝްމިޑްޓްއާ ބައްދަލުކޮށް ޖިބްސް ބުނި ކަމަށް އޭނާގެ ބަޔޮގްރަފީގައިވެ އެވެ. ( ޑެއިލީމެއިލް)


Majilis boycott kuri memberun jalsaa gai baiverivi kamah haazireein dhahkaifi\nމަޖިލިސް ބޮއިކޮޓްކުރި މެންބަރުން ޖަލްސާގައި ބައިވެރިވި ކަމަށް ހާޒިރީއިން ދައްކާ\nރައްޔިތުން މަޖިލީހުގެ ޖަލްސާތައް ބޮއިކޮޓްކޮށްފައިވާ އިދިކޮޅު މެންބަރުންތައް ޖަލްސާތަކަށް ހާޒިރުވާ ކަމަށް މަޖިލީހުގެ ފުރަތަމަ ދައުރުގެ ހާޒިރީ އިން ދައްކައިފި އެވެ.\nރައްޔިތުން މަޖިލީހުގެ ރައީސް އަބްދުﷲ މަސީހު މުހައްމަދުގެ އިތުބާރު ނެތް މައްސަލަ ބޭރުކޮށްލި ހިސާބުން މިދިޔަ އަހަރުގެ ފަހު ޖަލްސާއިން ފެށިގެން އިދިކޮޅު މެންބަރުން ވަނީ ޖަލްސާތައް ބޮއިކޮޓްކޮށްފަ އެވެ. އެގޮތުން އެއްވެސް މެންބަރަކު މި އަހަރު ބޭއްވި ޖަލްސާއެއްގައި ވެސް ބައިވެރިވެވަޑައި ނުގަންނަވަ އެވެ. ނަމަވެސް މަޖިލީހުން އިއްޔެ އާންމު ކުރި ފުރަތަމަ ދައުރުގެ ހާޒިރިގައިވާ ގޮތުން އިދިކޮޅު މެންބަރުންތައް ޖަލްސާތަަަކަށް ވާނީ ހާޒިރުވެފަ އެވެ.\nހާޒިރީގައިވާ ގޮތުން ޖަލްސާތަކަށް ހާޒިރު ނުވަނީ މާމިނގިލީ ދާއިރާގެ މެންބަރު ގާސިމް އިބްރާހިމް އާއި ދިއްގަރުު ދާއިރާގެ މެންބަރު ފާރިސް މައުމޫން އަދި ގަލޮޅު ދެކުނު ދާއިރާގެ މެންބަރު އަހުމަދު މަހުލޫފް އެވެ. އޭގެ އިތުރުން ކިނބިދޫ ދާއިރާގެ މެންބަރު އަބްދުﷲ ރިޔާޒު ވެސް އެއް ދުވަހު މަޖިލީހަށް ހާޒިރުވި ކަމަށް ހާޒިރީ އިން ދައްކަ އެވެ.\nއިދިކޮޅު މެންބަރުން ޖަލްސާތަކަށް ހާޒިރުވި ކަމަށް ހާޒިރީ އިން ދައްކާ އިރު އެ ދުވަސްވަރު ޕީޕީއެމް އިން ބުނަމުން އައި އިދިކޮޅު މެންބަރުން ޖަލްސާގައި ބައިވެރިވެވަޑައި ނުގެންނެވި ނަމަވެސް ހާޒިރީގައި ސޮއި ކުރާ ކަމަށެވެ. އަދި ޖަލްސާގައި އަމަލީ ގޮތުން ބައިވެރިނުވެ ކޮމިޓީ ބައްދަލުވުންތަކުގައި ބައިވެރިވާ ކަމަށެވެ.\nރައްޔިތުންގެ މަޖިލިސް އިދިކޮޅު ފަރާތްތައް\nހުރިހާ ދާއިރާއަކަށް ވާދަކުރަން އެމްޑީޕީ ގައުމީ މަޖިލިސް ތާއިދު\nމަޖިލީހުގެ މެޖޯރިޓީ ލިބޭ ގޮތަކަށް ޕާޓީތައް އެއްބަސްވާންޖެހޭ: ނަޝީދު


Kuree Sarukaaru Ge Drama Thah Mi Sarukaaru Ge Baiskoafah? - Vaguthu\nއަބަދުވެސް އެންމެ ފަހުން ކުރިމަތިވި ކަންތައްތައް ހަނދާނުގައި ހުރުން އެއީ އިންސާނީ ޠަބީއަތެވެ. މާކުރީގެ ހަނދާންތައް އިންސާނުންގެ ސިކުނޑީގައި މާރަނގަޅަށް ރައްކާ ކުރެވިފައެއް ނުހުރެއެވެ. ހާއްސަކޮށް ސިޔާސީ ދާއިރާގައި ހިނގާ ކަންތައްތައް ބައެއް މީހުންގެ ހަނދާނުން މާއަވަހަށް ފިލައިގެން ދާހެން ހީވެއެވެ. މިހެން ބުނަން ޖެހޭ ސަބަބުތައް ވަރަށް ބައިވަރެވެ.\nކުރީގެ ރައީސް އަބްދުﷲ ޔާމީންގެ ސަރުކާރުގައި ގޯސްކޮށް ކަންތައްތައް ކަމަށް ވިދާޅުވެ މިހާރު ސަރުކާރުގައި މިތިއްބެވި ބޭފުޅުން ލިސްޓް ކުރެއްވި ކަންތައްތައް ވަރަށް ގިނައެވެ. އޭގެތެރެއިން ހަމައެކަނި އެންމެ ކަމެއްގެ ވާހަކަ ދައްކާނަމަ ލިސްޓްގެ އެންމެ ކުރިއަށް އަންނާނީ ޔާމީންގެ ސަރުކާރުން ޝަރުޢީ ދާއިރާއަށް ނުފޫޒު ފޯރުވި ވާހަކައެވެ.\nޔާމީން ރިޔާސީ އިންތިޚާބުން ބަލިވުމުން ފެނުނު މަންޒަރަކީ ޝަރުޢީ ދާއިރާ ވެސް "ސޭފް ސައިޑަށް" އެރި ތަނެވެ. އެމީހުންގެ ރައްކާތެރިކަން އެމީހުން ހޯދީއެވެ. ސަރުކާރާއި އަލަށް ހަވާލުވާން ތިއްބެވި ބޭފުޅުން ބޭނުންފުޅު ވާނެ ގޮތައް އަމުރުތައް ނެރެ، ޙުކުމްތައް އިއްވުން އެއީ އިއްތިފާގެއް ނޫނެވެ. އެއީ ވަކި މަޤުޞަދެއް ހާސިލް ކުރުމަށްޓަކައި ވަކި ގޮތަކަށް ރޭވިގެން ދިޔަ ކަންތައްތަކެކެވެ. ބުއްދީގެ ހަމައިން ވިސްނާފައި ބުނެވެން އޮތީ އެގޮތަށެވެ. ކޮންމެއަކަސް އެވާހަކަ މިހާރު ދައްކަން ޖެހޭ ވަރަށް ވުރެ އެކަންކަމަށް މާގިނަ ދުވަސް ވެއްޖެއެވެ. އެހެންކަމުން ފަހުގެ ވާހަކައެއް ދައްކަން ހިނގާށެވެ.\nހަފްތާ ނިމިގެން މިދިޔައީ ކްރިމިނަލް ކޯޓުގެ ގާޒީ އާދަމް އާރިފަށް ޖުޑީޝަލް ސާވިސް ކޮމިޝަން (ޖޭއެސްސީ) އިން "އަދަބު ދިން" ޚަބަރު މީޑިއާއަށް ތިލަވި ފަހުންނެވެ. ކްރިމިނަލް ކޯޓުގައި ހުންނެވި ގާޒީއަކު ޑްރަގް ކޯޓަށް ބަދަލު ކުރުމަކީ އަދަބެކެވެ. އެއީ ޑިމޯޝަނެކެވެ. ކުރެވުނު ކުށެއް ނޭނގި، ދިފާޢު ވާން ފުރުސަތެއް ނުލިބި ގާޒީ އާދަމް އާރިފާއި މެދު އެޅި ފިޔަވަޅަކީ އިންސާފުގެ މަގުން އެޅި ފިޔަވަޅެއް ކަން ގަބޫލު ކުރާނެ އެއްވެސް ހަމައެއް ނެތެވެެ.\nޔާމީންގެ ސަރުކާރުން މިފަދަ ގޮތަކަށް ގާޒީއަކާއި މެދު ފިޔަވަޅު އެޅުމުން އެއީ ވަކި މައްސަލައެއް ވަކި ގޮތަކަށް ގެންދަން ސަރުކާރުން ކުރި ކަމެއް ކަމަށް އޭރު އިދިކޮޅުގައި ތިއްބެވި ބޭފުޅުން ތުހުމަތު ކުރެއްވިއެވެ. އެތުހުމަތުތަކަށް ބާރު ލިބޭ ގޮތައް ވަގުތާއި ހާލަތު ވެސް "ހެކިބަސް ދިނެވެ."\nމިފަހަރު އާދަމް އާރިފް ކްރިމިނަލް ކޯޓުން ބޭރު ކުރި ދުވަހާއި، ޔާމީންގެ މައްސަލައިގެ ތަޙްޤީޤު ނިންމާ ޕްރޮސެކިއުޓަރ ޖެނެރަލްގެ އޮފީހަށް ފުލުހުން މައްސަލަ ފޮނުވި ދުވަހާއި ދިމާވީ އެއް ދުވަހަކަށެވެ. ޕްރޮސެކިއުޓަރ ޖެނެރަލް މައްސަލަ ކްރިމިނަލް ކޯޓަށް ފޮނުވާ، ދައުވާ އުފުލަން ތައްޔާރު ވާއިރު ކުރިއަށް އޮތީ ރައްޔިތުންގެ މަޖިލީހުގެ އިންތިޚާބެވެ. އިންތިޚާބުގެ ކުރިން ޔާމީން ޖަލަށް ލާނެ ކަމަށް ކޯލިޝަންގެ އެތައް ބޭފުޅުންނެއް ތަފާތު ފޯރަމްތަކުގައި ވިދާޅުވެފައި ވެއެވެ. މިހާރު ކަންތައްތައް މިދަނީ އެމަގަށެވެ. އެމަޤުޞަދު ހާސިލް ވާނެ ގޮތައް ކަންތައްތައް ރޭވެމުންދާ މަންޒަރު އެބަފެނެއެވެ.\nސަރުކާރަށް ތާއިދު ކުރާ ފަރާތްތަކުން މިއަދު ވިދާޅުވާނެއެވެ. ޖޭއެސްސީ އިން ގާޒީއަކާއި މެދު ފިޔަވަޅު އެޅުމަކީ ސަރުކާރުގެ ދައުރެއް އޮންނަ ކަމެއް ނޫނެވެ.\nނަމަވެސް އެވާހަކަ ގަބޫލު ކުރާނީ އަބަދުވެސް ސަރުކާރަށް ތާއިދު ކުރާ ފަރާތްތަކުންނެވެ.\nޖޭއެސްސީގެ ޖުމްލަ މެންބަރުންގެ އަދަދަކީ ދިހައެކެވެ. ޖޭއެސްސީގައި ރައީސުލްޖުމްހޫރިއްޔާ އައްޔަން ކުރައްވާ ދެ މެންބަރުން އެބަތިއްބަވައެވެ. އެއީ ބަންޑާރަ ނައިބާއި، ޖޭއެސްސީއަށް ރައީސް އައްޔަން ކުރައްވާ މެންބަރެވެ. ރައްޔިތުންގެ މަޖިލީހުގެ ރައީސް އާއި، ރައްޔިތުންގެ މަޖިލީހުގެ މެންބަރުން އައްޔަން ކުރައްވާ މެންބަރަކު ވެސް އެކޮމިޝަންގައި އިންނަވައެވެ. މިހާރު ސަރުކާރު ހިންގާ ކޯލިޝަނަށް ނިސްބަތްވާ ހަތަރު ބޭފުޅުން ޖޭއެސްސީގައި ހަމަވީއެވެ. އޭގެ އިތުރުން ރައްޔިތުންގެ މަޖިލީހަށް ކޮންޓްރޯލް އޮންނަ ގޮތައް ސިވިލް ސާވިސް ކޮމިޝަންގެ ރައީސް ޖޭއެސްސީގައި އިންނަވާނެއެވެ. މިހާހިސާބުން ޖޭއެސްސީގެ އަޣުލަބިއްޔަތު އެއޮތީ ސަރުކާރަށް ލިބިފައެވެ. އެއީ ޖޭއެސްސީގެ ރައީސް ވޯޓްގައި ބައިވެރިވެ ވަޑައި ނުގަންނަވާނެތީއެވެ.\nއާދަމް އާރިފާއި މެދު ފިޔަވަޅު އެޅިގެން ދިޔައިރު ރައްޔިތުންގެ ޙައްޤުގައި މީގެ ކުރިން ލޮލުފިޔަ ނުޖެހުނު ސަރުކާރު ބޭފުޅުންގެ އެއްވެސް ބަހެއް ނެތެވެ. އެއްވެސް މީހަކަށް ތަފާތު ކުރުމެއް ނެތި ހަމަހަމަކަން ގާއިމް ކުރަން ވައުދުވި ސަރުކާރު، ތަމްސީލް ކުރައްވަން ޖޭއެސްސީ އަށް ވަޑައިގެން ތިއްބެވި އެއްވެސް ބޭފުޅަކު އެއްވެސް އެއްޗެއް ވިދާޅެއް ނުވިއެވެ.\nއެހެންކަމުން މިއީ ކިހިނެއް ކީއްވެ، ކޮން އަސްލަކަށް ބިނާ ވެގެން ޖޭއެސްސީ އާއި ހަމައަށް އައި މައްސަލައެއް ކަމާއި، ދެން މައްސަލަ ނިމިގެން މިދިޔައީ ކީއްވެ ކޮންކަމަކާއި ގުޅިގެން ކަން ވަރަށް ސާފެވެ.\nޔާމީންގެ ސަރުކާރު ގޯސްވެގެން އުޅުނު ބޭފުޅުން މިއަދު މިކުރައްވާ ކަމަކީ ޔާމީންގެ ސަރުކާރުން ކުޅުނު ޑްރާމާތައް ހަމައެގޮތައް ކުޅުމެވެ. އަދި މިސަރުކާރުގެ ބައިސްކޯފްގައި އެޑްރާމާތައް އެޅުވުމެވެ. ރައްޔިތުން އޭރު ވެސް އަދި މިހާރު ވެސް މިތިބީ ބައިސްކޯފްގައި އަޅުވަމުންދާ ޑްރާމާތައް ބަލާފައި އަތް ޖަހާށެވެ.\nޙަޤީޤަތަކީ ކޮންމެ ވާހަކައެއް ދެއްކި ނަމަވެސް ފަހަތުގައި އޮތީ އަމިއްލަ އެދުމެވެ. އަމިއްލަ ފައިދާ ހޯދުމުގެ ނިޔަތެވެ. އަމިއްލަ މަންފާ ހޯދުމުގެ މަޤުޞަދެވެ. އެހެންކަމުން އަމިއްލަ މަންފާތައް ހާސިލް ކުރަން މިސިޔާސީ ބޭފުޅުން އެއްވެސް ކަމެއް ކުރައްވަން ފަސްޖެހި ވަޑައެއް ނުގަންނަވާނެއެވެ. ލަދުހަޔާތް ނެތިފައި ތިބުމާއި ކުރިން ދެއްކި ވާހަކަ އެކޮޅުކޮޅުން ޖަހަން ކެރިވަޑައިގަތުން އެއީ ފުރިހަމަ ސިޔާސީ ބޭފުޅަކަށް ވުމަށް އޮތް ހަމައެކަނި ޝަރުތު ކަމަށް ވަނީހެން ވެސް އެބަހީވެއެވެ.\nފެބުރުއަރީ 8, 2019 09:00\nފެބުރުއަރީ 8, 2019 09:49\nނަވާޒު ތިޔަހާމަކުރީ ހަގީގަތް. އެކަމަކު ސިޔާސީމީހުން ތިކަންގަބޫލު ނުކުރާނެ. މަޖިލިސް އިންތިޙާބާ ދިމާކޮށް ޔާމީނު ޖަލައްލުން އެއީ ޔާމީނު ފިޔަވައި ދެންތިބި ސިޔާސީ ވެރިންގެ ވަރަށްބޮޑު އެދުމަކަށް ވާނެ. ދެންބަލން ތިބެމާ ވާއެއްޗެއް.\nފެބުރުއަރީ 8, 2019 09:55\nމިހާރު އެބައިގަނޑަށް ހުރިހާ ކަމެއް ރަނގަޅުވާނެ. ވަޒީފާ އިން ވަކި ކުރުންވެސް ކޮރަޕްޝަން ވެސް ސިޔާސީ މަޤާމް ތައްވެސް. މީހުން މަރުވުން ވެސް ވައްކަން ކުރުންވެސް. ޢެތިބެނީނު ހުރިހާ ކަމަކަށް އަތްޖަހަން ޤައުމު އަޅުވެތި ވާއިރުވެސް. ކިނބޫ ސަރުކާރު ލަދެއް ހަޔާތެއް ނުހުންނާނެ.\nފެބުރުއަރީ 8, 2019 10:07\nމި ލިޔުމަކީ ފުރިހަމަ ލިޔުމެއް. ތެދެކެވެ. އިއްޔެ މިއަދު މަޤާމު ތަކާއި ޙަވާލުވެގެން ތިބި މީހުން ގޮވީ ޖަލުތަކުގައި މީހުންމަރާ ވާހަކައެވެ. އެއީ ޤުދުރަތީ މަރެއްކަމުގައި ވީނަމަވެސް ގޮވެލި ގޮވަމުން ދިޔައީ އެގޮތަށެވެ. މިއަދު ތިމާ މަޤާމާ ޙަވާލު ވުމުން އޭރުކީ ފަރިހި ޅެމަށް މިވަނީ ބަދަލުވެފައެވެ. އެންމެ ފުރަތަމަވެސް ގޮތްނޭގޭ މަރުގެ ކޮމިޓީ ހަދާ މުސާރަ ސިއްރު ކުރީއެވެ. މިއަދު ގޮތްނޭގޭ ކިތައް ކިތައް މަރު ވެއްޖެ ހެއްޔެވެ. ޟިއަދު އެއީ އަޖަލު ހަމަވީ އެވެ. އިއްޔެ އެއީ މަރާލީއެވެ. ޖަލުތަކުގަވެސް ކުއްލި މަރު މިވަނީ އާންމުވެފައެވެ. ކޮމިޓީ ކޮބައި ހެއްޔެވެ؟ އިންސާނާ އަށް ބާރު ނުފޮރުވޭ ކަންކަމުގައި ކޮމިޓީ ހަދާ މުސާރަ ސިއްރުކޮށް ކަންކަން ހިތުހުރި ގޮތަކަށް ކުރާއިރު ހެއްދެވި ފަރާތް މަތިން ހަދާން ހުރިހެނެއް ހިޔެއްނުވެއެވެ. މިއީ މިއަދުގެ ހާލަތެވެ.\nފެބުރުއަރީ 8, 2019 10:22\nދުނިޔެކާނީ މަކަރާ ޖަހައިގެނޭ މުސްކުޅިން ބުނާ ހަރުބަހެއް އޮވޭނޫންތޯ..\nފެބުރުއަރީ 8, 2019 10:45\nވަރަށްބޮޑު ތެދެކެވެ. އެހެންނަމަވެސް ރައީސް ޔާމީންގެ ދައުރުގައި ކަންކުރިގޮތާ މިހާރާ ތަފާތެވެ. ރައީސް ޔާމީންގެ ސަރުކާރު ގާއިމުވީއިރު މިހާރު ރީނދޫ ކުރީގެ ސަރުކާރުން ހިންގާފައިވާ ފަސާދަ އާއި ދައުލަތުގެ ފައިސާ ގަސްދުގައި ނުހަމައިން ބޭނުންކުރި ކަމުގެ ސާފު ހެކިތައް އޯޑިޓް ރިޕޯޓުން ފެންނަން އޮތެވެ. ނަމަވެސް އެމީސްމީހުނާމެދު ފިޔަވަޅު އެޅުމުގައި ވަގުތު ތައް ދުއްވާލުމުގެ ބަދަލުގައި ރައީސް ޔާމީން ބެލީ އިފްލާސް ވުމުގެ މަގުމަތީގައި އޮތް ގައުމު އެކަމުން ސަލާމަތްކޮށް ހަމަޔަކަށް އެޅުވޭތޯ އެވެ. އެކަން އިދިކޮޅުފަރާތަށް އެނގުމުން އެމީހުންބެލީ ކޮންމެގޮތެއް ހަދައިގެންވެސް ގައުމަށް ލިބެމުންދާ ފާގަތިކަމާ ތަރައްގީ އަށް ހުރަސް އަޅާ ހުއްޓުވާލެވޭތޯއެވެ. ކޯޓުތަކާ ސަރުކާރުގެ އޮފީސް ތަކުގައި ތިބި ރީނދޫ އެޖެންޓުން ލައްވާ އެމަސައްކަތް ބާރަށް ކުރިޔަށް ގެންދިޔައިރު ރާއްޖެއިން ބޭރުގައި ތިބި ބަޔަކުލައްވާ ސަރުކާރުގެ މޫނުމަތި ހުތުރުކޮށް އެކިއެކި ޖަމިއްޔާ ޖަމާޢަތްތަކުން ރާއްޖެއަށް ލިބޭއެހީތަކަށް ހުރަސް އަޅާ ހުއްޓުވަން މަސައްކަތް ކުރަމުންދިޔައެވެ. ރާއްޖެއަށް ބޭރުގެ އިންވެސްޓަރުން އައުމަށް ހުރަސްއެޅުމާ، ރާއްޖޭގެ ފަތުރުވެރިކަން ބޮއިކަޓްކޮށް ފަތުރުވެރިން އައުމަށް ހުރަސް އަޅަމުންދިޔައެވެ. މިއަދު ރީނދޫ އިކޮނޮމިކް މިނިސްޓަރު، ގައުމު ތަރައްގީ ކުރެވޭނީ ބޭރުގެ އިންވެސްޓްމެންޓް ތައް އިތުރުވެގެން ކަމަށް ބުނާއިރު އެއިރު އެމީހުން ދިޔައީ ހަރުއަޑުން އެކަމަށް ދެކޮޅު ހަދާ އެކަމާމެދު ރައްޔިތުންގެ ހިތުގައި ސަރުކާރާމެދު ހިތްހަމަނުޖެހުމާ، ޝައްކާއި ވަހުމް އުފެދޭފަދަ ވާހަކަ ތައް ކެނޑިނޭޅި ފަތުރަމުންނެވެ. ރައީސް ޔާމީން ފިޔަވަޅުއެޅުއްވީ މިފަދަ އެޖެންޓުންނަށެވެ. މި ސަރުކާރުން އިދިކޮޅުމީހުންނާމެދު އެ ކަންކުރާ ގޮތަށް ޒާތީވެގެން ކަނޑައެޅިގެން ބޭއިންސާފާ އަނިޔާއިން ކަންކުރާ ބީދަ އަކުންނޫނެވެ. އެހެންވީމާ ރައީސް ޔާމީންގެ ސަރުކާރަކީ ޑްރާމާ ކުޅުނު ސަރުކާރެއްނޫނެވެ. ރައްޔިތުން ފެލާލި ސަރުކާރެއްވެސް ނޫނެވެ. ކުރުމުއްދަތެއްގެ ތެރޭގައި (އިދިކޮޅު މީހުންގެ ދުއްތުރާލާކުރިމަތިލަމުންވެސް) ރައްޔިތުންނަށް ހެވާ ލާބަޔާ މަންފާ ވަކިކުލައަކަށް ފިކުރަކަށްނުބަލައި ހޯދާދިން ސަރުކާރެކެވެ. ބޭރުގައުމުތަކާ ޖަމިއްޔާ ޖަމާޢަތްތަކުގެ ނުފޫޒުން ރާއްޖެ އެއްކިބާކޮށްފަ ބޭއްވި ސަރުކާރެކެވެ. އެހެންވީމާ ޑްރާމާ އެއިރުވެސް ކުޅުނީ އަދި މިހާރުވެސް އެ ކުޅެނީ ރީނދޫ އެމްޑީޕީ އިންނެވެ.\nފެބުރުއަރީ 8, 2019 11:25\nއެމްޑީޕީއަށް ފުލް މެޖޯރިޓީ ދީ އޭރުން ކަންކަން ކޮށްލާތައް ދައްކާލާނަށް ސޭޓްމެން އޭރުން ބިރުން އަނެއްކާވެސް އެޑްމިޓް ވެދާނެ\nފެބުރުއަރީ 8, 2019 12:37\nވަރަށް ފުރިހަމަ ސާފު ސީދާ ތެދު ވާހަކައެއް. ސާބަސް ނަވާޒު. ތީ ތައުރީފް ހައްގު ނޫސްވެރި ކަމަކީ.\nފެބުރުއަރީ 8, 2019 16:46\nހުކުމް ކުރަނީ ޔާމީންތަ ނޫނީ ގާޒީތަ އޮޅިއްޖެ. ކޮންމެ ވެރުތަކު ހޔއްޓަސް ގޯސްކޮއް ހުކުމު ކުރާ ގާޒީއަކަށް އަދަބު ދޭންވާނެ ރައީސަކަށްނޫން\nފެބުރުއަރީ 8, 2019 19:16\nފެބުރުއަރީ 8, 2019 21:34\nމީވަރަށް ރަގަޅު ލިޔުމެއް: ޖޫޑީޝަރީގެ ބަލަދުވެރިފަރާތަކީ ޖޫޑިޝަލް ސާރވިސަސް ކޮމިޝަން. ޢެތަނުގެ 1/2 އަކީ ސިޔާސީމީހުން އެހެންވީމަ އެއީ ދައުލަތުގެ ވަކި ބާރެއްކަމަށް ބެލެވޭނެތޯ؟ އަޑުއިވޭގޮތުގަ ޖޫޑިޝަރީ އިސްލާހުކުރުމުގެނަމުގަ ޖޫޑިޝަރީގެ ކަންތައް ހިންގުން މަޖްލިސްގެ މުސްތަގިއްލު މުއައްސަސާތަކާބެހޭ ކޮމެޓީގެ ދަށަށްބަދަލުކުރަން އުޅެނީ. މިހެންވެއްޖެނަމަ ޖޫޑިޝަރީ %100 ސިޔާސީތަނަކަށްވެގެންދާނެ. މީތޯ ޖޫޑިޝަރީ އިސްލާހުކުރާގޮތަކީ؟\nފެބުރުއަރީ 8, 2019 21:55\nއަމިއްލަ މަންފާ ޙާސިލްކުރަން މަސައްކަތް ކުރަން ފަސްނުޖެހެނީ ސިޔާސީ ބޭފުޅުން އެކަންޏެއް ނޫނެވެ. ނޫސްވެރިންވެސް އިސްތިސްނާއެއް ނުވެއެވެ.\nފެބުރުއަރީ 9, 2019 01:21\nޔާމީންގެ ސަރުކާރު ގޯސްވެގެން އުޅުނު ބޭފުޅުން މިއަދު މިކުރައްވާ ކަމަކީ ޔާމީންގެ ސަރުކާރުން ކުޅުނު ޑްރާމާތައް ހަމައެގޮތައް ކުޅުމެވެ..\nޔާމީން ސަރުކާރުން ޑްރާމާ ކުޅުއްވި ދުވަސްކޮޅު އެ ޑްރާމާތަކުގެ ވާހަކަ ނާވާޒަށް ނުގެނެސްދެވުނީ ކީއްވެގެންތޯ؟\nނަވާޒު ކީއްވެގެންތޯ އޭރު ގާޒީންނަށް ނުފޫޒު ފޯރުވި ވާހަކަ ޚަބަރުގަ ނުލިޔުއްވީ؟


China eastern flight ge dhevana kalhu foshi hoadhaifi\nޗައިނާ އީސްޓާން ފްލައިޓްގެ ދެވަނަ ކަޅުފޮށި ހޯދައިފި\nޗައިނާ އީސްޓާން އެއާލައިން ފްލައިޓްގެ ދެވަން ކަޅުފޮށި: ކަޅުފޮށީގައި ފުހިންމު މައުލޫމާތު ރައްކާކުރެވޭ\nޗައިނާ އީސްޓާން އެއާލައިންގެ މަތިންދާބޯޓު ވެއްޓުނު ސަރަހައްދުން ފްލައިޓްގެ ދެވަނަ ކަޅުފޮށި ހޯދައިފި އެވެ.\nއިމާޖެންސީ ރެސްޕޮންސް ހެޑްކުއާޓަރުން ބުނި ގޮތުގައި ދެވަނަ ކަޅުފޮށި ހޯދާފައި ވަނީ ފަސް ފޫޓް ބިމުއަޑިންނެވެ.\nޗައިނާ އީސްޓާން އެއާލައިންގެ މަތިންދާބޯޓެއް 132 މީހުންނާއެކު ދަތުރު ކުރަނިކޮށް މިމަހު 21 ވަނަ ދުވަހު ވަނީ ވަރަށް ކުއްލި ގޮތަކަށް ވެއްޓިފަ އެވެ.\nފްލައިޓުން ދަތުރުކުރި އެއްވެސް މީހަކު ސަލާމަތް ނުވާ ކަމަށް މިހާރު ވަނީ ރަސްމީކޮށް ކަނޑައަޅައި ނިންމާފަ އެވެ. ފްލައިޓްގައި ތިބީ 123 ދަތުރުވެރިންނާއި ނުވަ ފަޅުވެރިންނެވެ.\nމަތިންދާބޯޓް ވެއްޓުނީ ޔުނާން ޕްރޮވިންސްގެ ކަންމިން ސިޓީން ފުރައިގެން ގުއަންތޮން ޕްރޮވިންސްގެ ގުއަންޖޯ ސިޓީއަށް ދަތުރު ކުރަނިކޮށެވެ.\nކަޅުފޮށި ހޯދަން މަސައްކަތްކުރި މީހުން ބުނި ގޮތުން މޫސުން ގޯސްވުމުގެ ސަބަބުން މަސައްކަތްތައް މެދުކަނޑާލަން ކިތަންމެ ފަހަރަކު ޖެހުނެވެ. މެދުނުކެނޑި ވާރޭވެހުމާއި ވައިގަދަވުން މަސައްކަތްތަކަށް ތަން ނުދިން ކަމަށް ވެސް އެމީހުން ބުންޏެވެ.\nއެހާ ބުރަ މަސައްކަތްތަކުން ފްލައިޓް ބްލެކް ބޮކްސް ހޯދުމުގެ ބޭނުމަކީ ފްލައިޓަށް ވީގޮތް ހޯދުމެވެ. މަތިންދާބޯޓުގެ ކޮޮކްޕިޓް ތެރޭގައި ވާހަކަދެއްކި މީހުންނާއި ދެއްކި ވާހަކަ އަދި ފްލައި އުދުހިފައި ދިޔަ އުސްމިނާއި ވެއްންޓެން ދިއަ ބާރުމިން ފަދަ މުހިންމު މައުލޫމާތު ބްލެކްބޮކްސްގައި ރައްކާކުރެ އެވެ.\nއާންމު ހާލަތްތަކުގައި ކޮންމެ ފްލައިޓެއްގައި ވެސް ދެ ބްލެކްބޮކްސް އަށް މައުލޫމާތު ރެކޯޑްކުރެ އެވެ. ފްލައިޓް ތެރޭގައި ހިނގާ މުއާމަލާތްތަކާއި ފްލައިޓަށް ވާގޮތް ރެކްޑް ކުރެވެނީ ވަކި ވަކިންނެވެ.\nޗައިނާ ސިވިލް އޭވިއޭޝަން އެޑްމިނިސްޓްރޭޝަނުން ބުނި ގޮތުން ފުރަތަމަ ފެނުނު ބްލެކް ބޮކްސް އޮތީ ވަރަށް ބޮޑަށް ހަލާކުވެފަ އެވެ. އެކަން އެގޮތަށް ދިމާވި ސަބަބު އަދި އާންމު ކޮށްފައި ނުވެ އެވެ.\nބޯޓު އެހާ ކުއްލި ގޮތަކަށް ވެއްޓެން މެދުވެރިވީ މިސައިލެއް ކަހަލަ އެއްޗެއް އަރައިގެން ކަމަށް ސޯޝަލް މީޑިއާގައި ބުނެވުނު ނަމަވެސް އޮފިޝަލުން ވިދާޅުވާ ގޮތުން އެފަދަ ހެއްކެއް ނެތެވެ. އަދި ބޯޓު ވެއްޓުނު ސަރަހައްދުން ވެސް ޝައްކު ކުރެވޭ ޒާތުގެ ކެމިކަލެއްހާ ހިސާބު ވެސް އަދި ނުފެނެ އެވެ.\nޗައިނާ އެކްސިޑެންޓް ވައިގެ ހާދިސާތައް\nޗައިނާ ބޯޓު ވެއްޓުނު ސަބަބު ހޯދަން ޝީ އަމުރު ކުރައްވައިފި\nޗައިނާ ބިމު އަޑީގައި އަލިފާންރޯވެ9މަރު\n28 މީހުނާއެކު ރަޝިއާގެ މަތިންދާ ބޯޓެއް ގެއްލިއްޖެ\nސްރިވިޖަޔާ އެއާގެ ބޯޓުގެ ރެކޯޑަރު ހޯދައިފި


Sarukaarah vaaruthavi dharani varh bodu: Saleem - vNews.mv\nސަރުކާރަށް ވާރުތަވި ދަރަނިތައް ވަރަށް ބޮޑު: ސަލީމް\nރިފާޢަތު Male' | 22 November 2021, 16:43\nމި ސަރުކާރަށް ވާރުތަވި ދަރަނިތައް ވަރަށް ބޮޑު ކަމަށް ހޯރަފުށީ ދާއިރާގެ މެމްބަރު އަހުމަދު ސަލީމް ވިދާޅުވެއްޖެއެވެ.\nމާލިއްޔަތު ކޮމެޓީން ފައިސާ ޗާޕު ކުރުމާއި ގުޅޭ މައްސަލަ ދިރާސާކޮށް ނިންމި ގޮތުގެ ރިޕޯޓަށް ބަހުސް ކުރައްވަމުން މެމްބަރު ވިދާޅުވީ ކޮވިޑަށް ފަހު އެންމެ ރަނގަޅަށް އިގްތިސާދު ކުރިއަރާ ފަސް ގައުމުގެ ތެރޭގައި ރާއްޖެ ހިމެނޭ ކަމަށް ވޯލްޑް ބެންކް އަދި އައިއެމްއެފުން ބުނެފައިވާ ކަމަށެވެ.\nދަރަންޏަކީ ވާރުތަވަމުން އަންނަ އެއްޗެއްކަން ފާހަގަކުރައްވާ މެމްބަރު ވިދާޅުވީ ސަރުކާރަށް ވާރުތަވި ދަރަނިތައް ވަރަށް ބޮޑު ކަމަށާއި އެ ދަރަނިތައް ދައްކަމުން އަންނަނީ ސަރުކާރުން ކަމަށެވެ.\nއަދި ދަރަނިތައް ސަރުކާރުން ދައްކާކަމުގެ ނަތީޖާއަކީ ރޭޓިން އެޖެންސީތަކުން ދިވެހިރާއްޖެއަށް އޮންނަ އިތުބާރު ބޮޑުވަމުން ދިޔުން ކަމަށްވެސް ސަލީމް ވިދާޅުވިއެވެ.\nމާނައަކީ އަޅުގަނޑުމެންނަކީ ޒިންމާދާރުކަމައެކު ފައިސާ މެނޭޖްކުރާ ބައެކޭ. އަޅުގަނޑުމެންނަކީ ޒިންމާދާރުކަމާއެކު ފައިސާ ހޯދާ ބައެކޭ. އަޅުގަނޑުމެންނަކީ ހޯދާ ފައިސާ އަނބުރާ ދެއްކުމުގެ ގާބިލްކަން ހުރި ގައުމެކޭ. މިއީ އަޅުގަނޑުގެ ވާހަކަތަކެއް ނޫން. މިއީ ދުނިޔޭގެ ކަމާބެހޭ މާލީ އިދާރާތަކުން ބުނާ ވާހަކަތައް."\nހޯރަފުށީ ދާއިރާގެ މެމްބަރު އަހުމަދު ސަލީމް\nކޮމެޓީން ފައިސާ ޗާޕު ކުރުމާއި ގުޅޭ މައްސަލަ ދިރާސާކޮށް ނިންމި ގޮތުގެ ރިޕޯޓަށް ބަހުސް ކުރައްވަމުން ހަނިމާދޫ ދާއިރާގެ މެންބަރު އަބްދުލްގަފޫރު މޫސާ ވިދާޅުވީ މިއަދު ދުނިޔޭގެ ގިނަ ގައުމުތައް ހިންގަމުން ގެންދަނީ އެގައުމުތަކުގެ ރިޒާވް ނަގައިގެން ނޫނީ އެގައުމުތަކުގެ މަރުކަޒީ ބޭންކުން ފައިސާ ނަގައިގެން ކަމަށެވެ.\nއަދި މިގޮތަށް ކަން ކުރަމުން ދަނީ ހަމައެކަނި ރާއްޖެއިން އެކަނި ނޫން ކަމަށާއި އެގޮތަށް ދުނިޔޭގެ ހުރިހާ ގައުމުތަކުން ވެސް އަމަލު ކުރަމުން އަންނަ ކަމަށް މެމްބަރު ވިދާޅުވިއެވެ.\nބައެއް ފަރާތްތަކުން އެބަ ބުނޭ އިންފްލޭޝަން އަންނާނެއޭ. ރަނގަޅު ވާހަކައެއް. އެކަމަކު 2016ވަނަ އަހަރުގެ މިއަދަށް ބަލާލީމާ އަޅުގަނޑުމެންނަކަށް އެހާލަތަށް އިންފްލޭޝަން އަންނަތަނެއް ނުފެނޭ. 2016ވަނަ އަހަރުގެ ނޮވެމްބަރު މަހުގެ 22ވަނަ ދުވަހު ހަނޑޫ ކިލޯއެއް ހުރީ 8 ރުފިޔާ 40 ލާރިއަށް. ހަކުރު ކިލޯއެއް ހުރީ 8 ރުފިޔާ 10 ލާރިއަށް. ފުށް ކިލޯއެއް ހުރީ7ރުފިޔާ 90 ލާރިއަށް. މިއަދު އެހުރީ ހަތަރު ރުފިޔާ އިން ދަށުގައި. އެއަގުތައް. އެތެރޭގެ އުދުހުންތައް ހަނިމާދޫ މާލޭ ޓިކެޓެއްގެ އަގު ހުރީ 2016 ވަނަ އަހަރުގެ ނޮވެމްބަރު މަހުގެ ސޯޅަވަނަ ދުވަހުގައި ތިންހާސް އެއްސަތޭކަ ރުފިޔާއަށް. މިއަދު ހުރީ ދެހާސް ދުއިސައްތަ ފަންސަވިސް ރުފިޔާއަށް. މިއީ ހަގީގަތް."\nހަނިމާދޫ ދާއިރާގެ މެމްބަރު އަބްދުލްގަފޫރު މޫސާ\nމީގެ އިތުރަށް މެމްބަރު ކުރީގެ ސަރުކާރުގައި ދައުލަތުގެ ރިޒާވް ހުރި މިންވަރަށްވުރެ މިއަދު ހުރި މިންވަރު ރަނގަޅު ކަމަށާއި އެހެންކަމުން ފައިސާ ޗާޕު ކޮށްގެން އިދިކޮޅު ފަރާތްތަކުން ބުނާވަރުގެ އިންފްލޭޝަނެއް ނާންނަ ކަމަށެވެ.\nދައުލަތުގެ ބަޖެޓް ރާއްޖެ ރައްޔިތުންގެ މަޖިލިސް ސިޔާސީ


Ahna aharu siyaasee halabolikan ithuruvaane: Defence minister | Mihaaru\nރަސްމިއްޔާތެއްގައި ޑިފެންސް މިނިސްޓަރާއި ރައީސުލްޖުމްހޫރިއްޔާ-- މިހާރު ފައިލް ފޮޓޯ\nއަންނަ އަހަރު ސިޔާސީ ހަލަބޮލިކަން އިތުރުވާނެ: ޑިފެންސް މިނިސްޓަރު\n12 އޮކްޓޯބަރ 2017 - 12:49 14 comments\nއަންނަ އަހަރަކީ ރާއްޖޭގެ ސިޔާސީ ހަލަބޮލިކަން އިތުރުވެގެން ދާނެ އަހަރެއް ކަމަށް ޑިފެންސް މިނިސްޓަރު އާދަމް ޝަރީފް އުމަރު ރޭ ވިދާޅުވެއްޖެ އެވެ.\nސިފައިންނާއި ބައްދަލުކުރައްވައި ވާހަކަ ދައްކަވަމުން މިނިސްޓަރު ވިދާޅުވީ އަންނަ އަހަރަކީ ރިޔާސީ އިންތިހާބު އޮންނަ އަހަރު ކަމަށްވާ އިރު، ސިޔާސީ އޮއިވަރުގައި ސިފައިން ޖެހިގެން ނުވާނެ ކަމަށެވެ.\n"ރާއްޖޭގައި އެނބުރެމުންދާ ސިޔާސީ އޮއިވަރު މިހާރަށް ވުރެ ވެސް ކުރި އަށް އޮތް ތަނުގައި ބާރުވުމަކީ އެކަށީގެންވާ ކަމެއް. އެކަމަކު އެ އޮއިވަރުގައި ތިޔަ ލޮބުވެތި ސިފައިންގެ އެއްވެސް ބޭފުޅަކު ބެހިގެން ގޮސްގެންނުވާނެ." މިނިސްޓަރު ވިދާޅުވި އެވެ.\nސިފައިންނަށް ސަރުކާރުން ޣައިރު ގާނޫނީ އަމުރު ނުކުރާނެކަން ތަކުރާރު ކުރައްވަމުން މިނިސްޓަރު ވިދާޅުވީ ގާނޫނުގެ އިމުން ބޭރުން ކަންތައްތައް ކުރަން މި ސަރުކާރުން ނާންގާނެ ކަމުގެ ޔަގީންކަން ދެއްވާ ކަމަށެވެ.\n"މިއަދު ދިވެހި އަސްކަރިއްޔާ ހިންގަމުން މިދަނީ ސިޔާސީ އެއްވެސް ނުފޫޒެއް ނެތި، ވަރަށް މުސްތަގިއްލުކަމާ އެކު، ހިންގުމަށް ގެންނަންޖެހޭ ބިނާކުރަނިވި، އިސްލާހީ ބަދަލުތައް ގެންނަމުން،" މިނިސްޓަރު ވިދާޅުވި އެވެ.\nގައުމީ ވާޖިބުތައް އަދާކުރުމަށްޓަކައި ސިފައިންގެ ގާބިލުކަން އިތުރުކޮށް، ސިފަވަންތަކަން ދެމެހެއްޓުމަށް ކުރަންޖެހޭ ކަންތައްތައް އަބަދުވެސް ކުރިއަށް ގެންދަންޖެހޭ ކަމަށާއި ސިފައިންނަށް ބޭނުންވާ ތަމްރީނުތައް ތާވަލު ކުރެވިގެން ކުރިއަށް ދާންޖެހޭ ކަމަށް ވެސް މިނިސްޓަރު ރޭ ވިދާޅުވި އެވެ.\nޑިފެންސް މިނިސްޓްރީ ހިންގެވުމާ ހަވާލުވިތާ ދެ އަހަރު ފުރެން ދާ އިރު އެ މަގާމާ ހަވާލުވި ދުވަސްވަރަކީ ރައީސް ޔާމީން އަވަހާރަ ކޮށްލުމަށާއި ސަރުކާރު ވައްޓާލުމަށް މަސައްކަތް ކުރަމުންދިޔަ ދުވަސްވަރެއް ކަން މިނިސްޓަރު ފާހަގަ ކުރެއްވި އެވެ.\nރައީސް ޔާމީން އަވަހާރަ ކޮށްލުމަށް ހަމަލާ ދީފައިވަނީ 2015 ވަނަ އަހަރުގެ ހައްޖަށް ކުރެއްވި ދަތުރުފުޅު ނިންމަވާލެއްވުމަށް ފަހު ހުޅުލެ އިން މާލެ އަށް ވަޑައިގެންނެވި ރިއާސީ ލޯންޗުކޮޅުގައި އެއްޗެއް ގޮއްވާލައިގެންނެވެ. އެ ހާދިސާގައި އެ މަނިކުފާނުގެ އަނބިކަނބަލުން ފާތިމަތު އިބްރާހީމް ޒަހަމްވެވަޑައިގެން ގިނަ ދުވަސްތަކެއް ވަންދެން އައިޖީއެމްއެޗްގައި ފަރުވާ ދެއްވި އެވެ.\nއިތުރު ލިޔުންތައް އެމްއެންޑީއެފް ޑިފެންސް މިނިސްޓަރު ޑިފެންސް މިނިސްޓަރު އާދަމް ޝަރީފް\nމަހްލޫފް ވެސް މިނިވަންކޮށްފި


BREAKING NEWS: Oxygen Husvegen India In Covid Baleege 25 Meehun Maruvejje - Vaguthu\nއިންޑިއާގެ ނިއުދިއްލީގެ ހޮސްޕިޓަލަކުން އޮކްސިޖަން ހުސްވެގެން ފާއިތުވި 24 ގަޑިއިރުގެ ތެރޭގައި ކޮވިޑް ބަލީގެ 25 ބަލި މީހުން މަރުވެފައިވާ ކަމަށް ހޮސްޕިޓަލުން ބުނެފިއެވެ.\nނިއުދިއްލީގައި ހުންނަ ސަރ ގަންގާ ރާމް ހޮސްޕިޓަލުން މިއަދު ހެނދުނު ނެރުނު ބަޔާނެއްގައި ބުނީ ވަރަށް ހާލުބޮޑު 25 ބަލި މީހަކު އޮކްސިޖަން ނުލިބިގެން މަރުވެފައިވާ ކަމަށެވެ. މިހާރު ވެސް ހޮސްޕިޓަލްގައި ހުރީ ދެގަޑިއިރަށް ފުދޭވަރުގެ އޮކްސިޖަން ކަމަށާއި، އޮކްސިޖަން މެދުކެނޑިއްޖެނަމަ އިތުރު 60 ބަލި މީހަކު މަރުވެދާނެ ކަމަށް ހޮސްޕިޓަލުން ބުންޏެވެ.\n"ހާލުބޮޑު 25 ބަލި މީހަކު ވަނީ ފާއިތުވި 24 ގަޑިއިރުގެ ތެރޭގައި މަރުވެފައި. މިހާރު ހޮސްޕިޓަލްގައި ހުރި އޮކްސިޖަން ބޭނުން ކުރެވޭނީ ދެގަޑިއިރު. އޮކްސިޖަން އެކަށީގެންވާ ވަރަށް ނެތުމުން ވެންޓިލޭޓަރުގައި ބާއްވާފައި ތިބި ބަލި މީހުންނަށް ފަރުވާ ދިނުމުގައި ވެސް ވަނީ ދަތިތައް ކުރިމަތިވެފައި." ހޮސްޕިޓަލުން ނެރުނު ބަޔާނުގައި ބުންޏެވެ.\nހޮސްޕިޓަލުން އެދިފައި ވަނީ ވައިގެ މަގުން އަވަހަށް ހޮސްޕިޓަލަށް އޮކްސިޖަން ފޯރުކޮށްދިނުމަށެވެ.\nހޮސްޕިޓަލުން ބަޔާން ނެރުނު ފަހުން ހޮސްޕިޓަލްގެ ޗެއާމަން މީޑިއާއަށް މައުލޫމާތު ދެއްވަމުން ވިދާޅުވީ އޮކްސިޖަން މިހާރު ދިއްލީގެ ބޯޑަރާއި ހަމައަށް އަތުވެއްޖެ ކަމަށާއި އެހެންކަމުން ހޮސްޕިޓަލަށް ވަރަށް އަވަހަށް އޮކްސިޖަން ލިބޭނެ ކަމަށް އުއްމީދު ކުރެވޭ ކަމަށެވެ.\nދިއްލީގައި ހުންނަ ގަންގާ ރާމް ހޮސްޕިޓަލަކީ ދިއްލީގައި ހުންނަ އެންމެ ބޮޑު އެއް ޕްރައިވެޓް ހޮސްޕިޓަލެވެ. އެތަނުގައި މިހާރު ވެސް 500 ކޮވިޑް ބަލި މީހުން އެޑްމިޓް ކޮށްގެން ފަރުވާ ދެމުން އެބަގެންދެއެވެ. އޭގެތެރެއިން 142 މީހެއްގެ ހާލު ވަރަށް ދެރަކަމަށް ހޮސްޕިޓަލުން މައުލޫމާތު ދެއެވެ.\nއިންޑިއާގެ ވަރަށް ގިނަ ހޮސްޕިޓަލްތައް މިހާރު ވަނީ ފުރިފައެވެ. އަދި ހޮސްޕިޓަލްތަކުން އޮކްސިޖަން ހުސްވެގެން އޮކްސިޖަން ފޯރުކޮށްދިނުމަށް ދަނީ އެދެމުންނެވެ.


Rohingya Muslimunnai Dhekolhah Jareemaathah Hingi Kamah Askariyyaage Thahugeegah Saabitheh Nuvi\nމިޔަންމާ އަސްކަރީ އޮފިސަރުންތަކެއް---\n14 ނޮވެންބަރ 2017 1 ކޮމެންޓް\nރޮހިންޔާއާއި ދެކޮޅަށް ޖަރީމާ ހިންގި ކަމަށް އަސްކަރިއްޔާގެ ތަހުގީގަށް ސާބިތެއް ނުވި\nމިޔަންމާގެ އަސްކަރިއްޔާއިން ރޮހިންޔާ މުސްލިމުންނާ ދެކޮޅަށް ލާއިންސާނީ ޖަރީމާތައް ހިންގާފައިވާކަން ސާބިތު ނުވާ ކަމަށް މިޔަންމާގެ އަސްކަރިއްޔާއިން ކުރި ތަހުގީގަށް ފަހު ބުނެފިއެވެ.\nމިޔަންމާގެ އަސްކަރިއްޔާއަށް ކުރެވޭ ތުހުމަތުތަކާ ގުޅިގެން އެތެރޭގައި ހިންގި ތަހުގީގަށްފަހު ނެރެފައިވާ ނަތީޖާގައި ބުނެފައިވަނީ ރޮހިންޔާ އަންހެނުން ރޭޕުކޮށް، މީހުން މަރާ، ގެތަކުގައި ރޯކޮށް ފޭރުމުގެ އެއްވެސް އަމަލެއް ހިންގާފައި ނުވާ ކަމަށެވެ. އަދި އެކަމަށް އާއްމުން ހެކިދޭ ކަމަށް ވެސް އެ ރިޕޯޓުގައި ބުނެފައިވެއެވެ.\nއަސްކަރިއްޔާއިން ބުނެފައިވާ ގޮތުގައި ރިޕޯޓު އެކުލަވާލާފައިވަނީ ހާހަކަށްވުރެ ގިނަ އާއްމުންނާ ވާހަކަ ދައްކާ ހެކި ބަސް ނަގައިގެންނެވެ.\nރިޕޯޓުގައި ބުނެފައިވާ ގޮތުގައި ޖަރީމާތައް ހިންގާފައިވަނީ ރޮހިންޔާގެ ޓެރަރިސްޓުންނެވެ.\nއޮގަސްޓު މަހު މިޔަންމާގެ އަސްކަރިއްޔާއިން ރޮހިންޔާއާއި ދެކޮޅަށް އޮޕަރޭޝަނެއް ފެށީ އަސްކަރީ އޮފިޝަލުންތަކެއް މަރާލުމުންނެވެ.\nމިޔަންމާގެ އަސްކަރިއްޔައިން ޖަރީމާތައް ނުހިންގާ ކަމަށް ބުނި ނަމަވެސް އަސްކަރިއްޔައިން ޖަރީމާ ހިންގި ކަމަށް އެތައް ބަޔަކު ދަނީ ބުނަމުންނެވެ. އޭގެތެރޭގައި އދއާއި އިންސާނީ ހައްގުތަކަށް މަސައްކަތް ކުރާ ބައިނަލު އަގުވާމީ އެތައް ޖަމިއްޔާއެއް ހިމެނެއެވެ.\nއަސްކަރިއްޔާއަށް ފިލުމަށް ހަ ލައްކައެއްހާ ރޮހިންޔާ މީހުންވަނީ އެ ގައުމު ދޫކޮށް އެކި ގައުމުތަކަށް ގޮސްފައެވެ.\nއަސްކަރިއްޔާގެ އެ ރިޕޯޓަށް ވެސް ބައެއް ޖަމާއަތްތަކުން ވަނީ ފާޑު ކިޔާފައެވެ. އެމްނެސްޓީ ފަދަ ޖަމާއަތްތަކުން ބުނެފައިވާ ގޮތުގައި އެ ރިޕޯޓުން އަސްކަރިއްޔާއިން އެއްވެސް ކަމެއް އިސްލާހު ކުރަން ބޭނުން ނުވާކަން ހާމަކޮށްދެއެވެ.\nރޮހިންޔާއާއި ދެކޮޅަށް ޖަރީމާތައް އަސްކަރިއްޔައިން ހިންގި އިރު އެ ސަރަހައްދުގެ ކޮމާންޑަކަރަށް ހުރި ޖެނެރަލް މައުންގް މައުންގް ސޮއެ މިހާރުވަނީ އެހެން ތަނަކަށް ބަދަލުކޮށްފައެވެ. ނަމަވެސް އެއީ ކީއްވެކަން އަސްލަރިއްޔާއިން ހާމަކޮށްފައެއް ނުވެއެވެ.\nއަމިއްލައަށް ޖަރީމާ ހިންގާފަ އަމިއްލައަށް މައްސަލަބަލަނީ އަމިއްލަ ރިޕޯރޓެއްހަދަނީ. މީ ޖޯކެއް.


Raees Maraalan govi muzaaharaa eh gai baiverivi muvazzafaku suspendkoffi | Mihaaru\nޚަބަރު / އެޑިއުކޭޝަން މިނިސްޓްރީ\nރައީސް މަރާލަން ގޮވާލި މުޒާހަރާއެއްގައި ބައިވެރިވި މުވައްޒަފަކު ސަސްޕެންޑްކޮށްފި\nޔާމީން ދޫކޮށްލަން ގޮވާލައި އިދިކޮޅުން މުޒާހަރާކުރަނީ: ރައީސް މަރާލަން ގޮވި މުޒަހާރާގެ ބައިވެރިއަކު އެޑިއުކާޝަނުން ވަނީ ސަސްޕެންޑްކޮށްފައި.\n01 ޑިސެމްބަރ 2020\nރައީސް އިބްރާހިމް މުހައްމަދު ސޯލިހް ދަންޖައްސައި މަރަން ގޮވާލި މުޒާހަރާއެއްގައި އަމަލީ ގޮތުން ބައިވެރިވެ އެކަމަށް ހިތްވަރު ދީފައިވާ ކަމުގެ ތުހުމަތުގައި ސިވިލް ސާވިސްގެ މުވައްޒަފަކު ސަސްޕެންޑްކޮށްފި އެވެ.\nކުރީގެ ރައީސް އަބްދުﷲ ޔާމީން ޖަލަށް ހުކުމްކުރިތާ އެއް އަހަރު ފުރުމާ ދިމާކޮށް ޕީޕީއެމާއި ޕީއެންސީން މިދިޔަ ހޮނިހިރުދުވަހު ބޭއްވި މުޒާހަރާއެއްގައި، ރައީސް މަރާލަން ގޮވާލުމުގެ ތުހުމަތުގައި ފިޔަވަޅު އެޅީ ނ. ލަންދޫ ސްކޫލުގެ މަސައްކަތު މީހެއްގެ ވަޒީފާ އަދާކުރާ ފިރިހެނެކަށެވެ. ސިވިލް ސާވިސްގެ ގަވާއިދާ ހަވާލާދީ އޭނާ ސަސްޕެންޑްކުރީ މުސާރަ ލިބޭ ގޮތަށް އެއް މަސް ދުވަހަށެވެ.\nވަޒީފާއަށް ނުކުތުން މަނާކޮށް އޭނާ އަށް އެޑިއުކޭޝަން މިނިސްޓްރީން އެންގި ލިއުމުގައި ބުނެފައި ވަނީ ސަރުކާރާ ދެކޮޅަށް އަޑުއުފުލައި ރައީސް ދަންޖައްސައި މަރާލަން ގޮވައި ކުރިއަށް ގެންދިޔަ މުޒާހަރާއެއްގައި އަމަލީ ގޮތުން ބައިވެރިވެ އެކަމަށް ހިތްވަރު ދީފައިވާ މައްސަލައިގެ އިދާރީ ތަހުގީގެއް ކުރަމުން އަންނަ ކަމަށެވެ. އޭނާ ސަސްޕެންޑްކުރީ އެ ތަހުގީގު ނިމެންދެންނެވެ.\nކުރީގެ ސަރުކާރުގައި ސިވިލް ސާވިސްގެ މުވައްޒަފުން ސިޔާސީ ހަރާކާތްތަކުގައި ބައިވެރިވާން މަޖުބޫރުކުރުވި އެވެ. އެކަމަކު އިދިކޮޅު ސިޔާސީ ހަރަކާތްތަކުގައި ސިވިލް ސާވިސްގެ މުވައްޒަފުން ބައިވެރިވުން މައްސަލައެއްގެ ގޮތުގައި ނަގައި ފިޔަވަޅު އަޅާތީ މި ސަރުކާރުގެ ވައުދަކީ ނާއިންސާފުން އެއްވެސް މުވައްޒަފަކާ ދޭތެރޭގައި ފިޔަވަޅު ނޭޅުމެވެ.\nސިޔާސީ ހަރަކާތްތަކުގައި ބައިވެރިވި ކަމަށް ބުނެ ކުރިން ސިވިލް ސާވިސްގެ މުވައްޒަފުންގެ އެތައް ބަޔަކަށް ފިޔަވަޅު އަޅައި ވަޒީފާ އިން ވަކިކޮށްފައިވެ އެވެ.\nކުށްކުރުން ފުލުހުން ދިވެހި ސަރުކާރު އެޑިއުކޭޝަން މިނިސްޓްރީ ރައީސް އިބްރާހިމް މުހައްމަދު ސޯލިހް\n38 ކޮމެންޓް, 97 ރިއެކްޝަންސް\nކުރީގެ ރައީސް އަބްދުﷲ ޔާމީން ޖަލަށް ހުކުމްކުރިތާ އެއް އަހަރު ފުރުމުގެ މުނާސަބަތުގައި ޕީޕީއެމާއި ޕީއެންސީން މިދިޔަ ހޮނިހިރުދުވަހު ބޭއްވި ވަރަށް ފޯރިގަދަ މުޒާހަރާއެއްގެ ބައިވެރިއަކު ވަޒީފާއިން ސަސްޕެންޑް ކުރީދޯ.\nއޭނާ އެހެން ގޮވިބާ ... ސިލެކްޓިވް ޖަސްޓިސް\nވަކިފަރާތަކަށް ބުރަވުމަކީ ހާދަ ރީތިކަމެކޭ\nތިޔައީ ހާދަ ހެއްވާ ވާހަކައެއް... ތަހުގީގަށް ސަސްޕެންޑު ކުރާނީ ސަސްޕެންޑު ނުކޮށްފި ނަމަ އެ މީހަކު ތަހުގީގަށް ނުފޫޒު ފޯރުވަފާނެތީ.. މަސައްކަތު މީހަކަށް އެކަމެއް ނުވާނެ.. މިހާރު މި ވީގޮތުން އެއްމަސްދުވަހުގެ ޕެއިޑްލީވް އެއް ހަދިޔާ ކުރެވުނީ...\nމުސާރަ ލިބޭގޮތަށް ސަސްޕެންޑް؟؟ ހަހަހަ ގިނަ ގިނައިން ދެން ތިކަން ތަކުރާރުވާނީ ނުންތޯ؟\nމަސްދުވަސްފަހުން ކުރު ކޯހެއް ލިބުނަސް އެންމެ ރަނގަޅުތަ.\nމީދޮގުވެރިސަރުކާރެއް ވަރައްނުބައިނުލަފާ ސަރުކާރެއް\nނުން.. މީ ހެޔޮ ސަރުކާރެއް.. ބަލާ ހެޔޮކަން.. ރައީސްމަރާލަން ގޮވާ މުޒާހަރާ ކުރީމާ ދިނީ އިނާމެއް.\nކޮބައިތަ ތެދުވެރި ލަފާދާރު ސަރުކާރަކީ؟ ތިޔަބުނާ ބަޔަކު އަދި ނުފެނެ.\nތިގޮލަޔާދޭތެރޭގަ ހަރުކަށި ފިޔަވަޅު އަޅަންޖެހޭ\nތިފަދަ ކަމެއްކުރީމަ ތިލިބުނީ ވަޒީފާއަށް ނުނިކުމެ މުސާރަލިބޭ 1 މަސްދުވަހުގެ ޗުއްޓީއެއް ނޫންބާ. މިއީ އަދަބެއްތަ\nފެނިގެން މިދަނީ މާރާލާފަ ނަމަވެސް ވެރިކަން ހޯދޭތޯ، ނިކަންވިސްނާ ބަޔަކައް ލައްކައިން މިލިއަނުން ލިބެމުންދިޔަ ނާޖާއިޒު ފައިދާތައް ގެއްލުނީމާ އަނެއްކާވެސް އެގޮތައް އެ ނާޖާއިޒު ގޮތް ހޯދުމަށް ބަޔަކު މަޅީގައި ޖައްސައިގެން އުޅޭ މަންޒަރު\nއަންނި ސަރުކާރުގަ މޑޕ އަށް ސޮއި ނުކޮށްގެން އެތައްފަހަރެއްގެ މަތިން ތަކުރާރުކޮށް އަޅުގަނޑަށް އިންޒާރުދިން. ފޯމު ހިފައިގެން އެތައް ދުވަހެއްގެ މަތިން އައުމުން ވެސް ސޮއި ނުކުރުމުން އެންމެ ފަހުން ފިޔަވަޅު އަޅާނަމޭ ކިޔާ ބިރު ދެއްކި! ސަރުކާރު އޮފީހެއްހެ ތެރޭ އެހާ ކެރިގެން ފޯމުތައްހިފައިގެން އެކްޓިވިސްޓުން އުޅުނު އިރު އެކަން ފެންނަ ލޮލެއްނެތް! އިވޭ ކަންފަތެއްނެތް! އަޅުގަނޑަކީ އެއްވެސް ސިޔާސީ މީހެއްގެ ފުލުން ދުވާ މީހެއްނޫން!\nކާލެ މާ މުހިއްމެއް ނޫން.


Pressure othumakee rangalhu kameh: Captain Kane\nކުޅިވަރު - އިނގިރޭސި ގައުމީ ޓީމު\nޕްރެޝަރު އޮތުމަކީ ރަނގަޅު ކަމެއް: ކެޕްޓަން ކޭން\nމިފަހަރު އިނގިރޭސިވިލާތުގެ ކެޕްޓަނަކީ ކޭން\nއޭނާ ބުނީ މިހާރު ހުރި މަގާމަށް އައުމަށް ބުރަކޮށް މަސައްކަތްކުރި ކަމަށް\nކ. މާލެ9ޖޫން 2018 | ހޮނިހިރު 21:35 2,431\nކޭން އިނގިރޭސި ޖާޒީގައި - ގެޓީ އިމޭޖާސް\nވޯލްޑް ކަޕަކަށްދާއިރު ޕްރެޝަރު އޮތުމަކީ ރަނގަޅު ކަމެއް ކަމަށް އިނގިރޭސިވިލާތުގެ ކެޕްޓަން ހެރީ ކޭން ބުނެފިއެވެ.\nއޭނާގެ ކްލަބް ކަމަށްވާ ޓޮޓެންހަމްއާ އެކު ހަ އަހަރު ދުވަހުގެ އެއްބަސްވުމެއްގައި ކޭން ސޮއިކުރިއިރު އޭނާއަކީ ދުނިޔޭގެ އެންމެ ނުރައްކާތެރި ފޯވާޑުންގެ ތެރޭގައި ގުނާލެވޭ ކުޅުންތެރިއެކެވެ. ފާއިތުވެދިޔަ ސީޒަންތަކުގައި އޭނާ ދެއްކި މޮޅު ކުޅުމުގެ ސަބަބުން މިފަހަރުގެ ވޯލްޑް ކަޕަށްދާ އިނގިރޭސި ޓީމުގެ ކެޕްޓަން ބޭންޑް ވެސް ދީފައި ވަނީ އޭނާއަށެވެ.\nސްކައި ސްޕޯޓްސްއާ ވާހަކަ ދައްކަމުން ކޭން ބުނީ މިފަދަ ބޮޑު މުބާރާތަކަށް ދާއިރު ޕްރެޝަރު އޮންނާނެ ކަމަށާއި އެއީ ކެޕްޓަނެއްގެ ގޮތުގައި ވަކިން ބޮޑަށް އޮންނާނެ އެއްޗެއް ކަމަށެވެ. އޭނާ ބުނީ މިހާރު ހުރި މަގާމަށް އައުމަށް ބުރަކޮށް މަސައްކަތްކުރި ކަމަށާއި ލިބޭ ހުރިހާ ފުރުސަތެއްގެ ބޭނުން ހިފާނެ ކަމަށެވެ. އިނގިރޭސި ޖާޒީލާ ކޮންމެ ފަހަރަކު ވެސް އޭނާއަކީ ދުނިޔޭގައި ތިބި އެންމެ މޮޅު ކުޅުންތެރިންގެ ތެރޭގައި ގުނާލެވޭ ކުޅުންތެރިއެއްކަން ސާބިތުކޮށްދޭން ބޭނުންވާ ކަމަށް ވެސް ކޭން ބުނެފައިވެއެވެ.\nގެރެތު ސައުތުގޭޓްގެ ސްކޮޑުގައި ހިމެނޭ ގިނަ ކުޅުންތެރިންނަށް މިއަހަރުގެ ވޯލްޑް ކަޕް ވެގެންދާނީ އެކުޅުންތެރިން ކުޅޭނެ އެންމެ ފުރަތަމަ ވޯލްޑް ކަޕަށެވެ. އެކަމާ ގުޅިގެން ވާހަކަ ދައްކަމުން ކޭން ބުނީ އިނގިރޭސި ކުޅުންތެރިންނަށް ވުމާއެކު ވަރަށް ބޮޑު ޕްރެޝަރެއް އޮންނާނެ ކަމަށާއި ހަމައެކަނި ޕްރެޝަރު އޮންނާނީ އިނގިރޭސި ކުޅުންތެރިންނަށް ނޫން ކަމަށެވެ. މިއީ ލިބޭ ވަރަށް ބޮޑު ފުރުސަތެއް ކަމަށާއި ޕްރެޝަރުގެ ބޭނުން ހިފައިގެން މޮޅު ކުޅުމެއް ދައްކަން ބޭނުންވާ ކަމަށް ކޭން ބުނެފައިވެއެވެ.\nއުމުރުން 24 އަހަރުގެ ކޭން މިދިޔަ ސީޒަނުގައި ވެސް ޕްރިމިއާ ލީގުގައި 30 ލަނޑު ޖެހިއިރު އެންމެ ފަހުން ނައިޖީރިއާއާ ދެކޮޅަށް އިނގިރޭސިވިލާތް ކުޅުނު އެކުވެރި ކަމުގެ މެޗުގައި ވެސް އޭނާ ލަނޑުޖެހިއެވެ. ވޯލްޑް ކަޕްގެ ކޮލިފައިން ބުރުތަކުގައި ކޭން އިނގިރޭސިވިލާތަށް ފަސް ލަނޑު ޖަހައިދިނެވެ.\nމިއަހަރުގެ ވޯލްޑް ކަޕްގައި އިނގިރޭސިވިލާތް ހިމެނިފައި ވަނީ ބެލްޖިއަމް ޕެނަމާ އަދި ޓިއުނީޝިއާ އާއެކު ގްރޫޕް ސީގައެވެ. އިނގިރޭސި ގައުމީ ޓީމަށް 2015 ވަނަ އަހަރުން ފެށިގެން ކުޅެމުން އަންނަ ކޭން ވަނީ އެ ގައުމަށް 24 މެޗު ކުޅެދީ 13 ލަނޑު ޖަހައިދީފައެވެ. އޭނާއަކީ މިދިޔަ އަހަރު ހޮވި އިނގިރޭސިވިލާތުގެ އެންމެ މޮޅު ކުޅުންތެރިޔާ ވެސް މެއެވެ.


School Ah Vahna Iru Vaccine Jehun Majubooru Kuran New York Teacharun Dhekolhu Hadhaifi - Vaguthu\nކޮވިޑް-19 ވެކްސިން ފުރިހަމަ ކޮށްފައިވާ ޓީޗަރަކަށް ނޫނީ އެމެރިކާގެ ނިއުޔޯކްގެ ސްކޫލްތަކަށް ވަނުން މަނާކުރަން ނިއުޔޯކްގެ ގަވަރުނަރު ކޫމޯ ކުރައްވަމުން ގެންދަވާ މަސައްކަތާއި ދެކޮޅުކަން ނިއުޔޯކްގެ ޓީޗަރުންގެ ޔޫނިއަނުން ހާމަކޮށްފިއެވެ.\nގަވަރުނަރު ކޫމޯ ވަނީ ހުރިހާ ސްކޫލްތަކަކަށް ވެސް ވަދެވޭނީ ވެކްސިން ފުރިހަމަ ކޮށްފައިވާ ޓީޗަރުންނަށްކަން ކަނޑައަޅަން ޑިސްޓްރިކްޓް އޮފީސްތަކަށް އަންގަވާފައެވެ. އޭނާ ވިދާޅުވާ ގޮތުގައި ޓީޗަރުންނަށް އޮތީ ދެގޮތެކެވެ. އެއްގޮތަކީ ވެކްސިން ފުރިހަމަ ކުރުމެވެ. ދެވަނަ ގޮތަކީ ކޮންމެ ހަފްތާއަކު އެއްފަހަރު ކޮވިޑަށް ޓެސްޓް ކުރުމެވެ.\nނިއުޔޯކްގެ އެންމެ ބޮޑު ޔޫނިއަން ކަމަށްވާ ޓީޗާސް ޔޫނިއަނުން ނެރުނު ބަޔާނެއްގައި ބުނީ ވެކްސިން ޖެހުން ޓީޗަރުންނަށް މަޖުބޫރު ކުރުން އެއީ އެމެރިކާ އިން ވެކްސިނާއި ގުޅިގެން އެކުލަވާލާފައި އޮތް ސިޔާސަތާއި ވެސް ދެކޮޅު ކަމެއް ކަމަށެވެ. ކޮވިޑް-19 ވެކްސިން ޖެހުމަށް ބާރުއަޅަންވާނެ ކަމަށާއި ނަމަވެސް ވެކްސިން ޖެހުން މަޖުބޫރު ނުކުރެވޭނެ ކަމަށް ޔޫނިއަންގެ ބަޔާނުގައި ބުނެފައިވެއެވެ.\n"ވެކްސިން ޖެހުމަށް އަޅުގަނޑުމެން ތާއިދު ކުރަމެވެ. އަދި ވެކްސިން ޖެހުމުގެ އިންތިޒާމްތައް ފަސޭހައިން ހަމަޖެއްސުމަށް ވެސް ގޮވާލަމެވެ. ނަމަވެސް ވެކްސިން ޖެހުން އެއީ މަޖުބޫރު ކަމެއްގެ ގޮތުގައި ބޭއްވިގެން ނުވާނެއެވެ." ބަޔާނުގައި ބުނެފައި ވެއެވެ.\nކޫމޯ ވަނީ ނިއުޔޯކްގެ ހުރިހާ ސަރުކާރު މުވައްޒަފުން ވެސް ވެކްސިން ޖެހުން މަޖުބޫރު ވާނެ ކަމަށް މިދިޔަ ހަފްތާގައި ވިދާޅުވެފައެވެ. ނުވަތަ ގަވައިދުން ހުރިހާ މުވައްޒަފުން ވެސް ކޮވިޑަށް ޓެސްޓް ކުރަން ޖެހޭނެ ކަމަށް އޭނާ ވިދާޅުވެފައި ވެއެވެ.\nވެކްސިން ފުރިހަމަ ނުކޮށް ސްކޫލްތަކަށް ޓީޗަރުންނަށް ނުވަދެވޭނެ ކަމަށް ކަނޑައެޅުމަށް ފަހު ވެކްސިން ފުރިހަމަ ކުރުމަށް ޓީޗަރުންނަށް އެއްމަސް ދުވަހުގެ މުއްދަތެއް ލިބޭނެ ކަމަށް ކޫމޯ ވަނީ ވިދާޅުވެފައެވެ.\nއެމެރިކާގެ ބައެއް ހޮސްޕިޓަލްތަކުން ވެސް އަންނަނީ ހުރިހާ މުވައްޒަފުން ވެކްސިން ފުރިހަމަ ކުރުމަށް އަންގަމުންނެވެ. ވެކްސިން ފުރިހަމަ ނުކޮށްގެން ބައެއް މުވައްޒަފުން މިހާރު ވަނީ ވަޒީފާ އިން ވެސް ވަކިކޮށްފައެވެ.\nއޮގަސްޓް 3, 2021 16:19\nވެކްސިން ނުޖެހުމަށް ހިތްވަރު ދެނީތޯ..


National Counter Terrorism Center Ge Twitter Account Hack Kuran Ulhefi - Vaguthu\nނޭޝަނަލް ކައުންޓަރ ޓެރަރިޒަމް ސެންޓަރުގެ ޓުވިޓާރ އެކައުންޓް ހެކް ކުރަން އުޅެފި\nމިނިސްޓްރީ އޮފް ޑިފެންސް އެންޑް ނޭޝަނަލް ސެކިއުރިޓީގެ ދަށުން ހިންގަމުން އަންނަ ނޭޝަނަލް ކައުންޓަރ ޓެރަރިޒަމް ސެންޓަރުގެ ޓުވިޓާރ އެކައުންޓް ހެކް ކުރަން ބަޔަކު މަސައްކަތް ކޮށްފިއެވެ.\nނޭޝަނަލް ކައުންޓަރ ޓެރަރިޒަމް ސެންޓަރުން މިއަދު ނެރުނު ބަޔާނެއްގައި ވަނީ މި މަހު 14 ވަނަ ދުވަހުން ފެށިގެން އާންމުގެ ފަރާތުން އެ އިދާރާގެ ޓުވިޓާއެކުންޓުން ގޮތް ނޭނގޭ ކަންތަތަކެއް ފާހަގަ ވެފައިވާތީ ދިމާވެފައިވާ މައްސަލަތަށް ހައްލުކުރަން ވަގުތީ ގޮތުން އެއިދާރާއިން ޓުވިޓާ ބޭނުން ކުރުން ހުއްޓާލާފައިވާކަމަށެވެ.\nޓުވިޓާ ބޭނުން ކުރުން ވަގުތީ ގޮތުން ހުއްޓާލި ނަމަވެސް އެއިދާރާގެ ހޮޓްލައިން ނަންބަރު އަދި އީމޭއިން މެދުވެރިކޮށް އާންމުނަށް އެއިދާރާއަށް މުއާސަލާތު ކުރެވޭނެ ކަމަށް ނޭޝަނަލް ކައުންޓަރ ޓެރަރިޒަމް ސެންޓަރުން ހާންމަ ކުރިއެވެ.\nދިވެހިރާއްޖޭގެ ޖުމްހޫރިއްޔާގެ ޤާނޫނުއަސާސީގެ116 ވަނަ މާއްދާއިން ރައީސުލްޖުމްހޫރިއްޔާއަށް ލިބިވަޑައިގަންނަވާ އިޚުތިޔާރުގެ ދަށުން، "ނޭޝަނަލް ކައުންޓަރ ޓެރަރިޒަމް ސެންޓަރ" ގެ ނަމުގައި އިދާރާއެއް އުފައްދަވައި، އެ އިދާރާއަކީ މިނިސްޓްރީ އޮފް ޑިފެންސް އެންޑް ނޭޝަނަލް ސެކިއުރިޓީގެ ދަށުން ހިނގަމުންދާ ތަނެއްގެ ގޮތުގައި ހަމަޖައްސަވައިފައިވަނީ 2016 ވަނަ އަހަރުއެވެ.\nމިގޮތަށް ހަމަޖެއްސެވުމާގުޅިގެން، ޤާނޫނު ނަންބަރު 2015/32 (ޓެރަރިޒަމް މަނާކުރުމުގެ ޤާނޫނު)ގެ 19 މާއްދާގެ ދަށުން، ޓެރަރިޒަމުގެ ޢަމަލުތަކާ ގުޅިގެން އެކަންކަން ހުއްޓުވުމަށްޓަކައި ފިޔަވަޅު އެޅުމުގެ އިސްފަރާތަކީ ނޭޝަނަލް ކައުންޓަރ ޓެރަރިޒަމް ސެންޓަރެއެވެ.\nނޭޝަނަލް ކައުންޓަރ ޓެރަރިޒަމް ސެންޓަރުގެ ބައެއް މަސައްކަތްތައް\nނުރައްކަލެއް އޮތްނަމަ ސިއްރެއް ނުކުރާނަން - އެންސީޓީސީ